## 

**BESZÁMOLÓ**

**a Pálos Károly Szociális Szolgáltató Központ és Gyermekjóléti Szolgálat**

**2024. évi munkájáról**



„Meg kell nevelni ezt a társadalmat. Szeme elé kell tárnunk a társadalom súlyos szociális kérdéseit – leleplezetlenül, keményen és halogatás nélkül. A sajtó, az iskola, szószékek, előadások mind a szociális nevelést szolgálják, az embertársi szolidalizmus nagy gondolatát, amely nélkül nincs a válságból kiút. Ma még ott tartunk, hogy a társasági hírek, a fajkutyák nemesítésének kérdése, a rekordteljesítmények, a filmsztárok válási botrányai stb. sokkal nagyobb helyet foglalnak el a sajtóban, mint a közjót illető szociális kérdések. Ma még minden közérdek a szociális kérdésen kívül. Ne tétovázzunk sokáig, mert ekkora közömbösség mellett eljön az idő, amikor már csak egy kérdés lesz: a szociális kérdés, melynek megoldására akkor már nem lesz időnk.”

Dr. Pálos Károly

**TARTALOMJEGYZÉK**

I. Az intézmény bemutatása ……………………………………………………………. 5.

1. Szolgáltatások .……………………………………………………………………... 5.

2. Szolgáltatási egységek, telephelyek ….………………………………………….6.

3. Az intézmény alaptevékenységeit meghatározó jogszabályok …………………. 7.

4. Az intézmény működését meghatározó belső szabályzatok ……………………. 8.

II. Az intézmény gazdálkodása …………………………………………………….…... 11.

1. Bevételek …………………………………………………………………………..... 14.

1.1. Működési célú támogatások államháztartáson belülről ..………………… 14.

1.2. Működési célú átvett pénzeszközök ..…………………………….………… 14.

1.3. Intézményi működési bevételek ………..……………………………………14.

2. Kiadások ……………………………………………………………………………. 16.

2.1. Személyi juttatások és munkaadókat terhelő járulékok ………………….. 16.

2.2. Dologi kiadások ……………………………………………………………..... 17.

2.3. Felhalmozási kiadások ………………………………………………………. 19.

2.4. Felújítási kiadások …………………………………………………………….. 20.

2.5. Beruházási kiadások ………………………………………………………….. 21.

III. A működés személyi és tárgyi feltételei ……………………………………………. 23.

1. A munkavállalók érdekében megtett intézkedések ………………………....... 25.

2. Energiatakarékossággal kapcsolatban megtett intézkedések ……………….. 27.

IV. A szakmai tevékenység bemutatása ………………………………………………. 28.

1. Étkeztetés …………………………………………………………………………… 28.

2. Házi segítségnyújtás ………………………………………………………………. 35.

3. Jelzőrendszeres házi segítségnyújtás …………………………………………… 40.

4. Idősek nappali ellátása ……………………………………………………………. 43.

5. Demens személyek nappali ellátása …………………………………………….. 47.

6. Intézményi csoport …………………………………………………………………. 51.

7. A szociális munkatárs tevékenysége …………………………………………….. 53.

8. Család- és gyermekjóléti szolgálat ………………………………………………. 57.

9. Család- és gyermekjóléti központ ………………………………………………. 71.

10. Gyermekek átmeneti gondozása ………………………………………………. 108.

11. Élelmiszerbank …………………………………………………………………... 117.

12. Adományok közvetítése ………………………………………………………… 119.

13. Perlátorok igénylésében segítségnyújtás …………………………………….. 121.

14. Szent Márton Esélyegyenlőségi Támogatás Program ……………………… 121.

15. Egyesületi tevékenységek ……………..………………………………………. 123.

V. Ellenőrzések ………………………………………………………………………….. 128.

VI. A belső ellenőrzés rendszere ……………………………………………………… 133.

VII. Képzések ………………………………………………………………………….. 135.

VIII. Pályázati tevékenységek, projektek …………………………………………….. 135.

IX. Programok, rendezvények …………………………………………………………. 143.

1. Egészségügyi előadások ………………………………………………………. 143.
2. Ismeretterjesztő előadások ……………………………………………………. 144.
3. Zenés programok ………………………………………………………………. 144.
4. Városi programok ………………………………………………………………. 145.
5. Kézműves foglalkozások, kvízjáték ………………………………………….. 146.
6. Ünnepek …………………………………………………………………………. 147.
7. Idősek Világnapja ………………………………………………………………. 148.
8. Szociális Hét – 2024. november 13-15. ……………………………………… 148.

9. Jászai Utcai Közösségi Tér ………………………….………………………… 152.

X. Mellékletek ……………………………………………………………………………. 156.

1. sz. melléklet: A 2024. évi események képekben …………………………….. 157.

2. sz. melléklet: A Szociális Hét képekben ……………………………………… 161.

3. sz. melléklet: Programplakátok …………………………………………………. 163.

.

**I. Az intézmény bemutatása**

**1. Szolgáltatások**

A Pálos Károly Szociális Szolgáltató Központ és Gyermekjóléti Szolgálat a 2024. évben az alábbi kötelező feladatokat látta el:

**Szombathely Város közigazgatási területén**

1. [étkeztetés](http://www.szszkpszhely.hu/index.php/etkeztetes)
2. [házi segítségnyújtás](http://www.szszkpszhely.hu/index.php/hazi-segitsegnyujtas)
3. [jelzőrendszeres házi segítségnyújtás](http://www.szszkpszhely.hu/index.php/jelzrendszeres-hazi-segitsegnyujtas)
4. idősek nappali ellátása (idősek klubjai)
5. család- és gyermekjóléti szolgáltatás
6. család- és gyermekjóléti szolgálatok

* klasszikus szociális segítő munka,
* adósságkezelési szolgáltatás,
* lakbér és TÁVHŐ-díj hátralékkal rendelkezők segítése,
* krízises átmeneti lakáshasználókkal történő segítő munka,
* észlelő- és jelzőrendszer működtetése

1. család- és gyermekjóléti központ

* hatósági intézkedéssel érintett családokkal folytatott szociális segítő munka,
* veszélyeztetettséget észlelő- és jelzőrendszer működésének koordinálása,
* család- és gyermekjóléti szolgálatok feladatainak szakmai támogatása,
* pszichológiai tanácsadás,
* jogi tanácsadás,
* egyéni, pár- és családterápia,
* utcai és lakótelepi szociális munka,
* kórházi szociális munka,
* kapcsolatügyelet,
* óvodai- és iskolai szociális segítő tevékenység,
* szociális diagnózis készítése,
* fogyatékosságügyi tanácsadás,
* készenléti szolgálat

1. gyermekek átmeneti elhelyezése (Családok Átmeneti Otthona, helyettes szülői hálózat).

**SZMJV Önkormányzatával kötött feladat-ellátási szerződések alapján közös önkormányzati hivatalok és települések közigazgatási területére kiterjedően:**

1. család- és gyermekjóléti szolgáltatás: klasszikus szociális segítő munka
2. [házi segítségnyújtás](http://www.szszkpszhely.hu/index.php/hazi-segitsegnyujtas)
3. [jelzőrendszeres házi segítségnyújtás](http://www.szszkpszhely.hu/index.php/jelzrendszeres-hazi-segitsegnyujtas).

**Szombathelyi járás:** család- és gyermekjóléti központ valamennyi szolgáltatása.

**Vas vármegye:** fogyatékosságügyi tanácsadás.

**A kötelező szakmai munkavégzésen túl 2024-ben ellátott feladatok:**

1. A Jászai Mari utcai telephelyen lévő közösségi térben képviselői fogadóórák kerültek biztosításra.
2. 2022 márciusától ügyintézésben és étkeztetésben történt segítségnyújtás az Ukrajnából menekült családok számára.
3. A korábbi évek gyakorlatának megfelelően személyi feltételek biztosításával támogatta az intézmény az önkormányzati nyári napközis tábor lebonyolítását.
4. Az intézmény 4 fő mentorral segítette a Szent Márton Esélyegyenlőségi Támogatási Programban résztvevőket.
5. Az intézmény 5 telephelyén perlátor igényléséhez kapcsolódó regisztrációs pont működött, melyhez a személyi és tárgyi feltételek teljes körűen biztosítottak voltak.

2024. december 31-ig összesen 331 fő számára nyújtottak a munkatársak segítséget.

**2. Szolgáltatási egységek, telephelyek**

Az intézmény által biztosított szolgáltatások egy intézményi központtal 10 telephelyen kerülnek megszervezésre az alábbiak szerint:

* Intézményi Központ

9700 Szombathely, Széll Kálmán u. 4.

* I. sz. Szakmai Egység

9700 Szombathely, Szőllősi sétány 36.

* II. sz. Szakmai Egység

9700 Szombathely, Domonkos u. 5.

* III. sz. Szakmai Egység

9700 Szombathely, Karmelita u. 2/C.

* IV. sz. Szakmai Egység

9700 Szombathely, Gagarin u. 24.

* V. sz. Szakmai Egység

9700 Szombathely, Kodály Zoltán u. 4.

* VI. sz. Szakmai Egység

9700 Szombathely, Jászai Mari u. 4.

* VII. sz. Szakmai Egység

9700 Szombathely, Váci Mihály u. 1-3.

* VIII. sz. Szakmai Egység

9700 Szombathely, Paragvári u. 86.

* IX. sz. Szakmai Egység

9700 Szombathely, Pozsony u. 47.

* X. sz. Szakmai Egység

9700 Szombathely, Barátság u. 22.

**3. Az intézmény alaptevékenységeit meghatározó jogszabályok**

* 2012. évi I. törvény a munka törvénykönyvéről
* 1992. évi XXXIII. törvény a közalkalmazottak jogállásáról
* 1993. évi III. törvény a szociális igazgatásról és szociális ellátásokról
* 1997. évi XXXI. törvény a gyermekek védelméről és a gyámügyi igazgatásról
* 29/1993. (II.17.) Korm. rendelet a személyes gondoskodást nyújtó szociális ellátások térítési díjáról
* 328/2011. (XII.29.) Korm. rendelet a személyes gondoskodást nyújtó gyermekjóléti alapellátások és gyermekvédelmi szakellátások térítési díjáról és az igénylésükhöz szükséges bizonyítékokról
* 335/2005. (XII.29.) Korm. rendelet a közfeladatot ellátó szervek iratkezelésének általános követelményeiről
* 415/2015. (XII.23.) Korm. rendelet a szociális, gyermekjóléti és gyermekvédelmi igénybevevői nyilvántartásról és az országos jelentési rendszerről
* 235/1997. (XII.17.) Korm. rendelet a gyámhatóságok, a területi gyermekvédelmi szakszolgálatok, a gyermekjóléti szolgálatok és a személyes gondoskodást nyújtó szervek és személyek által kezelt személyes adatokról
* 369/2013. (X.24.) Korm. rendelet a szociális, gyermekjóléti és gyermekvédelmi szolgáltatók, intézmények és hálózatok hatósági nyilvántartásáról és ellenőrzéséről
* 9/1999. (XI.24.) SzCsM rendelet a személyes gondoskodást nyújtó szociális ellátások igénybevételéről
* 1/2000. (I.7.) SzCsM rendelet a személyes gondoskodást nyújtó szociális intézmények szakmai feladatairól és működésük feltételeiről
* 9/2000. (VIII.4.) SzCsM rendelet a személyes gondoskodást végző személyek továbbképzéséről és a szociális szakvizsgáról
* 36/2007. (XII.22.) SzMM rendelet a gondozási szükséglet vizsgálatáról
* 15/1998. (IV. 30.) NM rendelet a személyes gondoskodást nyújtó gyermekjóléti, gyermekvédelmi intézmények, valamint személyek szakmai feladatairól és működésük feltételeiről
* Szombathely Megyei Jogú Város Önkormányzata Közgyűlésének 11/1993. (IV.1.) rendelete a személyes gondoskodást nyújtó szociális és gyermekjóléti ellátások térítési díjáról
* Szombathely Megyei Jogú Város Önkormányzata Közgyűlésének 36/2010. (XII.01.) rendelete a lakáshoz jutás, a lakbérek és a lakbértámogatás, az önkormányzat által a lakásvásárláshoz és építéshez nyújtott támogatások szabályai megállapításáról
* Szombathely Megyei Jogú Város Önkormányzata Közgyűlésének 8/2015. (II.27.) önkormányzati rendelete a települési támogatás keretében nyújtott ellátások és a szociális szolgáltatások helyi szabályozásáról.

**4. Az intézmény működését meghatározó belső szabályzatok**

|  |
| --- |
| ***A/ Kötelező belső szabályzatok***  ***Szakmai célkitűzések*** |
| Szakmai program |

|  |
| --- |
| ***Tevékenységhez, működéshez kapcsolódó általános szabályozások*** |
| Alapító Okirat |
| Szervezeti és működési szabályzat |
| Házirendek   * III., IV., VII., IX., X. sz. Szakmai Egység Idősek Klubja; * VIII. sz. Szakmai Egység Családok Átmeneti Otthona |
| Érdek-képviseleti fórum működésének szabályzata a Családok Átmeneti Otthonában |
| Munkavédelmi szabályzat |
| Tűzvédelmi szabályzat |
| Pályáztatási szabályzat |
| ***Tevékenység pénzügyi-számviteli szabályozása*** |
| Számviteli politika |
| Számlarend |
| Vagyonvédelmi szabályzat |
| Pénzkezelési szabályzat |
| Leltározási és leltárkészítési szabályzat |
| Eszközök és források értékelési szabályzata |
| Felesleges vagyontárgyak hasznosításának és az eszközök selejtezésének szabályzata |
| Bizonylati szabályzat |
| Önköltség számítási szabályzat  Anyag- és eszközgazdálkodási szabályzat |
| ***Az Áht. végrehajtási rendelete alapján kötelező szabályzatok*** |
| Kötelezettségvállalás szabályzata |
| Ügyrend az intézmény gazdálkodással összefüggő feladataira |
| Versenyeztetések és beszerzések lebonyolításával kapcsolatos eljárásrend szabályzata |
| A belföldi kiküldetések elrendelésével és lebonyolításával, elszámolásával kapcsolatos szabályzat |
| Külföldi kiküldetések elrendelésével és lebonyolításával, elszámolásával kapcsolatos szabályzat |
| Készletgazdálkodási szabályzat |
| Szabályzat a reprezentációs kiadások teljesítéséről és elszámolásáról |
| Gépjármű üzemeltetési szabályzat |
| A vezetékes és rádiótelefonok használatának rendjéről szóló szabályzat |
| Étkeztetési szabályzat |
| ***A munkavállalókkal kapcsolatos szabályozások*** |
| Közalkalmazotti szabályzat |
| Humánerőforrás-gazdálkodás szabályzat |
| Munkáltatói szabályzat |
| Teljesítményértékelési szabályzat |
| Cafeteria szabályzat |
| Esélyegyenlőségi terv |
| ***Belső kontroll és belső ellenőrzéshez kapcsolódó szabályok*** |
| Belső ellenőrzési kézikönyv |
| Belső kontroll kézikönyv |
| Integrált kockázatkezelési szabályzat |
| A szervezeti integritást sértő események kezelésének szabályzata |
| Belső szabályzatok kezelési rendje |
| ***Speciális feladatellátáshoz, tevékenységhez kapcsolódó szabályozások*** |
| Közbeszerzési szabályzat |
| ***Kommunikációhoz, informatikához és adatvédelemhez kapcsolódó szabályzatok*** |
| Kommunikációs és információs rendszer szabályzata |
| Informatikai biztonsági szabályzat |
| Adatvédelmi és adatbiztonsági szabályzat |
| Adatkezelési szabályzat elektronikus megfigyelőrendszer működtetésére |
| Közérdekű adatok megismerésére irányuló kérelmek intézésének, továbbá a kötelezően közzéteendő adatok nyilvánosságra hozatalának szabályzata |
| Iratkezelési szabályzat |
| Adatvédelmi incidenskezelési szabályzat |
| ***B/ Központilag nem kötelező, de helyileg szabályozandó területek*** |
| ***Tevékenységhez, működéshez kapcsolódó általános szabályozások*** |
| Higiéniai szabályzat |
| Biológiai kockázatelemzés, - értékelés |
| Legionella által okozott fertőzési kockázatot jelentő közegekre vonatkozó kockázatbecslés, kezelés |
| Bélyegző kezelési szabályzat |
| Kulcskezelési szabályzat |
| Hőségterv |
| Panaszkezelési szabályzat |
| ***A munkavállalókkal kapcsolatos szabályozások*** |
| Vagyonnyilatkozati szabályzat |
| Gyakornoki szabályzat |
| ***Ellenőrzéshez kapcsolódó szabályozások*** |
| Ajándékok, egyéb előnyök elfogadásának szabályzata |
| ***Speciális feladatellátáshoz, tevékenységhez kapcsolódó szabályozások*** |
| Pályázati szabályzat |
|  |

**II. Az intézmény gazdálkodása**

Az intézmény működésének, a nyújtott szolgáltatások biztosításának forrásai, a bevételi előirányzat elemei:

* a fenntartó által biztosított működési célú támogatás,
* személyi térítési díjakból származó bevételek,
* egyéb működési bevételek,
* egyéb átvett pénzeszközök.

A működés kiadási oldalának előirányzatai:

* személyi juttatások,
* munkaadókat terhelő járulékok és szociális hozzájárulási adó,
* dologi kiadások,
* egyéb működési célú kiadások,
* beruházások,
* felújítások.

|  |  |  |
| --- | --- | --- |
| **2024. év** | Költségvetés előirányzatai  e Ft | Beszámoló előirányzatai  e Ft |
| **Bevételek:** | **1.557.335** | **1.953.670** |
| * Intézményi működési bevételek | 141.307 | 229.094 |
| * Működési célú támogatások |  | 5.731 |
| * Működési célú átvett pénzeszközök |  | 437 |
| * Maradvány igénybevétele |  | 1.233 |
| * Irányító szervi támogatás | 1.416.028 | 1.717.175 |
| **Kiadások:** | **1.557.335** | **1.953.670** |
| * Személyi juttatások   ebből: maradvány igénybevétele  működési célú támogatás  szociális ágazati összevont pótlék  Munkaadókat terhelő járulékok  előirányzatából történő   átcsoportosítás | 874.789 | 1.065.871  1.019  803  184.260  5.000 |
| * Munkaadókat terhelő járulékok   ebből: maradvány igénybevétele  működési célú támogatás  szociális ágazati összevont pótlék  Személyi juttatások, valamint a   felújítási kiadások előirányzatára   történő átcsoportosítás | 139.323 | 151.853  40  0  22.490  -10.000 |
| * Dologi kiadások   ebből: maradvány igénybevétele  működési többletbevétel  int. fin. többlet igény  (vásárolt élelmezés  szünidei gyermekétkeztetés,  ukrán menekültek étkeztetése)  Előirányzat átcsoportosítás a   beruházási kiadások   előirányzatából (forrása működési   többletbevétel)  Előirányzat átcsoportosítás  beruházásra, felújításra, egyéb   műk. kiadás  (forrása működési többletbevétel:  -140 - 2.394 – 6.000 -70) | 543.223 | 625.996  6.028  24.262  58.087  3.000          -8.604 |
| * Egyéb működési célú kiadások |  | 70 |
| * Beruházások   ebből: működési többletbevétel  Dologi kiadások átcsoportosítása  (-3000+140)  int. fin (polgármesteri ajándékozás)  Gagarin u. Idősek klubja részére   nyújtott többletfinanszírozás   (terasz árnyékoló) | 0 | 27.779  27.183  -2.860  600  2.856 |
| * Felújítások   ebből: működési többletbevétel  maradvány igénybevétele  Munkaadókat terhelő kiadásokból,  Dologi kiadásokból átcsoportosítás  (forrása működési többletbevétel:  2.394+6000) | 0 | 82.101  41.707  27.000  5.000  8.394 |

**1. Bevételek**

**1.1. Működési célú támogatások államháztartáson belülről**

* a „Nyári diákmunka program” keretében kapott támogatás **803 e Ft**, valamint
* Jelzőrendszeres házi segítségnyújtás ellátásához nyújtott alap- és teljesítmény- támogatás **4.928** e Ft összegű bevételét tartalmazza.
  1. **Működési célú átvett pénzeszközök**
* Horváth Soma alpolgármester, önkormányzati képviselő **40 e Ft** összegű egyéni felajánlása a Családok Átmeneti Otthona részére, melyből rajzeszközök vásárlása történt.
* A MIAMI Színház Társulat **20 e Ft** összegű jótékony célú felajánlása, melynek a felhasználást érintő megkötése nem volt, az intézmény dologi kiadások finanszírozására fordította.
* CYED Energiamegoldások Kft. a lakossági led-csere program tárgyában elnyert Zöld Bajnok címmel járó ledenként 5 Ft támogatást nyújtott, (összege összesen 377.060 Ft) melyet az intézményt fenntartó önkormányzat szándéka szerint (ikt. sz.: 41297-2/2024.) a Pálos Károly Szociális Szolgáltató Központ és Gyermekjóléti Szolgálat által működtetett Gagarin utcai Idősek Klubja céljaira fordíthatta, a klubtagok (Szlovénia Maribor-Rogla) kiránduláson való részvételére került felhasználásra.
  1. **Intézményi működési bevételek**

Az intézmény működési bevételének eredeti előirányzatát az intézményi ellátási díjak és a hozzá kapcsolódó általános forgalmi adó bevételek, ill. bérleti díjbevételek teszik ki **141.307 e Ft** összegben.

A 2024. évi teljesítés alapján, a **működési bevételek módosított előirányzata** az eredeti előirányzathoz képest **87.787 e Ft** növekedést mutat, mely az alábbi bevételekből tevődik össze:

1. Feladat-ellátási megállapodás alapján végzett házi segítségnyújtási, illetve jelzőrendszeres házi segítségnyújtási szolgáltatásból származó többletbevételből **6.575 e Ft** összegben.
2. Bérbeadásból származó többletbevételek: **(1.231 e Ft)**

* Szőllősi stny. 36. szám alatti épületében a konferenciaterem - Reguly Antal Általános Iskolának történő - bérbeadásából származó bevételének a költségvetésben tervezett összege 2.991 e Ft volt, ezzel szemben 1.016 e Fttöbbletbevétel keletkezett, így az összes bevétel4.007 e Ft lett.
* Jászai M. u. 4. szám alatti épület ingyenes használói által fizetett rezsi költségének bevétele 215 e Ft.
* az államháztartáson kívülre továbbszámlázott szolgáltatásokból - telefondíj továbbszámlázása - (**125 e Ft**)
* Az intézmény tervezett működési bevételeinek legnagyobb hányadát az ellátási díjak és azok Áfa bevételei jelentik.

Az intézmény alaptevékenysége keretében nyújtott szolgáltatások közül az étkeztetési szolgáltatás igénybevétele esetében jelentős növekedés volt tapasztalható.

A 2024. évi költségvetés összeállítása során az említett változások figyelembevételével történt a bevételek tervezése.

Az ellátási díjak, ill. az Áfa bevételek soron a vártnál több bevétellel számolhatott intézményünk.

A 2024. évi teljesítési adatok a tervezéshez képest az ellátási díjak tekintetében jelentős, **16.237 e Ft-os** **többletbevételt** eredményeztek, melynek okai az alábbiak:

* Az intézmény által nyújtott étkeztetési szolgáltatás iránt a megnövekedett igénybevétel volt jellemző a 2024. évben, így a szociális étkeztetésből származó bevételek növekedtek legnagyobb mértékben.
* Az étkeztetési szolgáltatások iránt megnövekedett igények a kiszámlázott általános forgalmi adó bevételeit is növelték. Az Áfa bevételek növekedése az eredeti előirányzathoz képest (**4.455 e Ft**).

1. Áfa visszatérítésből származó bevételből (**52.583 e Ft**).
2. Biztosító által fizetett kártérítésből (**481 e Ft**).
3. Egyéb működési bevételek: (**6.100 e Ft**)**.**

* Kiadások visszatérítései (gáz, villamos energia 2023. évi visszatérítés 6.095 e Ft)
* CSÁO kiköltöző lakó kártérítése (3 e Ft)
* Kerekítési különbözetből(2 e Ft).

**2. Kiadások**

**2.1. Személyi juttatások és munkaadókat terhelő járulékok**

Az intézmény költségvetésének 65%-át a személyi juttatások, és az ehhez kapcsolódó munkaadókat terhelő járulékok teszik ki.

Az intézmény létszámkerete az előző évhez képest nem változott.

A 2024. évi költségvetésben az engedélyezett (8 órás foglalkoztatásra átszámított) nyitó létszám 183 fő.

A **személyi juttatások és járulékok** tekintetében 2024-ben az intézménynek bérmegtakarítása volt, mely a betegségek miatt és a gyermekgondozás miatt igényelt fizetés nélküli szabadságokból, továbbá az átmenetileg üres álláshelyekből képződött.

Azon munkavállalók, akik az üres álláshelyek miatti és egyéb, a munkaköri leírásukban felsoroltakon felüli többletfeladatot (pl.: nyári gyermekétkeztetés és az ukrán menekültek étkeztetésével kapcsolatos többletfeladatok, kistérségi gondozási feladatok szervezéséhez kapcsolódó többletfeladatok, tartós távollévők miatti többletfeladatok stb.) láttak el, ellentételezésként kereset-kiegészítésben részesültek.

Tervezésre került a költségvetésben ruházati költségtérítés (4.250 e Ft) és járuléka.

A bérmegtakarítás terhére a keretösszeg kiegészítésre került, így a munkavállalók október hónapban 90.000 Ft/fő bruttó összegű juttatásban részesülhettek, mely 14.102 e Ft és 1.725 e Ft járulék kifizetését jelentette.

A képernyő előtti munkavégzéshez szükséges védőszemüveg biztosítására 16 fő részére 1.547 e Ft összeg került kifizetésre.

2024. évben a bérmegtakarítás terhére negyedévente 50.000 Ft/fő összegű cafeteria juttatás kifizetésére került sor, melynek összege 31.533 e Ft és 8.829 e Ft járulék volt.

2024. december hónapban fenntartói engedéllyel a bérmaradvány terhére jutalom fizetése történt bruttó összege: 24.954 e Ft, valamint 2.911 e Ft járulék.

Nyári diákmunka

2024. július és augusztus hónapban a „Nyári diákmunka” program keretében összesen 7 fő foglalkoztatására került sor. A munkavégzésre a saját dolgozók 16-20 év közötti, tanulói jogviszonnyal rendelkező gyermekei jelentkezhettek. A nyári szünidős diákok a 2-3 hetes munkavégzésük során tapasztalatot szerezhettek munkahelyi környezetben. Lehetőséget kaptak arra, hogy megismerjék a munkahelyi elvárásokat. Kézbesítési és egyszerű karbantartási feladatokat végeztek, továbbá segítséget nyújtottak az idősek klubjában tartott programokon.

**2.2. Dologi kiadások**

A tárgyévi költségvetés dologi kiadásainak összege 543.223 e Ft, melya 2023. évi terv adatok figyelembevételével került megtervezésre.

A 2024. évi költségvetésben a dologi kiadások 73,79%-a (bruttó 400.833 e Ft) a szociális étkeztetés biztosításához szükséges vásárolt élelmezés és a hozzá kapcsolódó szolgáltatások költségeinek fedezésére szolgált.

A közüzemi díjakra a dologi kiadások 7,31%-a, azaz bruttó 39.715 e Ft került megtervezésre.

Így az intézmény működéséhez szükséges kiadásokra (szakmai, ill. üzemeltetési kiadásokra) a tervezhető dologi kiadások 18,9%-a (102.675 e Ft) maradt.

A 2024. évi költségvetés összeállítása során valószínűsíthető volt, hogy a 102.675 e Ft tervezhető összeg nem fedezi az intézmény szakmai és üzemeltetési kiadásait.

A működési többletbevételek - szolgáltatások bevételei - biztosítottak forrást a 2024. évi költségvetésben alultervezett dologi kiadások teljesíthetőségére, ill. a működéshez elengedhetetlenül szükséges tárgyi eszközök vásárlására.

A főbb dologi kiadások:

* Az **üzemeltetési anyagokra fordítható** összeg a 2023. évi teljesített kiadások alapján került megtervezésre. Ezek között szerepelnek az irodaszerek, a hajtó-kenőanyagok, a munka-védő ruházat és a tisztító-, ill. fertőtlenítőszerek.
* A **közüzemi díjakra** bruttó 39.715 e Ft volt tervezhető, mely felhasználásra került.
* A **vásárolt élelmezés** azintézménykötelezően ellátandó feladatai közül a legköltségesebb, hiszen bruttó összege a dologi kiadások 61%-át teszi ki**.**

A 2024. évi kiadások tervezése a bázis időszak átlagos adagszámainak figyelembevételével történt, melyben a hajléktalan személyek étkeztetési adagszáma is szerepelt.

Összességében az adagszámok tekintetében a tárgyévben a tervezettekhez képest emelkedés nem volt, mert a hajléktalan-ellátásban részesülők étkeztetését 2024. március hónaptól a FÉHE Kft. pályázati forrásból biztosította. Így a tervezett adagszámok elegendőek voltak az év folyamán és biztosították a szolgáltatás iránt év közben jelentkező többletigények kielégítését.

A tárgyévben az intézmény a közbeszerzésekről szóló 2015. évi CXLIII. törvény (továbbiakban: Kbt.) 21. § (2) bekezdésében foglaltakra figyelemmel a Kbt. 112. § (1) bekezdés b) pontja szerint közbeszerzési eljárást folytatott le EKR000490432024 számon **„Szociális étkeztetés és gyermekétkeztetés biztosítása**” tárgyában.

Az összességében legelőnyösebb ajánlatot a tárgyévben szolgáltatást nyújtó vállalkozás adta, így az eljárás nyertese ismételten a JustFood Kft. lett.

A vállalkozással kötött szerződés 2024. július 1-től érvényes.

A vállalkozói díj a költségvetésben tervezett rezsiköltségnél 57%-kal magasabb lett, ezért a fenntartó önkormányzat nettó 29.277 e Ft többletfinanszírozást nyújtott az étkeztetési szolgáltatás biztosítása érdekében.

* A **karbantartási, kisjavítási szolgáltatás**ra a költségvetésben 9.300 e Ft volt tervezhető, továbbá a 2023. évi maradványból 3.865 e Ft módosítás történt. A teljesítés 13.482 e Ft volt.

Itt jelentkeznek az épületekkel, gépekkel és az elavult gépkocsiállománnyal kapcsolatos javítási kiadások.

Az intézmény szakmai egységeiben több karbantartást igénylő munkálatot kellett elvégezni az év folyamán, (Domonkos u. 5., Gagarin utcai Idősek Klubja, Széll K. 4. sz. alatti épületek festési munkálatai, az idősek bejutását segítő kapaszkodó korlát a Barátság utca 22. sz. alatti épület külső falára; kisebb tetőjavítások, ill. balesetveszélyes térkőburkolat javítási munkálatai - Gagarin u. 22., Szőllősi stny. 36. szám alatti épületeket érintően, stb.).

* A **szakmai tevékenységet segítő szolgáltatásokra** tervezhető kiadások:

jelzőrendszeres házi segítségnyújtás, kötelező orvosi szolgáltatások, pszichológus, szupervízor biztosítása, valamint ezen a soron tervezi az intézmény a vásárolt élelmezéshez kapcsolódó szolgáltatásokat is (ebéd házhozszállítás, valamint az éthordók fertőtlenítése).

A 2024. évi kiadások a szerződésekből adódó kötelezettségek alapján kerültek megtervezésre, azonban a terv- és tényadatok különbözete 13.332 e Ft lett.

A jelentősebb kiadások okai:

* A házhozszállítással biztosított étkeztetési szolgáltatás, valamint az éthordók fertőtlenítése jelentős többletkiadást jelentett, részben a szolgáltatás iránt megnövekedett igények miatt, mely nettó 2.105 e Ft, részben pedig a tárgyévben lefolytatott közbeszerzési eljárást követően a vállalkozói díjak emelkedéséből 9.704 e Ft különbözet keletkezett.

(A fenntartó önkormányzat a vállalkozói díjak emelkedése miatt nettó 9.065 e Ft többlettámogatást nyújtott.)

* 2024. évben az intézmény szervezte meg a városi Szociális Hét elnevezésű rendezvényt, így a soron a lebonyolítással kapcsolatos kiadások is megjelentek, melyekhez a fenntartó biztosított forrást.
* A Jászai Utcai Közösségi Tér működtetésével kapcsolatban a sor kiadásai tárgyévben nettó 563 e Ft-tot tettek ki.
* **Egyéb szolgáltatás** kiadásaira tervezett 13.981 e Ft-tal szemben a teljesítés 17.411 e Ft lett.

A költségvetésben tervezetthez képest a következő tényezők növelték a sor kiadásait: több telephelyen favizsgálatok, fakivágások és telepítések, tereprendezés, növények ültetése, dugulás-elhárítás utáni takarítási munkálatok kiadásai, hulladék-elszállítások a rendszeres szállításokon kívül, stb.

* **Működési célú előzetesen felszámított általános forgalmi adó** soron a terv és tényadatok különbözetét a fent említett kiadások indokolják.

**2.3. Felhalmozási kiadások**

Az intézmény költségvetésében tárgyi eszközök beszerzésére, felújítás tervezésére a korábbi évekhez hasonlóan nem nyílt lehetőség.

Az egyes telephelyek felújítása, az elhasználódott tárgyi eszközök beszerzése, valamint a szükségessé váló felújítások jellemzően a tárgyévi működési többletbevételekből tudtak megvalósulni.

Az előző évek gyakorlatának megfelelően az intézmény 2023. évi maradványából a fenntartó 27.000 e Ft felhasználását engedélyezte felújítási célokra.

Ebből az összegből, valamint működési többletbevételekből a Családok Átmeneti Otthonában 6 lakás teljes felújítása történt meg.

Az összesen 1 központi és 10 telephelyen levő ingatlan felújítására, jármű felújításra, valamint a működéshez szükséges eszközök beszerzésére a működési többletbevételek biztosítottak forrást.

**2.4. Felújítási kiadások**

|  |  |
| --- | --- |
| ***Épület*** *felújítások:* | Ft |
| Családok Átmeneti Otthonában 1 lakás részleges, valamint 6 lakás teljes felújítása, (29.286.065 Ft) 6 lakásban az elektromos hálózat felújítása (2.112.000 Ft) | 31.398.065 |
| Gagarin utcai Idősek Klubjában a balesetveszélyes térkő burkolat felújítása (1.382.937 Ft), valamint beázás miatti tetőfelújítás (1.760.000 Ft) | 3.142.937 |
| Szőllősi stny. 36. sz. alatti épület teraszának szigetelése, valamint a feltöredezett, veszélyes burkolat cseréje (15.575.559 Ft), az épület mellett a balesetveszélyessé vált térkő burkolat felszedése, alapozása és újraburkolása (3.862.299 Ft), a házi segítségnyújtásban dolgozók által használt helyiség átalakítása – teakonyha leválasztása a munkaterülettől (2.608.814 Ft) | 22.046.672 |
| Domonkos utcai tolókapu felújítása | 462.699 |
| ***Épület*** *felújítások összesen:* | ***57.050.373 Ft*** |
| ***Jármű*** *felújítás* | Ft |
| Ford Focus személygépkocsi kuplungcseréje | 228.090 |
| ***Jármű*** *felújítás összesen:* | ***228.090 Ft*** |
| ***Egyéb építmények*** *felújítása* | Ft |
| Szőllősi stny. 36. sz. alatti kapu automatizálása | 661.000 |
| ***Egyéb építmények*** *felújítása összesen:* | ***661.000 Ft*** |
| **Felújítások összesen:** | **57.939.463 Ft** |

**2.5. Beruházási kiadások**

|  |  |
| --- | --- |
| ***Beruházási*** *kiadások:* | Ft |
| Tárgyi eszköz program fejlesztése (szociális ellátotti nyilvántartások program bővítése, ügyviteli szoftvereket kiszolgáló modul - új program) | 609.600 |
| Informatikai eszközök beszerzése (3 db fénymásoló gép, 1 db nyomtató a központ részére) | 4.697.095 |
| Egyéb gépek, berendezések beszerzése (2 db kávéfőző gép, napellenző a Gagarin utcai Idősek Klubja részére – ami fenntartó által finanszírozott) | 3.386.228 |
| 1 éven túli, 200 e Ft alatti informatikai eszközök beszerzése  (pl.: telefonok, router stb.) | 1.035.603 |
| 1 éven túli 200 e Ft alatti egyéb gépek, berendezések beszerzése (CSÁO 7 db felújított lakásának teljes bútorzatcseréje, függönyök, szőnyegek mosógépek, Domonkos utcai fogadók, kapcsolatügyeleti szoba használhatatlan bútorainak cseréje, pótlása, 60 db műanyag szék a Jászai M. u. 4. sz. alatt működő közösségi tér részére, iratanyagok tárolására alkalmas fémszekrények stb.) | 15.698.010 |
| **Beruházások összesen:** | **25.426.536** |

Az intézmény alapfeladatainak ellátásához 6 db autó állt rendelkezésre. A gépjárműpark elöregedett, 1 db 2018-as, 1 db 2004-es és 2 db 2007-es évjáratú személygépkocsi biztosítja a helyi és a kistérségi feladatellátást, valamint az 1 db kisbusz az idősek szállítását, amely 2010-es évjáratú.

A feladatellátás során használt autók rossz műszaki állapota miatt a tárgyévben fenntartói engedéllyel 2 db személygépkocsira tartós bérleti szerződést kötött az intézmény.

A közeljövőben szükséges lenne az idősek napi szállítását végző kisbusz beszerzése. A feladatellátásra szolgáló 14 éves kisbusz többször javításra, ill. felújításra szorult, a javítások ideje alatt az idősek szállítását nem tudja az intézmény megoldani.

A beszerzés pályázati forrásból valósulhat meg.

2019. szeptember 01-jén a fenntartótól ingyenes használatra kapta az intézmény a **Jászai M. u. 4.** sz. alatti épületet a család- és gyermekjóléti központ elhelyezésére, ill. a központ által nyújtott szolgáltatások működtetésére.

Az épület a használatbavételi állapotában nem volt alkalmas a szolgáltatások ellátására, ezért felújítása, ill. a funkcióknak való átalakítása vált szükségessé, melynek megvalósítása több lépésben történt meg.

A felújítás **első ütemében** az épület emeleti részén irodák kialakítását tervezte az intézmény. A 2019. évi maradványból a munkálatok fele megvalósulhatott, így az óvodai és iskolai szociális segítők 2020. október hónaptól az épületben tudtak dolgozni.

A felújítás **második üteme** további emeleti irodák kialakítása volt. Erre azért volt szükség, hogy a gyermekjóléti központ munkatársait, akik jelenleg a Domonkos u. 5. szám alatti épületben dolgoznak, át tudják költöztetni az óvodai és iskolai szociális segítők mellé. Ezzel a gyermekjóléti központ egy telephelyen, egy épületben tudna működni.

A felújításra forrást biztosított az intézménynél 2020. évben keletkezett maradvány felhasználása, mellyel megvalósulhatott az emelet teljes felújítása.

A felújítás **harmadik ütemének** megvalósítása érdekében az intézmény 15.000 e Ft összegben pályázatot nyújtott be az épületben közösségi terek kialakítására és akadálymentesítésre.

A nyertes pályázat további lehetőséget biztosított az épület földszintjének részleges felújítására, közösségi terek kialakítására. A munkálatok 2021. 09. 30-ig befejeződtek.

A felújítás **negyedik üteme** a földszinti épületrész folytatása lenne: fogadóhelyiségek kialakítása annak érdekében, hogy az épületben a család- és gyermekjóléti központ valamennyi munkavállalója fizikailag is egy helyen tudjon dolgozni és a telephelyen a szolgáltatás végleges működési engedélyt kapjon.

A fenntartó a felújítást pályázat keretében fogja megvalósítani, melynek benyújtása megtörtént.

**III. A működés személyi és tárgyi feltételei**

A 2024. évben az intézmény 185 fővel kezdte meg a működését, melyből 162 fő szakmai, 23 fő technikai létszám volt.

2024. július és augusztus hónapban nyári diákmunka keretében 7 diák végzett szakképzettséget nem igénylő tevékenységet, átlagosan 2 hét időtartamban.

Kisebb szabálysértés elkövetése miatt 1 fő végzett az intézményben közérdekű munkát, összesen 46 órában.

Az év során összesen 10 fő munkaviszonya szűnt meg, közülük 1 fő munkaviszonya még a próbaidő lejárta előtt, 8 fő pedig más munkahelyet választott, egyrészt a magasabb jövedelem reményében, másrészt költözés, illetve egyéb családi okok miatt. 1 fő egészségi állapotának romlása miatt kérte munkaviszonya megszüntetését.

2024-ben 14 új munkavállaló felvételére került sor, egyrészt a megüresedett álláshelyek kerültek betöltésre, másrészt a szülési szabadságon lévő munkavállalók helyettesítése történt meg.

A jogszabályok változása miatt 2024-ben is lehetőség nyílt a nyugdíjkorhatárt elért munkavállalók foglalkoztatására. Az év során 13 fő munkavállaló foglalkoztatása történt nyugdíj mellett.

Az intézmény dolgozói közül 5 fő részmunkaidős álláshelyen dolgozik, 19 fő részére a teljes munkaidős álláshelyen került részmunkaidős munkavégzés engedélyezésre, tekintettel családi körülményeire.

**Az intézmény 2024. december 31-én 8 határozatlan idejű üres álláshelyet tartott nyilván.**

A létszámhiány oka az ágazatra jellemző **alacsony munkabérek**.

**A közalkalmazotti bértábla szerinti munkabért az intézmény valamennyi munkavállalója tekintetében évek óta ki kell egészíteni az aktuális minimálbérre, illetve garantált bérminimumra.**

2023-ban és 2024-ben is a korábbi éveket jóval meghaladó mértékű volt az **infláció**, melynek **ellentételezése a szociális ágazatban nem történt meg**. Ugyanakkor a szakmai munkavégzés a társadalmi folyamatok hatására egyre nehezítettebb, **a munkavállalók mentális terhei folyamatosan nőnek**.

2023-ban **az** **intézmény középfokú munkavállalóinak átlagbére br. 385.000 Ft** **(nettó 256.025 Ft), felsőfokú végzettségűek esetében br. 512.000 Ft (nettó 340.480 Ft) volt**.

2024-ben az **intézmény középfokú munkavállalóinak átlagbére br. 440.000 Ft** **(nettó 292.600 Ft), felsőfokú végzettségűek esetében br. 580.000 Ft (nettó 385.700 Ft) volt**.

**Szombathely Megyei Jogú Város Önkormányzatának döntése alapján az ágazatban dolgozók megbecsülését, munkájuk elismerését jelezve 2023. július 01. napjától kezdődően havi bruttó 50.000 Ft összegű béremelésben részesültek az intézmény munkavállalói.**

**A központi béremelés mértéke az ágazatban jellemzően évek óta azonos a minimálbér, illetve a garantált bérminimum emelésének mértékével.**

Ilyen feltételek mellett a szociális területhez tartozó szakmák népszerűsége a legalacsonyabbak között található, melynek jövőbeni következményével számolni lehet és kell is.

Amennyiben országos szinten az ágazatban dolgozók anyagi és erkölcsi megbecsülése továbbra is ilyen mértékű hiányt szenved, nemcsak a szakemberek kiégésével, hanem a nyugdíjba vonulók utánpótlásának ellehetetlenülésével kell számolni.

A munkavállalók számára a munkafeltételek, a mindennapi munkavégzéshez szükséges eszközök, irodahelyiségek, infrastruktúra, kiszolgáló helyiségek rendelkezésre álltak.

Munka- és védőruha az előírásoknak megfelelően biztosított volt. A munkavégzéshez kerékpár, autóbuszbérlet állt rendelkezésre és szükség szerint saját személygépkocsi használata került engedélyezésre.

A Szombathely közigazgatási területén kívül történő feladatellátást három intézményi személygépkocsi segítette.

A szakmai munkavégzés segítése és a kiégés megelőzése érdekében az intézmény valamennyi egységében biztosított volt az egyéni és csoportos szupervízió.

Az ellátottak számára nyitva álló helyiségek tömegközlekedési eszközzel könnyen megközelíthetőek voltak.

Az idősek klubjaiban és a Családok Átmeneti Otthonában a már hagyománnyá vált karácsonyi ajándékozás keretében több kis- és nagy értékű tárgyi eszköz beszerzésére nyílt lehetőség.

A IX. sz. Szakmai Egység (Szombathely, Pozsony u. 47.) személyi feltételek tekintetében határozatlan, tárgyi feltételek tekintetében - elsősorban az akadálymentesítés hiánya miatt - határozott idejű működési engedéllyel rendelkezik.

A VI. sz. Szakmai Egységben (Szombathely Jászai M. u. 4.) a felújítási, átalakítási munkák folyamatban vannak, az egység jelenleg nem rendelkezik működési engedéllyel.

Az intézmény többi telephelyén a működés személyi és tárgyi feltételei teljes körűen megfelelnek a hatályos jogszabályi előírásoknak.

**1. A munkavállalók érdekében megtett intézkedések**

Annak ellenére, hogy az intézmény nem pályázott, és emiatt nem rendelkezik a „Családbarát munkahely” címmel, számos olyan intézkedés valósult meg az elmúlt évben is, amely fontos és elengedhetetlen annak érdekében, hogy a munkavállalók a megfelelő családi háttér és biztonság, valamint az optimális munkahelyi légkör mellett a lehető legmagasabb színvonalú munkát tudják végezni.

1. **Egyéni munkarend** lehetősége azon munkavállalók számára, akik jellemzően gyermeküket/gyermekeiket egyedül nevelik, több gyermeket nevelnek, vagy házastársuk/élettársuk külföldön, illetve multinacionális cégnél dolgozik. 2024-ben összesen **29 munkavállaló** dolgozott egyéni munkarend szerint.
2. **Részmunkaidős foglalkoztatás** jellemzően azon munkavállalók számára, akik a kisgyermekükről való gondoskodást más módon nem tudják megoldani. 2024-ben **19 munkavállaló** élt a részmunkaidős foglalkoztatás lehetőségével.
3. **Kéthavi munkaidőkeretben** történő foglalkoztatás az intézmény valamennyi munkavállalója számára, mely lehetővé teszi a munkavégzés rugalmasságát anélkül, hogy túlmunka elrendelésére kerülne sor.

A szakmai tevékenység természetéből fakadóan előfordulhat, hogy krízishelyzetben akár az esti órákban is meg kell látogatni egy családot, illetve azonnali intézkedésre van szükség. Ezek előre nem tervezhető esetek, így túlmunka elrendelése a meghatározott jogi szabályozás szerint nem lehetséges.

Emellett a kéthavi munkaidőkeret arra is lehetőséget biztosít, hogy a munkavállalók családjában esetlegesen előforduló helyzeteket kezelni lehessen (pl.: gyermek vagy más hozzátartozó hirtelen megbetegedése, hivatalos ügyek intézése, másodállás vállalása stb.).

1. **Nyári diákmunka lehetőség**ének biztosítása az intézményi munkavállalók gyermekei számára. 2024-ben összesen 7 fő foglalkoztatására került sor átlagosan 2 hét időtartamban.
2. A Szociális Szolgáltatók Közhasznú Egyesületével együttműködve nyári **napközis jellegű táborok szervezése az intézményben dolgozók gyermekei számára**.

2024-ben 21 fiatal táboroztatása valósult meg, kézműves és kulturális programok keretében.

1. **Segítségnyújtás személyes problémák** megoldásában nehéz élethelyzetbe került munkavállalók esetében (pl.: haláleset, betegség a családban stb.).
2. **Megfelelő munkafeltételek biztosítása** az egyes telephelyeken. Az intézmény által nyújtott szociális és gyermekjóléti szolgáltatások mentálisan, sőt esetenként fizikailag is rendkívül megterhelők a munkavállalók számára.

Az intézmény vezetősége mindig is fokozott figyelmet fordított és fordít a megfelelő munkahelyi környezet kialakítására a tárgyi feltételek megteremtésével.

Valamennyi telephelyen történtek beszerzések és felújítások a közelmúltban pályázati forrásból, illetve - miután az intézmény költségvetésében felújításra és beruházásra évek óta nincs lehetőség költség tervezésére - az intézmény saját bevételeiből és az üres álláshelyek miatt keletkezett bérmaradványból a fenntartó által engedélyezett átcsoportosítással.

1. **Megfelelő munkahelyi légkör biztosítása, munkavállalók közötti konfliktushelyzetek kezelése.**

A megfelelő színvonalú munkateljesítmény nélkülözhetetlen feltétele a munkavállalók közötti nyílt, őszinte kommunikáció, mely kizárólag optimális munkahelyi légkörben tud megvalósulni. Ennek megteremtése és fenntartása elsősorban a közvetlen vezetők feladata, bizonyos esetekben azonban szükséges a felsőbb vezető, vagy külső szakember bevonása.

1. **Egyéni és csoportos szupervízió biztosítása**, mely egyrészt segíti a szakmai munkavégzést, másrészt hozzájárul a munkavállalók személyes problémáinak megoldásához. 2024-ben 6 alkalommal volt lehetőség az intézményben szupervízióra, melyen 7 csoportban 73fő vett részt.
2. A korábbi évek hagyományát követve 2024-ben is **megtörtént azon munkavállalók felköszöntése**, akik az év során **nyugdíjba vonultak, illetve jubileumi jutalomban részesültek.**
3. **Negyedévente cafeteria juttatás és évi egyszeri ruházati költségtérítés** kifizetése történt az intézmény vonatkozó szabályzatai alapján, fenntartói engedéllyel a bérköltségen keletkezett megtakarítás felhasználásával.
4. **Kereset-kiegészítés juttatása** történt azon munkavállalók számára, akik az üres álláshelyek miatti és egyéb, a munkaköri leírásukban felsoroltakon felüli többletfeladatokat (pl.: nyári gyermekétkeztetéssel és az ukrán menekültek étkeztetésével kapcsolatos; kistérségi gondozási feladatok szervezéséhez kapcsolódó; tartós távollévők miatti; új szolgáltatások bevezetésével kapcsolatos; az intézményi takarékossági program végrehajtásához kapcsolódó többletfeladatokat, stb.) láttak el. A kifizetés forrása fenntartói engedéllyel a bérköltség maradványa volt.

**2. Energiatakarékossággal kapcsolatban megtett intézkedések**

Szombathely Megyei Jogú Város Önkormányzatának felülvizsgált takarékossági programja a 2023/24-es fűtési időszakra, melyet Szombathely Megyei Jogú Város Közgyűlése a 272/2023. (IX.28.) Kgy. számú határozatával jóváhagyott, az alábbiakat tartalmazza:

* a fűtési időszakban továbbra is kötelezően 20°C-ot kell biztosítani az irodai munkavégzéshez,
* az épületek temperálását továbbra is rövid távon (néhány nap esetén) 16-18 °C-on, míg 5 napot meghaladó időtartamban 8°C-on kell biztosítani, figyelemmel az adott épület energetikai adottságaira is,
* önkormányzati épületek, épületrészek vagy helyiségek kizárólag úgy adhatók harmadik személy használatába, ha a használati díjon felül az összes felmerült közüzemi költségek maradéktalan megfizetése is biztosított,
* a gazdasági társaságok és intézmények vezetőinek törekedniük kell az általuk kezelt, időszakosan vagy állandó jelleggel használaton kívül lévő ingatlanvagyon vagy más tárgyi eszköz hasznosítására (pl.: bérbeadás útján),
* az idősek klubjaiban továbbra is 22°C-ban kerül egységesítésre a biztosított hőmérséklet.

Az intézmény telephelyei a 2024-es évben a Takarékossági programban megfogalmazottaknak megfelelően működtek.

A szakmai vezetők folyamatosan figyelemmel kísérték a takarékossági szabályok betartását és szükség szerint javaslatot tettek további intézkedések bevezetésére.

**IV. A szakmai tevékenység bemutatása**

**1. Étkeztetés**

Az étkeztetés keretében azoknak a szociálisan rászorulóknak a legalább napi egyszeri meleg étkezéséről kell gondoskodni, akik azt önmaguk, illetve eltartottjaik számára tartósan vagy átmenti jelleggel nem képesek biztosítani, különösen koruk, egészségi állapotuk, fogyatékosságuk, pszichiátriai betegségük, szenvedélybetegségük vagy hajléktalanságuk miatt.

2024-ben összesen **249.861 adag** étel került kiszolgálásra, mely az előző évekhez képest emelkedést mutatott. A korábbi gyakorlathoz hasonlóan normál, diabetikus és könnyű-vegyes étrendből lehetett választani.

164.183 adagot házhozszállítással (787 fő), 26.390 adagot az idősek klubjaiban fogyasztottak el az igénybe vevők (214 fő), 59.288 adagért pedig a város öt különböző pontján található ételosztó helyre mentek el a rászorulók (372 fő).

**Az étkeztetést házhozszállítással igénylők és azon étkezők száma, akik maguk mentek el ebédjükért, emelkedett az előző évekhez képest**.

Az ebédet házhozszállítással igénylők számának emelkedését elsősorban a megromlott egészségi állapotú rászorulók számának jelentős mértékű növekedése okozta. A szolgáltatás elérhetősége számukra csak ezen a módon volt biztosítható.

A Fogyatékkal Élőket és Hajléktalanokat Ellátó Közhasznú Nonprofit Kft. a korábbi években a Hajléktalanokért Közalapítványa által biztosított pályázati forrásból oldotta meg ellátottjai étkeztetését. 2023 áprilisában a pályázat lezárult, emiatt számukra is intézményen keresztül vált elérhetővé a napi egy tál meleg ebéd. 2024 májusától ismét pályázati forrásból tudta étkeztetni a Kft. az ellátottjait, emiatt 101 fő hajléktalan személy étkeztetése került megszüntetésre.

Az előző évihez hasonlóan az idősek nappali ellátását biztosító szakmai egységekben étkezők száma csökkent.

Oka, hogy a Nyugdíjas Bérlők Házában élők közül a pandémia idején megszokott módon egyre többen saját lakásukban fogyasztották el az ebédet, ők 2024-ben kérelmezték a klubban történő étkeztetésük megszüntetését.

**Étkeztetés adagszámainak alakulása az elmúlt 5 évben**

|  |  |  |
| --- | --- | --- |
| Év | Ételadag összesen | Változás mértéke (%) |
| 2019. | 177.235 | - |
| 2020. | 199.500 | + 12,56 |
| 2021. | 199.472 | - 0,02 |
| 2022. | 214.163 | + 7,36 |
| 2023. | 240.106 | + 12,11 |
| 2024. | 249.861 | +4,06 |

2024-ben az előző évhez képest nőtt a kiszolgált adagszám, bár kisebb mértékben, mint az ezt megelőző két évben.

**Étkeztetés adagszámainak alakulása a 2024. évben**

|  |  |  |
| --- | --- | --- |
| 2024. | Havi ételadag összesen | Változás mértéke  (%) |
| I. hó | 22.175 |  |
| II. hó | 20.851 | - 5.97 |
| III. hó | 21.383 | + 2,55 |
| IV. hó | 19.966 | - 6,63 |
| V. hó | 20.736 | + 3,86 |
| VI. hó | 19.649 | - 5,24 |
| VII. hó | 20.811 | + 5,91 |
| VIII. hó | 20.842 | + 0,15 |
| IX. hó | 20.451 | - 1,88 |
| X. hó | 21.398 | + 4,63 |
| XI. hó | 20.820 | - 2,70 |
| XII. hó | 20.779 | - 0,20 |
| **Összesen:** | **249.861** | **-** |

Az ellátásban részesülők 2024. évi induló létszáma: 1.043 fő

Tárgyévben felvettek száma: 330 fő

**Tárgyévben ellátottak száma: 1.373 fő**

Tárgyévben megszűntek száma: 409 fő

Az ellátást igénybe vevők száma tárgyév december 31-én: 964 fő

Az **ellátotti létszám** a megelőző évihez képest kismértékben **emelkedett.**

A felvételek száma csökkent, a megszűnések száma elsősorban a hajléktalan személyek étkeztetésének megszüntetése miatt jelentős mértékben emelkedett. Emellett megszűnések oka tekintetében az előző évihez hasonlóan az elhalálozás szerepelt még jelentősebb arányban (23,47%).

**Az étkeztetésben részesülők száma életkor és nemek szerinti megoszlásban:**

|  |  |  |  |
| --- | --- | --- | --- |
|  | **Férfi**  **(fő)** | **Nő**  **(fő)** | **Összesen**  **(fő)** |
| 3-5 éves | 2 | - | **2** |
| 6-13 éves | 1 | - | **1** |
| 14-17 éves | - | - | **-** |
| 18-39 éves | 22 | 16 | **38** |
| 40-59 éves | 135 | 55 | **190** |
| 60-64 éves | 47 | 36 | **83** |
| 65-69 éves | 76 | 82 | **158** |
| 70-74 éves | 86 | 119 | **205** |
| 75-79 éves | 61 | 145 | **206** |
| 80-89 éves | 117 | 284 | **401** |
| 90- éves | 30 | 59 | **89** |
| **Összesen:** | **577** | **796** | **1.373** |

Az igénybe vevők életkor szerinti megoszlása az elmúlt évekhez hasonlóan alakult.

A legnagyobb számban a 75 év feletti idős korosztály képviseltette magát, az igénybe vevők több mint fele (50,69%), ebből a korosztályból került ki. Közülük is a 80 év felettiek száma emelkedett jelentősen (2023-ban 452 fő, 2024-ben 490 fő).

A férfi női arány az előző évekhez hasonlóan alakult, 70 éves kor felett egyértelmű a női igénybe vevők magasabb aránya.

A 18 év alatti igénybe vevők óvodás, illetve iskoláskorúak, és jellemzően a hétvégékre és tanszünetekre igényelték a szolgáltatást, a hét többi napján köznevelési intézményekben volt biztosított számukra az étkezés.

A tanszüneti munkanapokon a jogszabály által meghatározott rászorulti kör térítésmentesen vehette igénybe az étkeztetést, a hétvégi meleg ebédet pedig többségüknél a család biztosította.

A rendszeres pénzbeli ellátással nem rendelkezők száma 2024-ben 57 fő volt, mely kismértékben csökkent a 2023. évhez képest (65 fő), azonban még mindig jelentősen magasabb, mint a korábbi években. Ennek oka az étkezői körben a hajléktalan-ellátást igénybe vevők számának emelkedése, közülük többen nem rendelkeztek jövedelemmel.

Az aktív korú, munkahellyel rendelkező étkezők száma emelkedett az előző évhez képest.

2024-ben 41 fő, 2023-ban 38 fő, 2022-ben 45 fő, 2021-ben 39 fő munkajövedelem mellett igényelte a szolgáltatást. Közülük többen részmunkaidőben foglalkoztatottak, védett munkahelyen dolgozók, illetve olyan alacsony munkajövedelemmel rendelkezők, akik a kiadásaik kifizetése után más módon nem tudták megoldani a napi egyszeri meleg étkezésüket.

Az étkeztetés igénybevételének gyakorisága az alábbiak szerint alakult:

**Hétfőtől – vasárnapig (minden nap): 947 fő**

Hétfőtől – péntekig (heti öt nap): 256 fő

Csak szombat és vasárnap: 31 fő

Ettől eltérően: 139 fő

Kiemelkedően magas azok aránya, akik a hét minden napján étkeztek, ők tették ki az összes étkező 68,97%-át.

Legjelentősebben azon igénybe vevők száma emelkedett, akik csak szombat-vasárnap igényelték a szolgáltatást, illetve a hétfőtől péntekig való igénybevétel is emelkedést mutatott. Jelentősen csökkent azonban azon ellátottak száma, akik csak a hét egyes napjain igényelték a szolgáltatást.

Az étkezésért az év során 1.316 fő fizetett térítési díjat, 57 fő térítésmentesen vette igénybe az ellátást, ők rendszeres havi jövedelemmel nem rendelkeztek.

2024-ben 273 fő kérte a számára megállapított személyi térítési díj csökkentését a fenntartótól, mindannyian kaptak 30-90% közötti kedvezményt a megállapított személyi térítési díjból.

Ebéd házhozszállítás

Az ellátásban részesülők 2024. évi induló létszáma: 563 fő

Tárgyévben felvettek száma: 224 fő

**Tárgyévben ellátottak száma: 787 fő**

Tárgyévben megszűntek száma: 192 fő

Az ellátást igénybe vevők száma tárgyév december 31-én: 595 fő

Az igénybe vevők száma kismértékben emelkedett az előző évihez képest.

A megszűnés okaként legmagasabb arányban, 38,54%-ban az elhalálozás szerepelt. Magas volt még a saját kérésre történő megszüntetés (34,38%) és az intézményi elhelyezés miatti megszüntetés (20,83%).

Az elhalálozás és az intézményi elhelyezés miatti megszűnések száma az igénybe vevők egyre romló egészségi állapotából és magas életkorából adódott.

Az ellátás megszüntetését többségében azok kérték, akiknek élethelyzetében változás történt, összeköltöztek gyermekeikkel, vagy elköltöztek az intézmény ellátási területéről.

Az ebédszállítás igénybevételének gyakorisága az alábbiak szerint alakult:

**Hétfőtől – vasárnapig (minden nap): 618 fő**

Hétfőtől – péntekig (heti öt nap): 82 fő

Csak szombat – vasárnap: 13 fő

Ettől eltérően: 74 fő

Az ebéd házhozszállítását a hét minden napján igénylők aránya emelkedett az előző évihez képest.

Míg 2023-ban az ellátottak 69,29%-a igényelte napi rendszerességgel a szolgáltatást, addig 2024-ben ez az arány 78,53% volt.

A 2023-as évihez képest lényegesen csökkent azon igénybe vevők száma, akik csak a hét egyes napjain igényelték a szolgáltatást.

A házhoz szállított ételmennyiség 164.183 adag volt, mely az előző évhez képest 7,36%-os emelkedést mutatott.

**Az ebéd házhozszállítás adagszámainak alakulása az elmúlt 5 évben**

|  |  |  |
| --- | --- | --- |
| Év | Házhozszállítás (adag) | Változás mértéke (%) |
| 2020. | 114.484 | + 20,78 |
| 2021. | 123.977 | + 8,29 |
| 2022. | 136.214 | + 9,87 |
| 2023. | 152.100 | + 11,66 |
| 2024. | 164.183 | + 7,36 |

Jól megfigyelhető az adagszámok éven belüli emelkedése is az alábbi táblázat szerint:

**Az ebéd házhozszállítás alakulása a 2024. évben**

|  |  |  |
| --- | --- | --- |
| 2024. | Havi házhozszállítás  összesen | Változás mértéke  (%) |
| I. hó | 13.659 | - |
| II. hó | 12.893 | -5,60 |
| III. hó | 13.350 | +3,54 |
| IV. hó | 13.038 | -2,34 |
| V. hó | 13.730 | +5,31 |
| VI. hó | 12.986 | -5,42 |
| VII. hó | 13.856 | +6,70 |
| VIII. hó | 14.061 | +1,48 |
| IX. hó | 13.704 | -2,54 |
| X. hó | 14.441 | +5,38 |
| XI. hó | 14.214 | -1,57 |
| XII. hó | 14.251 | +0,26 |
| **Összesen:** | **164.183** |  |

Az emelkedés mértéke 2024. január és 2024. december hónapok között 4,33% volt.

Szünidei gyermekétkeztetés

A gyermekek védelméről és a gyámügyi igazgatásról szóló 1997. évi XXXI. törvény alapján a gyermek lakóhelye, vagy ha a gyermek életvitelszerűen a bejelentett tartózkodási helyén lakik, a tartózkodási helye szerinti települési önkormányzat köteles a szünidei gyermekétkeztetés keretében a szülő, törvényes képviselő kérelmére a déli meleg főétkezést a hátrányos, halmozottan hátrányos helyzetű gyermek részére ingyenesen biztosítani.

Szombathely MJV Önkormányzata az intézményen keresztül biztosította a szolgáltatást a városban élő rászoruló óvodás és iskolás korú gyermekek számára.

A családoknak az intézmény által működtetett idősek klubjaiban volt lehetőségük átvenni az előre csomagolt, egy tál meleg ételt.

2024-ben 103 gyerek számára volt biztosított az ellátás, 3.656 adag étel került kiszolgálásra.

Menekültek, menedékesek étkeztetése

A háború miatt Ukrajnából menekült személyek és családok étkeztetését szombathelyi tartózkodásuk időtartama alatt biztosította az intézmény.

2024-ben 4 fő részére 1.309 adag étel került kiszállításra.

**2. Házi segítségnyújtás**

Az előző évhez képest **Szombathelyen az öregedési index értéke** - mely az idős korú népességnek (65–X éves) a gyermekkorú népességhez (0–14 éves) viszonyított arányát fejezi ki – emelkedést **mutat**.

A házi segítségnyújtás keretében az igénybe vevők számára saját lakókörnyezetükben kell biztosítani az önálló életvitel fenntartása érdekében szükséges segítséget.

Ennek keretében azok a személyek igényelnek gondoskodást, akik otthonukban önmaguk ellátására saját erőből nem képesek, egyedül élnek, vagy családtagjaik, hozzátartozóik nem képesek róluk gondoskodni.

2016. január 1-től a jogszabály változása miatt a házi segítségnyújtáson belül kétfajta tevékenység került elkülönítésre: a szociális segítés és a személyi gondozás.

Szociális segítés keretében biztosítani kell

a) a lakókörnyezeti higiénia megtartásában való közreműködést,

b) a háztartási tevékenységben való közreműködést,

c) a veszélyhelyzetek kialakulásának megelőzésében és a kialakult veszélyhelyzet elhárításában történő segítségnyújtást,

d) szükség esetén a bentlakásos szociális intézménybe történő beköltözés segítését.

Személyi gondozás keretében biztosítani kell

a) az ellátást igénybe vevővel a segítő kapcsolat kialakítását és fenntartását,

b) a gondozási és ápolási feladatok elvégzését,

c) a szociális segítés keretében végzett feladatokat.

A házi gondozó a feladatellátás során segítséget nyújt ahhoz, hogy az ellátást igénybe vevő fizikai, mentális és szociális szükséglete saját lakókörnyezetében, az életkorának, élethelyzetének és egészségi állapotának megfelelően, meglevő képességeinek fenntartásával, felhasználásával, fejlesztésével biztosított legyen.

Az ellátásban részesülők 2024. évi induló létszáma: 263 fő

(szociális segítés: 11 fő; személyi gondozás: 252 fő)

Tárgyévben felvettek száma: 158 fő

(szociális segítés: 2 fő; személyi gondozás: 156 fő)

**Tárgyévben ellátottak száma: 421 fő**

(szociális segítés: 13 fő; személyi gondozás: 408 fő)

Tárgyévben megszűntek száma: 160 fő

(szociális segítés: 2 fő; személyi gondozás: 158 fő)

Az ellátást igénybe vevők száma tárgyév december 31-én: 261 fő

(szociális segítés: 11 fő; személyi gondozás: 250 fő)

A diagram alapján látható az ellátás iránti igény alakulása, mely továbbra is emelkedő tendenciát mutatott.

**2024-ben Szombathely Megyei Jogú Várossal 23 településnek volt feladat-ellátási megállapodása házi segítségnyújtás** vonatkozásában.

Tényleges gondozási tevékenység 9 településen folyt, ahol az igénybe vevők mindegyike olyan magas gondozási szükséglettel rendelkezett, mely számukra a **személyi gondozás biztosítását tette szükségessé**.

2024-ben **házi segítségnyújtásban összesen 421 fő** részesült az alábbiak szerint:

* Szombathely: 395 fő
* Csempeszkopács: 1 fő
* Szentpéterfa: 12 fő
* Nemesbőd: 3 fő
* Vasszécseny: 3 fő
* Sé: 1 fő
* Ják: 1 fő
* Torony: 3 fő
* Söpte 1 fő
* Salköveskút 1 fő

**Összesen: 421 fő**

Ebből 144 fő kizárólag a házi segítségnyújtást igényelte (118 fő Szombathelyről, 26 fő az érintett településekről).

277 fő más szociális szolgáltatásban is részesült, ők valamennyien szombathelyi lakosok voltak.

A személyi gondozásban részesülők száma évről évre folyamatosan emelkedett, melynek oka az ellátásba kerülők rossz egészségi állapotával magyarázható. Gondozásuk csak több gondozó egyidejű munkájával, személyi gondozás keretében volt biztosítható.

A megszűnések okai között – az ellátottak rossz egészségi állapotából és magas életkorából adódóan – évről évre legmagasabb arányban az elhalálozás miatti megszűnés állt (2022-ben 59,03%, 2023-ban 46,58%, 2024-ben 45,63%).

Az előző évekhez képest nagyobb arányban emelkedett a tartós bentlakásos intézményi elhelyezés miatti megszűnések száma (2022-ben 18,05%, 2023-ban 20,55%, 2024-ben 25,00%).

**A 2024. év folyamán házi segítségnyújtásban részesültek száma**

**életkor és nemek szerinti megoszlásban**

|  |  |  |  |  |  |  |
| --- | --- | --- | --- | --- | --- | --- |
| **Életkori megoszlás** | **Férfi**  **(fő)** | | **Nő**  **(fő)** | | **Összesen**  **(fő)** | |
| **S**egítés/**G**ondozás | **S** | **G** | **S** | **G** | **S** | **G** |
| 18-39 éves | 1 | - |  | - | 1 | - |
| 40-59 éves | 1 | 8 | - | 8 | 1 | 16 |
| 60-64 éves | - | 4 | - | 6 | - | 10 |
| 65-69 éves | - | 8 | - | 11 | - | 19 |
| 70-74 éves | 1 | 18 | 2 | 28 | 3 | 46 |
| 75-79 éves | - | 19 | 1 | 48 | 1 | 67 |
| 80-89 éves | 1 | 45 | 5 | 134 | 6 | 179 |
| 90- éves | - | 18 | 1 | 53 | 1 | 71 |
| **Összesen:** | **4** | **120** | **9** | **288** | **13** | **408** |

Az előző évekhez hasonlóan **magas volt a 80 év feletti igénybe vevők aránya**: 2020-ban 58,59%, 2021-ben 55,47%, 2022-ben 59,06%, 2023-ban 63,33%, 2024-ben 61,05% volt.

Az igénybevétel gyakoriságában jelentős változás nem történt az előző évhez képest, változatlanul magas az ellátást **napi rendszerességgel** igénybe vevők száma.

222 fő, azaz **a gondozásban részesülők 52,73%-a** tartozott ebbe a kategóriába. Közülük **66 fő** olyan rossz egészségi állapotban volt, hogy **naponta két-három alkalommal** szorult segítségre.

**13 fő ellátásához két gondozó egyidejű munkájára volt szükség, a gondozott mozgásképtelensége, leromlott egészségi állapota miatt.**

**6 fő ellátását hétvégén és ünnepnapokon is biztosította az intézmény, napi 2-3 alkalommal.**

A szolgáltatást heti rendszerességgel igénybe vevők száma az előző évihez képest kis mértékben emelkedett, 2023-ban 40,83%, 2024-ben pedig 46,56% volt.

**1 fő gondozó naponta átlag 7 fő idős személy számára nyújtott a megállapított gondozási szükséglet szerinti ellátást.**

**3. Jelzőrendszeres házi segítségnyújtás**

A jelzőrendszeres házi segítségnyújtás a saját otthonukban élő, egészségi állapotuk és szociális helyzetük miatt rászoruló, a segélyhívó készülék megfelelő használatára képes időskorú vagy fogyatékos személyek, illetve pszichiátriai betegek részére az önálló életvitel fenntartása mellett felmerülő krízishelyzetek elhárítása céljából nyújtott ellátás.

Az ellátásban részesülők 2024. évi induló létszáma: 153 fő

Tárgyévben felvettek száma: 47 fő

**Tárgyévben ellátottak száma: 200 fő**

Tárgyévben megszűntek száma: 44 fő

Az ellátást igénybe vevők száma tárgyév december 31-én: 156 fő

Az ellátotti létszám az előző évihez képest jelentősen nem változott, mind a felvételek, mind a megszűnések száma a korábbiakhoz hasonlóan alakult.

**A szolgáltatást igénybe vevők havi megoszlása 150 és 160 fő között mozgott.**

Az **ellátásból az év során 44 fő került ki**,közülük az előző évekhez képest magas számban szerepeltek azok, akik tartós bentlakásos intézményi elhelyezésük miatt kérték a szolgáltatás megszűntetését (21 fő, 47,73%).

Változatlanul magas volt az elhunytak száma (14 fő, 31,82%), mely az igénybe vevők magas életkorából és rossz egészségi állapotából ered.

A szociális rászorultság szerinti megoszlás a korábbi évekhez hasonlóan alakult, a szolgáltatást igénybe vevők jelentős részét az egyedül élő 65 év felettiek alkották.

2024-ben 2 fő szociálisan nem rászorult személy is ellátásba került. Ők egyedül élő 65 év alattiak voltak, de olyan súlyos betegséggel küzdöttek, hogy biztonságérzetük növelése érdekében indokolt volt számukra a szolgáltatás biztosítása.

**A szolgáltatásban részesülők életkor és nemek szerinti megoszlása 2024-ben**

|  |  |  |  |
| --- | --- | --- | --- |
| **Életkori megoszlás** | **férfi**  **(fő)** | **Nő**  **(fő)** | **Összesen**  **(fő)** |
| 40 - 59 év | 3 | 2 | 5 |
| 60 - 64 év | - | 1 | 1 |
| 65 - 69 év | 4 | 4 | 8 |
| 70 - 75 év | 5 | 13 | 18 |
| 75 - 79 év | 10 | 21 | 31 |
| 80 - 89 év | 20 | 78 | 98 |
| 90 év felett | 8 | 31 | 39 |
| **Összesen:** | **50** | **150** | **200** |

Az igénybe vevők nemek szerinti összetételében az előző évihez hasonlóan alakult a férfiak és nők aránya, a nők jelentős többségben voltak.

Az életkor szerinti megoszlásban a 80 év felettiek száma a korábbiakhoz hasonlóan magas volt, bár kismértékű csökkenés volt tapasztalható elsősorban a 90 év feletti igénybe vevők számának csökkenése miatt (2022: 144 fő, 2023: 145 fő, 2024:137 fő).

**A segélyhívások száma emelkedett.**

Csökkent a baleset, elesés miatti segítségkérések száma, azonban jelentős mértékben emelkedett a higiénés szükséglet miatti riasztás.

Ennek fő oka az igénybe vevők rossz egészségi állapota.

Egyre több közülük az olyan ágyban fekvő beteg, aki vagy egyedül él, vagy olyan idős hozzátartozóval él együtt, aki egy pelenkacserével együtt járó emelést, lemosást már nem tud elvégezni.

A segítségnyújtási módok közül változatlanul magas volt a gondozást igénylő tevékenységek aránya, valamint a mentális segítségnyújtás, beszélgetés, megnyugtatás, illetve a segítséget kérők állapotának ellenőrzése, vérnyomás- és vércukorszint mérés.

21 alkalommal fordult elő, hogy az ellátott állapota miatt indokolttá vált a mentő hívása. Előfordult még ügyeletes orvos vagy háziorvos házhoz hívása és a katasztrófavédelmi szervek értesítése is.

22 alkalommal a riasztást követően nem sikerült kapcsolatba lépni az ellátottal, de a gondozó kiérkezésekor kiderült, hogy véletlenül nyomta meg a segélyhívó gombot.

**4. Idősek nappali ellátása**

Az idősek klubjaiban nyújtott szolgáltatásokat azok az időskorúak veszik igénybe, akik otthonukban élnek, de társaságra, közösségre, hasznos, értelmes időtöltésre vágynak, valamint fontosnak tartják testi és szellemi aktivitásuk megőrzését.

A klubok által biztosított szolgáltatások: étkezés, tisztálkodás lehetősége, egészségügyi ellátások, szabadidős programok, ügyintézésben való segítségnyújtás, mentális gondozás.

A férőhelyek száma: 256.

Az ellátásban részesülők 2024. évi induló létszáma: 234 fő

Tárgyévben felvettek száma: 54 fő

**Tárgyévben ellátottak száma: 288 fő**

Tárgyévben megszűntek száma: 53 fő

Az ellátást igénybe vevők száma tárgyév december 31-én: 235 fő

Az éves ellátotti létszám a megelőző évihez képest kismértékben emelkedett.

2024-ben 53 fő ellátása szűnt meg.

28 fő maga kérte a megszüntetést elsősorban családi okokra hivatkozva, illetve romló egészségi állapot miatt házi segítségnyújtást kért.

11 fő elhunyt, 6 fő bentlakásos intézményi elhelyezést nyert, 3 fő elköltözött az intézmény ellátási területéről, 5 fő pedig demens nappali ellátásba került.

**A klubtagok életkor és nemek szerinti megoszlása 2024-ben**

|  |  |  |  |
| --- | --- | --- | --- |
| **Életkori megoszlás** | **Férfi**  **(fő)** | **Nő**  **(fő)** | **Összesen**  **(fő)** |
| 40 - 59 év | 1 | 1 | 2 |
| 60 - 64 év | 2 | 7 | 9 |
| 65 - 69 év | 13 | 22 | 35 |
| 70 - 74 év | 15 | 48 | 63 |
| 75 - 79 év | 17 | 47 | 64 |
| 80 - 89 év | 28 | 74 | 102 |
| 90 év felett | 3 | 10 | 13 |
| **Összesen:** | **79** | **209** | **288** |

A klubtagok életkor és nemek szerinti megoszlásában jelentős változás nem történt, változatlanul magas a 80 év feletti korosztály (39,93%) és a nők aránya (72,57%).

A korábbi évekhez hasonlóan magas volt az egyedül élők aránya, 70,14%. Ők elsősorban a magány oldása, a szabadidő hasznos eltöltése érdekében vették igénybe a klub szolgáltatásait.

Az idősek 67,71%-át jellemezte a multimorbiditás, azaz több betegség együttes előfordulása. Jelentős volt a keringési, a mozgásszervi és az emésztőrendszeri megbetegedésben szenvedők száma, továbbá évről évre emelkedik a pszichiátriai betegek aránya is.

A klubokban étkezők számában kismértékű csökkenés volt megfigyelhető, 2023-ban 230 fő, 2024-ben 214 fő vette igénybe helyben fogyasztással a szolgáltatást.

169 fő normál, 29 fő diabetikus, 16 fő pedig könnyű-vegyes étrend szerint étkezett. **Összesen 26.390 adag étel került kiszolgálásra**.

Valamennyi igénybe vevő fizetett a szolgáltatásért térítési díjat.

**19 fő kérte** a fenntartótól a megállapított személyi térítési díjának **méltányosságból történő csökkentését** nehéz anyagi helyzete miatt. Mindegyikük kapott a rendszeres havi kiadásaihoz igazodó kedvezményt.

Az energia-megtakarítási intézkedéseknek megfelelően 2023. október 15-től a III. sz. és a IV. sz. Szakmai Egység Idősek Klubjában került szüneteltetésre a hétvégi és ünnepnapi nyitvatartás. Ezek a klubok alacsony kihasználtsággal működtek a munkaszüneti napokon, így nem okozott fennakadást, problémát a korlátozás bevezetése.

Az étkezést igénybe vevők számára ezeken a napokon elvitellel volt biztosított a napi meleg étel.

2024. május 11-től nyílt lehetőségük a III. és IV. sz. szakmai egység idősek klubjait látogatóknak hétvégén és ünnepnapokon is igénybe venni a szolgáltatást.

Az intézmény 9 személyes kisbuszával, valamint egy személygépkocsival került megoldásra a mozgásukban korlátozott idősek szállítása a klubokba.

2024-ben 16 idős élt ezzel a lehetőséggel.

A klubokban elérhetőek voltak különböző prevenciós célú egészségügyi szolgáltatások, pl.: vérnyomás- és vércukorszint mérés, időstorna.

**Foglalkozások, programok:**

A klubtagok 2024-ben is számos, változatos programon vehettek részt. A programok összeállításánál szempont volt, hogy a tagok aktívan tölthessék el idejüket, megőrizzék fizikai és szellemi egészségüket, és élvezhessék a társasági életet.

Az idősek által kedvelt programok

* a szellemi vetélkedők,
* az ünnepi megemlékezések,
* a kártyaversenyek,
* a memóriafejlesztő játékok és
* a kézműves foglalkozások voltak.

**Egészségügyi előadások**

* Az idős korosztály számára nagyon fontosak az egészséges életmódról szóló előadások, így a **Szombathelyi Egészségfejlesztő Iroda** munkatársai több alkalommal is felkeresték a klubokat.

**Ismeretterjesztő előadások, zenés programok**

* A klub tagjai számos meghívott előadót hallgathattak meg. Koncert, előadás, filmnézés egyaránt szerepelt a kínálatban.
* Úti beszámolók szóltak érdekes utazásokról. Bűnmegelőző előadásokkal járták végig a klubokat a **Vas Vármegyei Rendőr-főkapitányság** munkatársai.
* A **Savaria Filmszemle** díjnyertes alkotásait is megismerhették a klubtagok. A fiatalok alkotásai, melyek az idős korosztályról is szóltak, nagy tetszést arattak.
* Zenés műsorával minden klubban járt a **Rudraksha duó**.
* Az **Idősek Világnapján** minden klubba kedves műsorral érkeztek az ovisok, majd meghívott zenészek, énekesek szórakoztatták az időseket.

**Városi programok**

2024-ben is több kulturális intézményt látogattak meg a klubtagok.

* A **Smidt Múzeum** gyűjteményében különleges időmérő eszközöket láthattak az érdeklődők.
* A **Szombathelyi Hivatásos Tűzoltóparancsnokság** látogatása különleges program volt, hiszen a szakma múltjába és jelenébe is bepillanthattak az idősek.
* Sokan voltak kíváncsiak a **Derkovits Gyula** születésének 130. évfordulójára nyitott **életmű kiállításra** is.
* A **Vasi Múzeumfaluban** a felújított malom épületében berendezett tárlatot, a tájházakat és kápolnát nézték meg a látogatók.
* Különleges program volt a szombathelyi **zsidó temető** látogatása, és rendhagyó tárlatvezetéssel várták az érdeklődőket az **Iseum Savariensis**-ben.
* A városi programok mellett számos kiránduláson vehettek részt az idősek. Bel- és külföldre egyaránt utaztak csoportok busszal vagy vonattal.

**Kézműves foglalkozások, kvízjáték**

* A kézműves foglalkozások, kvízjátékok mindig népszerűek a klubokban. A foglalkozások tematikáját általában az **aktuális ünnepkörök, évszakok** határozzák meg, a kvízjátékok összeállításában pedig fontos szempont volt, hogy ne csak szórakoztassa a résztvevőket, hanem ismeretterjesztő jellegű is legyen.

2024-ben helytörténeti, múltidéző, ünnepekről szóló vetélkedő és **Ki Mit Tud?** várta az érdeklődőket.

**Ünnepek**

* A hagyományos ünnepekre mindig aktívan készültek a klubtagok, például kézműves foglalkozásokkal.
* Februárban **farsangi vigasságot** tartottak**,** a **Nőnapról** sem feledkeztek meg a férfiak, akiketa hölgyek **Ivó-napon** köszöntöttek**.** A **majális** sem maradt el, vidám felvonulás, virsli és játékos verseny garantálta a jókedvet. **Húsvétkor és karácsonykor a** hagyományokat, szokásokat felidézve várták az ünnepeket.
* **A Könyvhét** alkalmából író-olvasó találkozó várta a közönséget, **Adventre** mesedélutánnal hangolódtak az idősek.
* A kisebb programok, mint a névnapi és születésnapi köszöntők, sportnapok, főzőverseny, kártyacsata mind-mind a hétköznapokat színesítették.

**A programokról részletesen a IX. fejezetben lehet olvasni.**

**5. Demens személyek nappali ellátása**

A demens személyek nappali ellátása keretében az orvosszakértői szerv vagy Pszichiátriai/Neurológiai Szakkollégium által befogadott demencia centrum vagy pszichiáter, neurológus, geriáter szakorvos demencia kórképet megállapító szakvéleményével rendelkező személyeket láthat el az intézmény.

A demens személyek nappali ellátása integrált formában, az intézmény két telephelyén, összesen 14 férőhelyen biztosított.

Az ellátásban részesülők 2024. évi induló létszáma: 9 fő

Tárgyévben felvettek száma: 9 fő

**Tárgyévben ellátottak száma: 18 fő**

Tárgyévben megszűntek száma: 9 fő

Az ellátást igénybe vevők száma tárgyév december 31-én: 9 fő

Az igénybe vevők számában az előző évhez képest jelentős változás nem történt.

9 fő ellátása szűnt meg, közülük 3 fő elhunyt, 5 fő esetében bentlakásos intézményi elhelyezésre került sor, 1 fő ellátása saját kérésre szűnt meg, mivel az egészségi állapotában bekövetkezett változás a házi segítségnyújtás biztosítását tette szükségessé.

**A klubtagok életkor és nemek szerinti megoszlása**

|  |  |  |  |
| --- | --- | --- | --- |
| **Életkori megoszlás** | **Férfi**  **(fő)** | **Nő**  **(fő)** | **Összesen**  **(fő)** |
| 40 - 59 év | - | - | - |
| 60 - 64 év | - | - | **-** |
| 65 - 69 év | - | 1 | **1** |
| 70 - 74 év | 2 | 1 | **3** |
| 75 - 79 év | 1 | 6 | **7** |
| 80 - 89 év | 3 | 2 | **5** |
| 90 év felett | 2 | - | **2** |
| **Összesen:** | **8** | **10** | **18** |

Az ellátásban részesülők közül az előző évekhez hasonlóan magas volt a 80 év felettiek aránya, változatlanul a nők voltak többségben, közülük a 75-79 év közötti korosztály képviseltette magát a legnagyobb számban.

A demens személyek nappali ellátásában alapvető cél, hogy a foglalkozások elősegítsék az ellátottak meglévő képességeinek stabilizálását, lehetséges mértékig a fejlesztését, esetleg a már elmaradt képességek újbóli felszínre hozását.

Ennek érdekében az alábbi, képzett szakemberek által biztosított terápiák voltak elérhetők:

Mozgásterápia

Olyan speciális mozgásmódszerek alkalmazása, melyek a szokásos gyógytorna keretében nem ismertek. Lényege és célja: az egyes kifejező mozgások, mozdulati egységek, testhelyzetek és mozgás együttesek megtanítása, újratanulása.

Zeneterápia

Olyan pszichoterápiás eljárás, amely a zenét eszközként használja komplex személyiségfejlesztés vagy gyógyító tevékenység keretében. A zene eszköz az élménykeltésben és az élményfeldolgozásban, mint nonverbális terápia hatékony módszer. A hangulati és érzelmi életen keresztül jut el az idős emberekhez, oldja a pszichés merevséget vagy lágyítja azt.

Aktív (éneklés, hangszeres zenélés) és passzív (zenehallgatás) zeneterápia együttes alkalmazására került sor.

**Elégedettségi felmérés**

Az intézménytől étkeztetést, házi segítségnyújtást, jelzőrendszeres házi segítségnyújtást és idősek nappali ellátását igénybe vevők körében személyes lekérdezés módszerével történő **elégedettségi felmérés** készült.

A felmérés kérdőíveken történt, melyek kitöltésében az intézmény szociális munkatársa, illetve az étkeztetést, házi segítségnyújtást és az idősek nappali ellátását biztosító szakmai egységek munkavállalói működtek közre.

1.583 db kérdőív került kiküldésre, ebből 1.258 db érkezett vissza, ami 81,79%-os válaszinformációt jelentett.

Az intézmény szolgáltatásait igénybe vevők többsége válaszolt a kérdésekre, örült a lehetőségnek. Több pozitív visszajelzés érkezett, de természetesen negatív vélemények is megfogalmazódtak.

A legaktívabbak a korábbi évekhez hasonlóan az idősek nappali ellátását igénybe vevők voltak.

**Az étkeztetést** igénybe vevők körében általánosságban elmondható volt az elégedettség az étel mennyiségével kapcsolatban, többségük elegendőnek tartja a kapott ételmennyiséget.

Az elégedett válaszadók az ételek ízletességét emelték ki.

Az étrend változatosságát többen kritizálták, véleményük szerint túl gyakran ismétlődik a menüsor, illetve egyes ételféleségek előfordulását (pl. rizs, csirkehús) túl gyakorinak találták.

Többen jelezték a levesek egyhangúságát és egyes főzelékfélék, rántott és rakott ételek hiányát is.

A szolgáltatást szervező szakmai egységek munkatársai folyamatosan ellenőrizték a kiszolgált étel mennyiségét, minőségét, valamint az étrend változatosságát.

Az ételkiosztó helyeken történő adagolás gyorsaságára, a tisztaságra és a személyzet viselkedésére vonatkozóan nem érkezett panasz, többen kihangsúlyozták a személyzet kedvességét, figyelmességét. A panasszal élők az ebédosztás időpontjával nincsenek megelégedve, valaki túl korainak, valaki túl későinek tartja az időpontot.

Az étkeztetéshez kapcsolódó adminisztratív tevékenységekkel (kiértesítéssel, számla átláthatóságával, fizetéssel) a válaszadók szinte 100%-ban elégedettek voltak.

**Az ebéd házhozszállítása** a válaszadók véleménye szerint jól szervezett volt, a szállítást végzők munkájával, hozzáállásával, magatartásával igen magas százalékuk volt elégedett.

Sok idős számára az ételszállító személye jelenti az egyetlen napi kapcsolatot a külvilággal, és nagyon hálásak minden jó szóért.

Többen kiemelték a szállítók kedvességét, udvariasságát és segítőkészségét.

Számtalan kifogás merült fel az éthordók állapotával kapcsolatban, melyek sajnos a szállítás során gyakran sérülnek, illetve előfordul, hogy kifolyik belőlük az étel.

**A házi segítségnyújtást** biztosító négy szakmai egységben dolgozó gondozók munkájával az előző évekhez hasonlóan **100%-os volt az elégedettség**. A szolgáltatást igénybe vevő idősek szinte csak pozitív jelzővel illették (lelkiismeretes, segítőkész, figyelmes stb.) az ellátásukat segítő gondozókat.

**A jelzőrendszeres házi segítségnyújtásban** részesülők megfogalmazták, hogy a jelzőkészülék azért fontos számukra, mert biztonságot nyújt, csökkenti az egyedüllét miatti félelemérzetüket és hozzátartozóik is nyugodtabbak. Az ellátást igénybe vevők **100%-ban elégedettek voltak** a szolgáltatást nyújtó munkatársak szakmai munkájával.

**Az idősek klubjai** a válaszadók szerint jól szervezetten, képzett gondozói háttérrel működtek, a dolgozók munkáját, hozzáállását, magatartását szinte minden válaszadó pozitív jelzővel illette.

A klubtagok körében magas volt az elégedettség a klubban folyó közösségi élettel, a programokkal, de több zenés rendezvényt és kirándulást szeretnének.

A válaszadók szerint a programok jók és változatosak voltak, kedvelik az előadásokat, a játékos feladatokat, vetélkedőket, a kézműves foglalkozásokat és szívesen kirándulnak.

**6. Intézményi csoport**

Az Intézményi csoport 2024-ben a munkatervben megfogalmazott célkitűzések szerint működött.

A munkatársak tevékenysége egyaránt irányult az ellátást igénybe vevőkre és az ellátást nyújtókra.

Tagjai az intézményi szervezetben – az alapfeladatok ellátása mellett – fontos szerepet vállaltak a szolgáltató tevékenység színvonalának emelésében, valamint Szombathely időskorú lakosságának segítésében.

A csoport munkatervben meghatározott feladatait 1 fő csoportvezető, 1 fő foglalkoztatás- és programszervező és 1 fő terápiás munkatárs látta el.

Az Intézményi csoport feladatai voltak:

* jogi tanácsadás, konzultációs lehetőség megszervezése az intézmény jogásza és az ellátásban részesülők között;
* a pályázati lehetőségek figyelemmel kísérése;
* az intézmény szabályzatainak rendszerezése, részvétel a szabályzatok felülvizsgálatában;
* a Szociális Hét rendezvénysorozat teljes körű megszervezése és lebonyolítása;
* az intézmény működéséhez kapcsolódó programok, események dokumentálása, archiválása, tájékoztató jellegű bemutatása (szórólapok, honlap frissítése);
* az intézményi szakkönyvtár rendszerezése, cikkek, tanulmányok gyűjtése és információ adása a munkatársak szakmai ismereteinek bővítése céljából; a szakanyagok beépítése az intézmény munkájába;
* széles körű információnyújtás, az intézmény tevékenységét, szolgáltatásait bemutató kiadványok, szakmai anyagok tartalmának frissítése, az aktuális tájékoztató anyagok körének bővítése;
* a médiák tájékoztatása az intézmény tevékenységéről, aktuális programjairól;
* kapcsolattartás és együttműködés a városi szakmai és civil szervezetekkel, intézményekkel;
* az intézményben dolgozó munkatársak szakmai ismereteinek bővítése képzéseken, továbbképzéseken, online konferenciákon való részvételi lehetőség biztosításával;
* az intézmény dolgozói számára szupervíziós alkalmak megszervezése;
* a dolgozók foglalkozás-egészségügyi ellátásban való részvételének megszervezése és koordinálása.

**Az Intézményi csoport vezetője** végezte a személyes gondoskodást végző személyek továbbképzéséhez, működési nyilvántartásához kapcsolódó adminisztrációt; az intézményi és dolgozói telefon-előfizetések bonyolítását; az intézményi beruházások, beszerzések adminisztrációját; az intézmény szabályzatainak rendszerezését és felülvizsgálatának előkészítését, koordinálta a Szociális Hét rendezvénysorozatának előkészítését és lebonyolítását, valamint irányította a csoport munkáját.

**A foglalkoztatás- és programszervező** folyamatosan szervezte az ellátásban részesülők foglalkoztatását, segítséget nyújtott az idősek klubjai programjainak lebonyolításában, valamint a Jászai Utcai Közösségi Térben (egykori Gyermekek Házában) közösségfejlesztő, közösségformáló programokat szervezett és bonyolított le.

Figyelemmel kísérte a városi, megyei, országos programokat, kulturális rendezvényeket, versenyeket, szükség szerint részt vett azok előkészítésében, lebonyolításában.

Intézményi szintű ismeretterjesztő, szórakoztató és sportrendezvényeket, vetélkedőket, életmód tanácsadásokat, kiállításokat, bálokat, zenés programokat, kirándulásokat szervezett a felmerülő igények alapján.

Folyamatosan frissítette az intézményi és a városi honlapon az idősek klubjaiban szervezett programokról szóló információkat, és a legnépszerűbb közösségi oldalon a Jászai Utcai Közösségi Tér programjait.

Tapasztalatcseréket szervezett klubvezetők számára.

Folyamatosan kapcsolatot tartott a városban működő szakmai, kulturális és művelődési intézményekkel, valamint civil szervezetekkel (kiemelten: Berzsenyi Dániel Könyvtár, Vas Vármegye és Szombathely MJV Nyugdíjas Szövetsége, Vas Vármegyei Rendőr-főkapitányság Bűnügyi Igazgatóság, Savaria Múzeum, Vas Népe, Szombathelyi TV, Magyar Katolikus Rádió, Kámoni Arborétum és Ökoturisztikai Központ, Herényiek Háza, AGORA Szombathelyi Kulturális Központ).

**A terápiás munkatárs** igény szerint végezte az ellátásban részesülők és ellátást nyújtók pszichés és mentális gondozását.

Feladatainak ütemezését a szakmai egységek esetmegbeszélései, illetve a spontán módon jelzett igények, problémafelvetések alapján végezte.

Az ügyek gyors és hatékony kezelését a szakmai egységekkel kialakított telefonos és élő munkakapcsolat biztosította.

Koordinálta a kollégák szakmai továbbképzését, szervezte az intézményben a nyári diákmunkát.

Koordinálta a dolgozók foglalkozás-egészségügyi vizsgálaton és kötelező védőoltásokon való részvételét.

Kezelte az idősek nappali ellátásában, ill. a demens nappali ellátásban részesülő klubtagok és családtagjaik között felmerült konfliktusokat.

Igény szerint látogatta és tanácsokkal látta el a házi segítségnyújtásban részesülő időseket.

Mediátorként bekapcsolódott a kapcsolatügyelet munkájába.

Koordinálta a felmerülő szociális és jogi természetű ügyeket.

**7. A szociális munkatárs tevékenysége**

Az intézmény szociális munkatársának feladata az intézmény szolgáltatásait igénybe vevő idősek érzelmi és mentális támogatása, hozzátartozóik részére szakmai segítségnyújtás biztosítása.

Érzékenyítő foglakozások szervezése különböző korosztályok számára, a generációs különbségek áthidalása érdekében.

Az alábbi tevékenységeket látta el:

* Személyes szakmai tanácsadás a demens betegeket otthonukban gondozó hozzátartozók részére.
* Érzelmi és mentális támogatás nyújtása az ellátást igénybe vevők körében.
* Kognitív fejlesztő foglalkozások az idősek klubjaiban.
* Memória- és beszédmegtartást segítő foglalkozások a demens nappali ellátást biztosító szakmai egységeknél.
* Realitás-orientációs tréning az intézmény időseket ellátó szakmai egységeinél.
* Szakmai segédanyagok készítése.
* Érzékenyítő foglalkozások szervezése és lebonyolítása közoktatási intézményekben „Idősekről gyerekeknek” címmel.
* Érzékenyítő foglalkozások szervezése és lebonyolítása az idős korosztály körében: „Idősekről időseknek” címmel a városban működő nyugdíjas klubok és az idősek klubjait látogatók részére.
* Belső képzés szervezése az intézmény szakmai egységeiben dolgozó gondozók részére a demencia témakörében.
* Intergenerációs programok szervezése az idősek klubjaiban.
* Közösségi szolgálatot végző diákok önkéntes munkájának szervezése, segítése.

Az idősek klubjaiban heti rendszerességgel kognitív fejlesztő, **professzionális készségmegtartó foglalkozások** valósultak meg, mind a nappali, mind a demens nappali ellátást igénybe vevők számára.

A foglalkozások alapelve, célja, módszere:

Az aktivitás, az elfoglaltságok által az önállóság tovább fenntartható.

Meglévő képességek, készségek, tudás használata, új ismeretek szerzése, passzív szókincs használata, a tevékenységi és érdeklődési kör beszűkülésének elkerülése, az időskori leépülés megelőzése, önértékelés és az önbizalom növelése, közösségépítés, szociális kapcsolatok bővítése a csoport szociális munka eszközeivel.

A foglalkozások során érintett területek: figyelem és koncentráció megtartása, nyelvi készség használata, fejlesztése, szem-kéz koordináció erősítése, finommotorikus mozgásformák gyakorlása, szépérzék fejlesztése, érzékszervi szenzoros stimuláció, reorientáció.

Az év során az Intézmény által működtetett **5 Idősek Klubjában összesen 203**, míg a **demens klubtagok részére 46 alkalommal voltak foglalkozások** heti rendszerességgel.

Az előző évhez hasonlóan nagy igény mutatkozott a **kézműves foglalkozásokra**, melyek nemcsak a kreativitást növelték, de a hasznosságérzet, az alkotó képesség, és a finommotorikai készségek megtartására is szolgáltak, továbbá hozzájárultak ahhoz, hogy személyes munkájukkal tegyék szebbé a klubhelységet, ahol a mindennapjaikat töltik. Az esztétikai élmény büszkeséggel töltötte el őket.

**Az újfajta társasjátékok megismerése** továbbra is népszerű program volt.

A rövid játék idejű, egyszerű szabályokat követő kártyajátékok megismertetése azóta is napi szintű elfoglaltságot biztosít a klubokban rendszeresen részt vevő idősek számára. Ezek az alkalmak nemcsak a közös tevékenységet, a szabadidő hasznos eltöltését, de a mentális képességek szinten tartását is elősegítik. A játék során felmerülő konfliktusok pedig jó alkalmat nyújtanak a vélt és valós sérelmek konstruktív megbeszélésére az egymással szembeni tolerancia és empátia kialakítására, megerősítésére.

A tapasztalatok azt mutatják, hogy a klubtagok életkorának emelkedése újfajta foglalkozások bevezetését, szervezését teszi szükségessé, emiatt érzékenyítő, konfliktuskezelő foglalkozások is bekerültek a tematikába.

A fizikai állapotromlás miatt helyi programok szervezése, a hallás- és látásromlás miatt megfelelő fény- és hangtechnika és a már meglévő eszközök rendszeres használata elkerülhetetlen a foglalkozások során, ezek biztosítása szinte teljes körűen megvalósult minden szakmai egységnél.

A depresszió, szorongás miatt az egyéni segítő beszélgetések, a növekvő számú enyhe fokú demencia miatt a speciális gyakorlati ismeretek folyamatos bővítése a gondozók számára is szükségesek. Ezen belső képzések, egyéni segítő beszélgetések támogatják a munkatársak érdeklődésének, kreativitásának, lelkesedésének megtartását, ösztönzését és hozzájárulnak a kiégés veszélyének csökkentéséhez.

A VII. sz. Szakmai Egység Idősek Klubját látogatók közül a jó idő beköszöntével 11 főt sikerült beszervezni egy-egy rövid városi sétára.

Az idősek mozgástere nagyon beszűkül, többségük az otthonuk, a klub, a bolt, az orvosi rendelő és a gyógyszertár által körbehatárolt területen mozog. Ennek fő oka, hogy egészségi állapotuk romlása miatt mozgásuk egyre bizonytalanabb, félnek önállóan hosszabb útra elindulni.

A közös séták során jártak a Csónakázó-tónál, valamint a KRESZ-parkban.

A helyszínekkel kapcsolatban sok-sok régi emléket felidéztek, jó hangulatú beszélgetések zajlottak.

Az ellátotti körön kívüli, **otthonukban demens beteget gondozó hozzátartozók** is kértek segítséget. 7 főnél összesen 13 alkalommal került sor kapcsolatfelvételre, tanácsadásra.

A hozzátartozók a kifáradás, saját egészségük romlása, a magára maradottság érzése miatt kértek érzelmi és mentális támogatást, melynek során a tünetek felismerésén, a veszélyeztető helyzetek megelőzésén volt a hangsúly.

3 esetben segédeszköz beszerzésében kellett információt, segítséget nyújtani, 4 esetben házi segítségnyújtás szolgáltatás igénybevételére került sor.

A tevékenység során szoros együttműködés alakult ki az érintett időssel és az őt gondozó hozzátartozóval is. A közös munka eredményeképpen csökkent a hozzátartozók bizonytalansága, tudatosabban szemlélték a tüneteket, alkalmaztak egy-egy gondozási technikát.

**Az érintettektől pozitív visszajelzések érkeztek, a szolgáltatás biztosítását fontosnak ítélték meg.**

**Érzékenyítő foglalkozások** szervezése, tartása közoktatási intézményekben „Idősekről gyerekeknek” címmel.

A Szombathely MJV Önkormányzata által szervezett nyári napközis táborban 48 gyerek részvételével zajlottak az érzékenyítő foglalkozások. A szervezésben jelentős szerepük volt a tábor lebonyolításában részt vevő óvodai és iskolai szociális segítőknek.

A **Pannon Gazdasági Hálózat Egyesület** „Az idős korosztály életének támogatására használható digitális technika fejlesztési lehetőségei” program keretében Senior klubot hozott létre. A szociális munkatárs a résztvevők programokra való eljutásában nyújtott segítséget. A fejlesztés alatt álló digitális eszközeik tesztelésére alkalmas termékek csoportjára javaslatokat készített.

A Vas Vármegyei Kereskedelmi és Iparkamarával együttműködve generációk közötti együttműködést elősegítő programok valósultak meg **„Kisinas tábor**” néven a IV. sz. Szakmai Egység Idősek Klubjában.

A 2 alkalomból álló programon összesen 36 gyerek vett részt, akik az idősekkel együtt többek között magaságyást gondoztak, a fiatal generáció körében népszerű játékokat játszottak közösen, illetve az Idősek által szervezett és irányított sportvetélkedőn vettek részt. A tábor lebonyolításában aktívan közreműködött az intézmény szociális munkatársa.

A **lakossági perlátor** csere program keretében az érdeklődők regisztrációjában nyújtott segítséget.

**8. Család- és gyermekjóléti szolgálat**

A család- és gyermekjóléti szolgálatokműködési területén a családsegítés és a gyermekjóléti szolgáltatás biztosítása a feladat. A szakmai tevékenységet a családsegítők végzik.

**Személyes szociális szolgáltatás keretében szociális segítő munkát koordinálnak és végeznek.**

A szakmai munkavégzés során a családsegítő **szociális adatok gyűjtésével** tájékoztatja a szülőt, a válsághelyzetben lévő várandós anyát az őt megillető jogokról, támogatásokról és ellátásokról.

Segíti az érintett családokat szükségleteik kielégítésében, **problémáik megoldásában,** céljaik megvalósításában.

A szociális segítőmunka keretében a családsegítő **feltárja a család működési zavarait**, problémáit.

Feltérképezi és **mozgósítja a** **család természetes és mesterséges támaszait**, mozgósítja az igénybe vehető erőforrásokat, szolgáltatásokat.

**Koordinálja az esetkezelésben közreműködő szakemberek**, szolgáltatásban dolgozók **együttműködését**, folyamatosan kapcsolatot tart velük.

Az aktuális probléma megoldásában érintett összes szakember, a család- és gyermekjóléti központ bevonásával **esetmegbeszélést, esetkonferenciát szervez.**

A gondozási folyamat során **rendszeresen értékeli a végzett szakmai munkát**, az elért eredményeket és ezek ismeretében megfogalmazza a további irányokat.

Az ellátásokhoz, szolgáltatásokhoz való hozzájutás érdekében folyamatosan **figyelemmel kíséri** az érintett személyt, családot veszélyeztető körülményeket, a **veszélyeztetett személy, illetve család szükségleteit**.

**Segíti a válsághelyzetben lévő várandós anyát** a családok átmeneti otthonában igénybe vehető ellátáshoz való hozzájutásban, a családokat, gyermekeket az átmeneti gondozáshoz való hozzájutásban, a gondozást szükségessé tevő okok megszüntetésében.

A család- és gyermekjóléti szolgálat segítséget nyújt a szolgáltatást igénybe vevők **ügyeinek hatékony intézéséhez**, tájékoztatást nyújt az igénybe vehető jogi képviselet lehetőségéről.

A gyámhivatal, valamint a család- és gyermekjóléti központ felkérésére a gyermekvédelmi nyilvántartás megfelelő adatlapját kitöltve **környezettanulmányt készít** és a gyámhivatal felkérésére örökbefogadás esetén tájékoztatást nyújt az örökbefogadott gyermek fejlődéséről, körülményeiről és a családba való beilleszkedéséről.

A család- és gyermekjóléti szolgálat információnyújtással, tanácsadással elősegíti a **hátrányos és halmozottan hátrányos helyzet fennállásának megállapítását**.

Kezdeményezi a veszélyeztetett **gyermek védelembevételét**, szükség esetén **ideiglenes hatályú elhelyezésre tesz javaslatot**.


A szolgálat munkatársai **figyelemmel kísérik a településen élő családok, gyermekek, személyek életkörülményeit,** szociális helyzetét, gyermekjóléti és szociális ellátások, szolgáltatások iránti szükségleteit.

Veszélyeztetettség, illetve krízishelyzet észlelése esetén a probléma jellegéhez, a veszélyeztetettség mértékéhez, a gyermek, az egyén, a család szükségleteihez igazodó **intézkedést tesznek a veszélyeztetettség kialakulásának megelőzése, illetve a veszélyeztetettség megszüntetése érdekében.**

A család- és gyermekjóléti szolgálatnál (az intézményben 3 telephelyen működik) 2024-ben **1191 ügyfél** (2023. év: 1205 ügyfél) vett igénybe szolgáltatást, közülük **515 fő** (2023. év: 490 fő) **volt új.**

Az ügyfélszám és az új igénybe vevők száma a 2023. évihez képest hasonlóan alakult.

A kliensforgalom 2024-ben **9400**, míg ez a 2023. évben 8851 volt, ami emelkedést mutatott a rendszeres élelmiszeradományoknak és az emelkedő számú problémákból adódó intenzívebb családsegítésnek köszönhetően.



Az intézményt felkereső családok életében a **felmerülő problémák (elsődleges probléma szerint)** voltak:

* anyagi 425 esetben (2023-ban 484),
* családi- kapcsolati konfliktus 143 esetben (2023-ban 121),
* gyermeknevelési 99 esetben (2023-ban 111),
* egészségügyi 96 esetben (2023-ban 143),
* magatartás-teljesítményzavar 96 esetben (2023-ban 67),
* életviteli 83 esetben (2023-ban 90),
* ügyintézéssel kapcsolatos 51 esetben (2023-ban 44),
* lelki-mentális, pszichiátriai betegség 41 esetben (2023-ban 37),
* információkéréssel kapcsolatos 36 esetben (2023-ban 21),
* elhanyagolás 36 esetben (2023-ban 13),
* gyermekintézménybe való beilleszkedési nehézség 33 esetben (2023-ban 28),
* családon belüli bántalmazás 21 esetben (2023-ban 15).



Az előző évihez hasonlóan a családok elsődlegesen anyagi problémákkal fordultak az intézményhez, ők rendszeresen élelmiszeradományban részesültek.

Növekedett a családi-kapcsolati konfliktusok, a gyermekek magatartás- és teljesítményzavara, ill. az elhanyagolás, gyermekintézménybe való beilleszkedési nehézség, családon belüli bántalmazás miatt gondozott családok száma.


Csökkenés tapasztalható az egészségügyi problémák, gyermeknevelési problémák és az életviteli problémák esetében.

Az esetek döntő többségében **azonban a problémák komplexen jelentek** meg az egyének, családok életében.

A családsegítők a problémához igazítva egyénre szabott komplex esetkezelést biztosítottak, melyhez segítségül hívták az ügyfél természetes és mesterséges támaszait.

A családsegítők problémához igazított szakmai tevékenységei:

* családlátogatás 6757 alkalommal (2023-ban 6630),
* tanácsadás 5781 alkalommal (2023-ban 6229),
* információnyújtás 5074 alkalommal (2023-ban 5403),
* segítő beszélgetés 4271 alkalommal (2023-ban 4091),
* adományközvetítés 3009 alkalommal (2023-ban 1514),
* ügyintézésben való segítségnyújtás 2643 alkalommal (2023-ban 2163),
* tovább irányítás 1841 alkalommal (2023-ban 783),
* hátralékkezelési tanácsadás 367 alkalommal (2023-ban 388),
* környezettanulmány elkészítésében való közreműködés 161 alkalommal (2023-ban 199).



Az előző évhez képest valamennyi szakmai tevékenység alkalmainak száma növekedést mutatott. Jelentősen az adományközvetítés és a tovább irányítás száma nőtt meg.

A problémák komplex jellege miatt az azokra adott szakmai válaszok is szélesebb körben jelentek meg.

Lehetőség nyílt jogi, pszichológiai, mentális tanácsadás szolgáltatásba való közvetítésre is.

A család- és gyermekjóléti szolgálatok a család- és gyermekjóléti központ által készített **egyéni, valamint családi gondozási-nevelési terv** alapján **94 családdal** végeztek szakmai munkát a veszélyeztetettség megszüntetése érdekében.

A család- és gyermekjóléti központ esetmenedzsereivel együttműködve a családsegítők **256 fő** (132 felnőtt és 147 gyermek) részére nyújtottak az egyéni szükségleteikhez igazított **szakmai segítséget.**

A gondozott családok életében a leggyakrabban felmerülő problémák:

* magatartászavar, teljesítményzavar (20 család),
* családi-kapcsolati konfliktus (19 család),
* gyermeknevelési (18 család),
* életviteli (12 család),
* anyagi-megélhetési, lakhatással összefüggő (10 család),
* lelki, mentális, pszichiátriai betegség (4 család),
* elhanyagolás (4 család),
* családon belüli bántalmazás (4 család) nehézségek
* gyermekintézménybe való beilleszkedési nehézség (3 család),

**Adósságkezelési szolgáltatás**

Az adósságkezelési szolgáltatás célja a lakossági közüzemi díjhátralékok csökkentése, az adósságproblémával küzdő háztartások problémáinak komplex, a szociális munka eszköztárával történő kezelése.

SZMJV Önkormányzata Közgyűlésének 8/2015. (II.27.) számú önkormányzati rendelete 2015. március 1-től a lakhatási kiadásokhoz kapcsolódó hátralékot felhalmozó személyek részére települési támogatás keretében nyújt segítséget.

Az adósságkezelési szolgáltatás időtartamát az előzetes, a határozattal rendelkező és az utólagos együttműködés időtartama együttesen képezi.

2024. január 1. - 2024. december 31. között összesen 13 fő rendelkezett adósságkezelési támogatás megállapítására szóló határozattal, ami a tavalyi évhez képest emelkedett (2023. évben 5 fő).

**Lakbérhátralékkal rendelkező ügyfelekkel történő segítő munka**

A 36/2010. (XII.01.) sz. önkormányzati rendelet 23. §-ának megfelelően történt a szakmai munkavégzés a három vagy annál több havi lakbérhátralékkal rendelkezőkkel a SZOVA Zrt. jelzése alapján.

A szakemberek az ügyfelekkel közösen áttekintették a család élethelyzetét, lehetőségeit, fizetési kapacitásait és az igénybe vehető pénzbeli és természetbeni támogatások körét.

A családsegítő az ügyféllel közösen cselekvési tervet készített a fennálló hátralék rendezésére vonatkozóan.

A **szakmai munkavégzés 2024-ben 143 főt érintett,** mely a 2023-as adathoz (106 fő) képest emelkedést mutatott.

A lakhatás biztosítása és megőrzése érdekében a szakemberek az észlelő- és jelzőrendszer tagjaival – különösen a közüzemi szolgáltatókkal és a SZOVA Zrt-vel – együttműködve végezték tevékenységüket.

**TÁVHŐ-díj hátralékkal rendelkező ügyfelekkel történő segítő munka**

A Pálos Károly Szociális Szolgáltató Központ és Gyermekjóléti Szolgálat és a Szombathelyi Távhőszolgáltató Kft. között létrejött együttműködési megállapodás a felek a Szombathely Megyei Jogú Város területén végzett távhőszolgáltatásról szóló 8/2013. (III.6.) önkormányzati rendelet módosításáról szóló Szombathely Megyei Jogú Város Önkormányzata Közgyűlésének 5/2022. (IV.6.) Kgy. sz. rendelete 7. § (11) bekezdése alapján módosításra került.

Amennyiben az önkormányzati tulajdonban álló ingatlant bérlő vagy használó lakossági felhasználó díjfizetési kötelezettségének nem tesz eleget és legalább 3 havi hátralékot halmoz fel, úgy a távhőszolgáltató e tényről köteles írásban értesíteni az intézményt. A lakossági felhasználó a hátralék rendezése érdekében köteles az intézménnyel együttműködni.

**A** **szakmai munkavégzés 2024-ben 100 főt érintett.**

**21 fő** **kötött részletfizetési szerződést az intézmény segítségével a Szombathelyi Távhőszolgáltató Kft-nél** a díjtartozások rendezése érdekében.

A családsegítők a szakmai munkavégzés során életvezetési és háztartásgazdálkodási tanácsadás mellett folyamatosan nyomon követték a lakhatási kiadások befizetéseit.

**Szociális szálláson élőkkel történő segítő munka**

A rendelet elfogadása óta 2024. december 31-ig eltelt időszakban a szociális szállások száma **182 db**, ebből az átminősítettek száma **104 db**, a felajánlottaké **78 db** volt.

A megkötött együttműködési megállapodások száma: 153 db, a szálláshasználati szerződések száma **150 db**.

Nem írta alá az együttműködési megállapodást: **28 fő**.

A 2024. december 31-i állapot szerint:

* az érvényben lévő szociális szálláshasználati szerződéssel rendelkező szociális szállások száma: **26**,

ebből az átminősítések száma **11**,

a felajánlásoké **15**.

* A háztartások száma **26**, ebből egyszemélyes **10**, család **16**.

A szociális szálláson élők esetében 2024. december 31-ig a következő kimenetek valósultak meg:

* kérte a bérleti jogviszony visszaállítását **59** fő,
* felmondás **6** fő, leadta a lakást **8** fő,
* szálláshasználati szerződés nem került meghosszabbításra **33** fő,
* Idősek Otthonába került **4** fő,
* elhunyt **8** fő,
* rendkívüli szociális krízishelyzetére tekintettel átmeneti szállás került kijelölésre **1** fő,
* a szálláshasználati szerződés hosszabbítására vonatkozó javaslat visszavonásra került **1** fő.

Szanálás miatt új lakás került kijelölésre **3** fő számára, akik így bérlők lettek. Ugyancsak szanálás miatt **4** fő, a szállás minősége miatt **1** fő számára új szociális szállás került kijelölésre.

A szolgáltatás indulása óta 2024. december 31-ig a befizetett hátralékok összege az intézmény kimutatása szerint: **20.988.831 Ft**.

A családsegítők rendszeres kapcsolattartás során motiválták az ügyfeleket arra, hogy a lakhatással kapcsolatos kiadásaikat, meglévő hátralékaikat rendezzék. Szükség esetén segítséget nyújtottak a mindennapi életvitelhez.

**Krízises átmeneti lakáshasználókkal történő segítő munka**

A lakáshoz jutás, a lakbérek és a lakbértámogatás, az Önkormányzat által lakásvásárláshoz és építéshez nyújtott támogatások szabályai megállapításáról szóló 36/2010. (XII.01.) sz. önkormányzati rendelet 3. §-ában került meghatározásra a rendkívüli krízishelyzet alapján kijelölt átmeneti szállás intézményrendszere.

A helyi rendelet lehetővé tette azon ügyfelek számára, akik lakhatásukat önerőből más módon nem tudták megoldani, hogy kérelmet nyújtsanak be az illetékes iroda felé. Akiknél az adott lakásra történő kijelölés megtörtént, az önkormányzat a szociális szolgáltatóval való együttműködési kötelezettséget írta elő.

**2015. év eleje és 2024. december 31. között megkötött szálláshasználati szerződések száma: 559 db.**

A kijelölést követően nem fogadta el a lakást: 38 fő, ebből

* 3 fő albérletbe költözött,
* 18 fő a lakóközösség miatt nem kívánt a kijelölt átmeneti szállásba költözni,
* 1 fő szívességi lakáshasználóként maradhatott a lakásban tovább,
* 1 fő hozzátartozó betegsége miatt nem tudta elfoglalni a lakást,
* 1 fő számára két lakást is felajánlottak, egyiket betegség, másikat a lakóközösség miatt nem fogadta el,
* 1 fő számára a felajánlott lakás messzire esett a kérelmező családjának elérhetőségétől,
* 5 fő számára nem felelt meg a felajánlott lakás,
* 3 fő egészségi probléma miatt nem fogadta el a lakást,
* 4 főnek a lakhatási problémái megoldódtak más módon,
* 1 fő az albérletében maradt.

**2024. december 31-i állapot szerint a krízises átmeneti szállások száma: 169 db.**

Háztartások összesen**:** 169, ebből egyszemélyes 65, család 104.

A lakások komfortfokozat szerinti bontása:

* összkomfortos: 104,
* komfortos: 54,
* félkomfortos: 3,
* komfort nélküli: 8.

A krízises átmeneti szálláson élők esetében az indulás óta **a** **következő kimenetek valósultak meg:**

* bérlővé vált 252 fő,
* visszaadta a lakást a kezelőnek 55 fő,
* jogcím nélküli lakáshasználó 66 fő,
* kilakoltatásra került sor 3 fő,
* elhunyt 12 fő,
* albérletbe költözött 1 fő,
* idősek otthonába nyert felvételt 1 fő.

**A szakmai munkavégzés során a családsegítők az ügyfelekkel közösen cselekvési tervet dolgoztak ki** a lakhatási kiadások rendezése, valamint a felmerülő egyéb problémák kezelése érdekében.

**Kistérségi feladatellátás**

**A kistérségi feladatellátás keretében 26 településen vehették igénybe a család- és gyermekjóléti szolgáltatást a rászorulók.**

2024-ben négy új településen (Ják, Nárai, Kisunyom, Balogunyom) látta el a család- és gyermekjóléti szolgáltatást az intézmény. Emiatt az előző évhez viszonyítva nőtt a kistérségben az ügyfélforgalom, az igénybe vevő **ügyfelek száma 120 fő (2023-ban 92 fő)**, ebből az új ügyfelek száma **77 fő (2023-ban 31 fő)**.

Ők összesen **1063 alkalommal** **(2023-ban 804 alkalom)** kerültek kapcsolatba az intézmény szakembereivel.

Az ellátott családok körében felmerülő fő problémák típusai:

* egészségügyi problémák (33 esetben),
* magatartászavar és teljesítményzavar (24 esetben),
* családi-kapcsolati konfliktusok (17 esetben),
* életviteli problémák (13 esetben),
* gyermeknevelési problémák (9 esetben),
* ügyintézéssel kapcsolatos (6 esetben),
* elhanyagolás (5 esetben),
* lelki-mentális, pszichiátriai betegség (4 esetben),
* anyagi- megélhetési, lakhatással összefüggő (4 esetben).

Az előző évhez képest több mint duplájára emelkedett a gyermek/gyermekek magatartás- és teljesítményzavara miatt gondozott családok száma.

A családsegítők leggyakrabban az egészségügyi problémákkal találkoztak, aminek oka a gondnokságok felülvizsgálata miatt elrendelt környezettanulmányok (35 esetben) elkészítésében való közreműködés.

A családlátogatások és a segítő beszélgetések száma az előző évhez képest nagyjából megkétszereződött.

A legjellemzőbb szakmai tevékenységek:

* családlátogatás (505 alkalommal),
* tanácsadás (377 alkalommal),
* segítő beszélgetés (277 alkalommal),
* információnyújtás (193 alkalommal),
* ügyintézéshez való segítségnyújtás (81 alkalommal),
* környezettanulmány (35)
* adományközvetítés (24 alkalommal)

Az észlelő- és jelzőrendszeri tagokkal rendszeres volt a kapcsolat, az érintett szakemberekkel **251 esetben esetkonzultációra, 18 esetben esetmegbeszélésre**, **2 esetben pedig esetkonferencia** szervezésére került sor.

**Az észlelő- és jelzőrendszer működtetése Szombathelyen és a kistérségi feladatellátás során**

Az észlelő- és jelzőrendszer működtetésének célja, hogy a problémák időben felismerhetőek legyenek és mihamarabb enyhítésre, megoldásra kerüljenek. A jelzőrendszer szervezése és működtetése alapvetően a család- és gyermekjóléti szolgálatok feladatkörébe tartozik, ezen belül a települési jelzőrendszeri felelős feladata.

A tevékenység működtetése a következő fórumokon keresztül történik:

* esetkonzultációk, esetmegbeszélések, esetkonferenciák,
* szakmaközi megbeszélések,
* éves szakmai tanácskozás.

**A család- és gyermekjóléti szolgálatok a 2024. évben összesen 4269 esetkonzultációt, 28 esetmegbeszélést és 40 esetkonferenciát** **tartottak** az egyes esetek kapcsán felmerülő problémák megoldása érdekében, a család, az összes érintett szakember, valamint a család- és gyermekjóléti központ bevonásával.

Az észlelő- és jelzőrendszer bevonásának célja a közös problémadefiniálás, a vállalt feladatok tisztázása, a segítő folyamat együttes megtervezése, a mesterséges támaszok feltérképezése és mozgósítása volt. A családok érdekében folyamatosan arra törekedtek a segítő szakemberek, hogy az együttműködést és a hatékony közös munkát előmozdítsák.

Az észlelő- és jelzőrendszer tagjai számára szakmaközi megbeszélések szervezésére került sor, melyek célja a résztvevők feladatainak, jogkörének, szakmai lehetőségeinek, kompetenciájának tisztázása, illetve a jelzőrendszeri tagok együttműködésével kapcsolatos kérdések és a közös munka hatékonyabbá tételének átbeszélése volt.

**2024-ben 8 szakmaközi megbeszélés megtartására került sor, melyen az alábbi észlelő- és jelzőrendszeri tagok vettek részt (összesen 224 fő):**

* a Szombathelyi járásban dolgozó család- és gyermekjóléti központ esetmenedzserei,
* a Szombathelyen és kistérségben dolgozó család- és gyermekjóléti szolgálat családsegítői,
* az óvodai és iskolai szociális segítő tevékenységet végzők,
* szombathelyi bölcsődék,
* szombathelyi általános iskolák,
* szombathelyi középiskolák,
* Szombathelyi Rendőrkapitányság,
* Szombathelyi Áldozatsegítő Központ,
* Szombathelyi Lelkisegély Telefonszolgálat munkatársai,
* Vas Vármegyei Főügyészség,
* Vas Vármegyei Kormányhivatal Gyámügyi és Igazságügyi Főosztály,
* Vas Vármegyei Kormányhivatal Szombathelyi Járási Hivatal Gyámügyi Osztály,
* Vas Vármegyei Kormányhivatal Hatósági Főosztály, Szociális és Gyámügyi Osztály,
* Vas Vármegyei Kormányhivatal Növény- és Talajvédelmi Osztály,
* SZMJV Polgármesteri Hivatala Egészségügyi és Közszolgálati Osztály,
* a vármegyében dolgozó család- és gyermekjóléti szolgálatok munkatársai,
* Kistérségi településeken működő közös önkormányzati hivatalok jegyzői, szociális ügyintézői, települési polgármesterek.

**A 2024-es évben megtartott szakmaközi megbeszélések**

|  |  |  |
| --- | --- | --- |
| **Időpont** | **Témák** | **Résztvevők száma** |
| 2024.01.29. | Az elhanyagolás, bántalmazás jelei, felismerése kisgyermekkorban. A veszélyeztetettséget észlelő- és jelzőrendszer működése | 37 fő |
| 2024.02.19. | „Ha ég a ház, tűzoltók nélkül is van megoldás, avagy a kiégés okai, következményei, megelőzése, kezelése” | 56 fő |
| 2024.04.12. | Az óvodai és iskolai szociális segítő tevékenység biztosítása során szerzett tapasztalatok ismertetése, a vezetett dokumentációval kapcsolatos tapasztalatcsere | 12 fő |
| 2024.06.28. | Természetes kábítás, avagy a környezetünkben fellelhető növények, bogarak toxikus hatásai | 24 fő |
| 2024.10.18. | Adatvédelem, zárt adatkezelés. Családon belüli bántalmazás, távoltartás. Ideiglenes hatályú elhelyezés. Eljárásrend, intézkedések, kompetenciahatárok, együttműködési lehetőségek | 24 fő |

|  |  |  |
| --- | --- | --- |
| 2024.11.25. | Kistérségben megtartva: Adatvédelem, zárt adatkezelés. Családon belüli bántalmazás, távoltartás. Ideiglenes hatályú elhelyezés. Eljárásrend, intézkedések, kompetenciahatárok, együttműködési lehetőségek | 14 fő |
| 2024.11.08. | A telefonos lelkisegély szolgálatok szerepe a mentálhigiénés ellátásban. A Szombathelyi Lelkisegély Telefonszolgálat bemutatása | 46 fő |
| 2024.11.11. | Jogszabályi változások ismertetése az észlelő- és jelzőrendszer jelzési kötelezettségével kapcsolatban | 11 fő |

2024-ben 8 alkalommal került sor személyes megbeszélésre a SZMJV Polgármesteri Hivatal Egészségügyi és Közszolgálati Osztály vezetője, a Szociális és Lakás Iroda vezetője, a Szociális és Lakás Bizottság elnöke, valamint az intézmény vezetői, családsegítői és esetmenedzserei között, a településen élők szociális és lakhatási problémáival kapcsolatosan.

A család- és gyermekjóléti szolgálat feladata, hogy a 15/1998. (IV. 30.) NM rendelet 9. § (5) bekezdés alapján minden év február 28-ig **éves szakmai tanácskozást** szervezzen, amelyen – a jelzőrendszer tagjainak írásos tájékoztatása alapján – átfogóan **áttekinti és értékeli a veszélyeztetettséget észlelő és jelző rendszer előző éves működését** és szükség esetén javaslatot tesz a működés javítására.

Szombathelyen 2024. február 27-én, a kistérségi településeken február 28-ig került megrendezésre a 2023-es évre vonatkozó éves szakmai tanácskozás.

A jelzőrendszeri tagok által kitöltött kérdőívek segítséget nyújtottak az éves szakmai tanácskozás anyagának összeállításában és március 31-ig az éves intézkedési terv elkészítésében.

Az intézkedési terv tartalmazza:


a) a jelzőrendszeri tagok írásos beszámolójának tanulságait,

b) az előző évi intézkedési tervből megvalósult elemeket,

c) az éves célkitűzéseket,

d) a településre vonatkozó célok elérése és a jelzőrendszeri működés hatékonyságának javítása érdekében tervezett lépéseket.

**Az észlelő és jelzőrendszeri tagok által a szolgálatoknak küldött jelzések száma**



2024-ben a jelzések száma 1092, ami minimálisan emelkedett a 2023-as évhez képest (2023-ban 1057). Ezzel párhuzamosan 2024-ben a jelzésekkel érintett személyek száma is növekedett (2024-ben 999, 2023-ban 886).

Legtöbb jelzés a hátralékok ügyében a közüzemi szolgáltatóktól (315) érkezett az előző évhez hasonlóan, amit a köznevelési intézményektől (219), önkormányzattól, jegyzőtől (127), és egészségügyi szolgáltatóktól (107) érkezett jelzések követtek. Duplájára növekedett a köznevelési intézményektől (2023-ban 100) és az egészségügyi szolgáltatóktól (2023-ban 58, elsősorban a kórházból) érkezett jelzések száma.

A köznevelési intézmények legnagyobb arányban a gyermekek, fiatalok körében megnőtt magatartási problémákról és az igazolatlan hiányzásokról jeleztek.

A jelzések megtétele legtöbb esetben írásban történt, melyekre a család- és gyermekjóléti szolgálat - az anonim jelzések kivételével - írásban visszajelzést adott. Szükség esetén személyes konzultáció történt a szakemberek között a probléma megoldása érdekében.

A beérkezett jelzések többnyire részletesen tartalmazták a probléma leírását, mely annak köszönhető, hogy a szolgálat több intézményi fórumon felhívta az észlelő- és jelzőrendszeri tagok figyelmét a jelzések megtételének szükségességére és a tartalmi, formai elemeire.

**9. Család- és gyermekjóléti központ**

A Család- és Gyermekjóléti Központ Szombathely városban, valamint a Szombathelyi Járás területén a felmerülő igényeknek megfelelően minőségi ellátást biztosít a család- és gyermekjóléti szolgáltatás keretében.

**Az illetékességi területéhez tartozó településekre kiterjedően biztosítja a család- és gyermekjóléti központ speciális szolgáltatásait, valamint ellátja a gyermekvédelmi gondoskodás keretébe tartozó hatósági intézkedésekhez kapcsolódó, a gyermekek védelmére irányuló tevékenységet.**

A központ **fogyatékosságügyi tanácsadói** a megye területén látják el feladataikat.


A szakmai tevékenységet esetmenedzserek és tanácsadók végzik.

Munkavégzésük során részt vesznek a gyermekvédelmi gondoskodás keretébe tartozó **hatósági intézkedések előkészítésében**, majd a döntést követően, az érintett családoknál **szociális segítő munkát koordinálnak és végeznek**.

Az év során mind az alapfeladatok ellátása, mind a speciális **szolgáltatások igénybevétele folyamatosan biztosított volt**.

A család- és gyermekjóléti központ tevékenysége **2024-ben 478 gyermekre és 286 családra** (2023-ban 524 gyermek, 306 család) terjedt ki.

**Az ellátott gyermekek, ill. családok legnagyobb arányban védelembe vételben, valamint nevelésbe vételben részesültek.** Ebben változás nem volt tapasztalható az előző évhez képest.



Az ábrából megállapítható, hogy a **védelembe vétel vonatkozásában** a **családszám** tekintetében kismértékű **emelkedés**, a **gyermekszám** esetében minimális **csökkenés volt tapasztalható** a megelőző évhez képest.

A **nevelésbe vett gyermekek száma kismértékű emelkedést** mutat, míg az **utógondozott gyermekek számában csökkenés** figyelhető meg. Ez a tendencia a családból való kiemelés okaként jelentkező problémák súlyosbodását, ill. állandósulását támasztja alá.

A család- és gyermekjóléti központ 2024-ben **203 esetben** (2023-ban **250**) **tett javaslatot hatósági intézkedésre**, ebből az elutasított javaslatok száma 28 (2023-ban 12), a nemleges javaslatok száma 49 (2023-ban 117) volt.

**2024-ben egy fő esetmenedzser átlagosan 22 családdal/37 gyermekkel végzett szakmai segítő munkát.**

A család- és gyermekjóléti központtal kapcsolatban álló családokkal végzett szociális segítő munka indokoltságát – a szociális szakemberek tapasztalata szerint – **egyre súlyosabb és összetettebb problémák** alapozzák meg.


A legjellemzőbb problémák:

* a szülők, család életvitele (**2024-ben 207 eset**, 2023-ban 197),
* a családi konfliktus (**2024-ben 60 eset**, 2023-ban 71 eset),
* a magatartás- és teljesítményzavar (**2024-ben 111 eset**, 2023-ban 102 eset),
* a szülői elhanyagolás (**2024-ben 101 eset**, 2023-ban 88 eset),
* az anyagi problémák (**2024-ben 286 eset**, 2023-ban 99 eset) valamint,
* a családon belüli bántalmazás(**2024-ben 38 eset,** 2023-ban 43) volt.

Kisebb arányban előfordultak egyéb egészségügyi problémák, valamint szenvedélybetegség is.

Emelkedés figyelhető meg az életviteli, a szülői elhanyagolás, az anyagi, valamint a magatartás- és teljesítményzavar problématípusnál.

Csökkenés a családi konfliktus, valamint a családon belüli bántalmazás esetében tapasztalható.



A 2024-es év során, csakúgy, mint 2023-ban, a család- és gyermekjóléti központ esetmenedzsereinek és tanácsadóinak **legjellemzőbb szakmai tevékenysége** a (pl. az információnyújtást, tanácsadást, segítő beszélgetést, ügyintézésben segítségnyújtást is magába foglaló) **szociális segítő tevékenység volt** (2024-ben 3914 eset, 2023-ban 3702 eset).

Viszonylag magasabb számban előforduló tevékenységek:

* esetkonzultáció (**2024-ben 1282 eset**, 2023-ban 1485 eset),
* családlátogatás (**2024-ben 1260 eset**, 2023-ban 1177 eset),
* pszichológiai tanácsadás (**2024-ben 1244 eset**, 2023-ban 1376 eset),
* mentális tanácsadás (**2024-ben 336 eset**, 2023-ban 82 eset),
* környezettanulmány készítése (**2024-ben 172 eset**, 2023-ban 152 eset),
* egyéni gondozási-nevelési terv készítése (**2024-ben 172 eset**, 2023-ban 162 eset).

Az adatokból kiderül, hogy a 2024-es évben szinte valamennyi tevékenység esetében emelkedés volt tapasztalható.

A mentális tanácsadás vonatkozásában megfigyelhető jelentős emelkedés oka, hogy míg 2023-ban négy hónapon keresztül volt elérhető, addig 2024-ben már egész évben igénybe vehették az intézményhez fordulók a szolgáltatást.

Az esetmenedzserek a feladatellátás során segítették **a hatósági intézkedéssel érintett gyermek és családja problémáinak kezelését**, koordinálták a problémák megoldására irányuló feladatok ellátását, szükség szerint szociális segítő tevékenységet végeztek, együttműködve a család- és gyermekjóléti szolgálatok családsegítőivel.

A szakmai munkavégzés során **feltárták** a családi működési zavarokat, az egyes egyént és a családot érintő problémákat és **hozzárendelték** ezekhez a megoldási alternatívákat.

Feltérképezték és **mozgósították** a család természetes és mesterséges támaszait, mobilizálták erőforrásait.

Rendszeresen **értékelték** az eltelt idő alatt végzett szakmai munkát, az elért eredményeket és ezek ismeretében megfogalmazták a további irányokat.

Az esetmenedzserek a **család köré szociális védőhálót építettek**, ennek keretében rendszeresen kapcsolatot tartottak az esetkezelésbe bevont szakemberekkel, akikkel közösen meghatározták a család helyzetének javítása érdekében szükséges lépéseket és feladatokat.

Az esetmenedzserek a szociális segítő tevékenység ellátása és koordinálása keretében részt vettek **hivatalos ügyek intézésében, védelembe vételi és felülvizsgálati tárgyalásokon, elhelyezési értekezleteken.**

Hatósági intézkedésekhez kapcsolódóan **környezettanulmányokat készítettek**.

A gondozott családokkal kapcsolatban álló szakemberek részvételével **esetkonferenciákat szerveztek, esetmegbeszéléseket, esetkonzultációkat tartottak**.

A szolgáltatást igénylőknek lehetőséget biztosítottak a központ által nyújtott **speciális szolgáltatások (jogi, pszichológiai tanácsadás, mentális tanácsadás) igénybevételére**.

Az esetmenedzserek a gondozott családokkal kapcsolatban álló **jelzőrendszeri tagokkal rendszeresen tartották a kapcsolatot**, esetmegbeszélések, esetkonzultációk formájában.

Az **együttműködés** hatékony volt a gyermekvédelmi rendszer más tagjaival, a **gyámhivatallal, a területi gyermekvédelmi szakszolgálattal és a gyermekvédelmi szakellátással is**.

A szakmai munkavégzés során felmerülő dilemmák feloldása és a kiégés megelőzése érdekében az esetmenedzserek 2024-ben **6 alkalommal vettek részt szupervízión**.

2024-ben havi rendszerességgel **esetmegbeszélő fórumra** kerültsor - SZMJV Önkormányzata Szociális és Lakás Bizottság elnöke, SZMJV Polgármesteri Hivatala Szociális és Lakásiroda irodavezetője, esetmenedzserek, családsegítők részvételével, - amely lehetőséget biztosított egy-egy konkrét személy/család szociális és lakáshelyzetének, egyéb szociális problémáinak feltárására, a megoldási alternatívák számbavételére.

**Esetmenedzseri tevékenység a Szombathelyi járásban**

A család- és gyermekjóléti központ Szombathelyen kívül a **Szombathelyi járáshoz tartozó 39 településen biztosítja a hatósági intézkedésekhez kapcsolódó gyermekjóléti szolgáltatási feladatokat, valamint a speciális szolgáltatásokat**.

2024-ben összesen **71 gyermek és 53 család** (2023-ban 71 gyermek, 49 család) vette igénybe a szolgáltatást.

A járási települések tekintetében a gyermekszámban stagnálás, míg a családszámban **emelkedés volt tapasztalható** a megelőző évhez képest.

A kezelt problémák:

* szülők, család életviteléből adódó probléma (**2024-ben 42 eset**, 2023-ban 34),
* szülői elhanyagolás (**2024-ben 18 eset**, 2023-ban 10),
* családi konfliktus (**2024-ben 10 eset**, 2023-ban 13).

Az adatokból megállapítható, hogy a szülők, család életviteli problémái, valamint az elhanyagoló magatartás esetében emelkedés, míg a családi konfliktusnál kismértékű csökkenés volt tapasztalható a megelőző évhez képest.

Kisebb arányban fordult elő magatartászavar, teljesítményzavar, valamint szenvedélybetegség.

Az esetmenedzserek által végzett legjellemzőbb szakmai tevékenységek:

* szociális segítő tevékenység (**2024-ben 457**, 2023-ban 312),
* családlátogatás (**2024-ben 231**, 2023-ban 282).

A szakmai munkavégzés során a településekre kijáró esetmenedzserek ellátták a gyermekvédelmi gondoskodás keretébe tartozó **hatósági intézkedésekhez kapcsolódó feladatokat és elősegítették a központ által nyújtott speciális szolgáltatások igénybevételét**.

**Veszélyeztetettséget észlelő- és jelzőrendszer működésének koordinálása**

A jelzőrendszer járási szintű koordinálása körében a család- és gyermekjóléti központ **koordinálta a járás területén működő jelzőrendszerek munkáját**.

A család- és gyermekjóléti szolgálatok számára - igény szerint - **szakmai támogatást nyújtott** a szakmaközi megbeszélések, az éves szakmai tanácskozások szervezéséhez, valamint az éves jelzőrendszeri intézkedési tervek elkészítéséhez és összehangolásához.

**Összegyűjtötte** a települések jelzőrendszeri felelősei által készített **helyi jelzőrendszeri intézkedési terveket**.

A szakmai tevékenységhez tartozó feladatok ellátását, illetve koordinálását a **járási jelzőrendszeri tanácsadó végezte.**

A feladatellátás során **2024-ben 10 alkalommal** (2023-ban 7 alkalom) szakmaközi megbeszélésen, **12 alkalommal** (2023-ban 8 alkalom) pedig éves tanácskozáson vett részt a járási jelzőrendszeri tanácsadó.

Valamennyi család- és gyermekjóléti szolgálat elkészítette és a központ számára megküldte az éves jelzőrendszeri intézkedési tervét, melyek elkészítésében a központ munkatársai igény szerint segítséget nyújtottak.

**A család- és gyermekjóléti szolgálatok feladatainak szakmai támogatása**

A feladatellátás keretében az esetmenedzserek tájékoztatták a szolgálatokat a központ által nyújtott szolgáltatásokról, az azokat érintő változásokról, illetve a járás területén elérhető, más személy, illetve szervezet által nyújtott, közvetíthető szolgáltatásokról, ellátásokról.

A szakmai támogatás érdekében a család- és gyermekjóléti központ havi rendszerességgel, minden hónap utolsó péntekén biztosított lehetőséget a család- és gyermekjóléti szolgálatok számára esetmegbeszélésre. Ezt 2024-ben egyetlen alkalommal sem vették igénybe a szolgálatok, **rendszeres volt viszont a napi, heti szintű esetmegbeszélés, konzultáció, elsősorban telefonon, indokolt esetben személyesen is a szolgálatok által ellátott településeken**.

A szakmai munka elősegítése, a közös szakmai álláspont kialakítása érdekében gyakoriak voltak a **közös családlátogatások** a család- és gyermekjóléti szolgálatok családsegítőivel.

A szakmai munka során megjelenő döntéshozatalok elősegítése érdekében a járási jelzőrendszeri tanácsadó **rendszeresen részt vett** (**2024-ben 55**, 2023-ban 48 alkalommal) a szolgálatok által szervezett **esetkonferencián**.

**Pszichológiai tanácsadás**

A speciális szolgáltatást **2024-ben 140 fő, 1244 alkalommal**, míg 2023-ban 143 fő, 1376 alkalommal vette igénybe.

A tanácsadást 2 fő pszichológus nyújtotta.

Az ügyfelek által megfogalmazott legjellemzőbb problémák

* pszichés panaszok,
* szorongásos tünetek,
* hangulatzavarok,
* gyermek viselkedési problémái, teljesítményzavarai.

A problémák megoldása érdekében a szakemberek **pszichológiai vizsgálatokat** végeztek, valamint **tanácsadásban** részesítették a hozzájuk fordulókat. Szükség esetén az észlelő- és jelzőrendszer tagjaival (óvoda, iskola, pedagógiai szakszolgálat, területi gyermekvédelmi szakszolgálat) is történt **konzultáció és információcsere a szakemberek részéről**.

Az intézményen belül rendszeresek voltak az esetkonzultációk a pszichológusok és a családsegítők, illetve az esetmenedzserek között.

Az eredmények között megemlítendő, hogy a pszichológiai kezelések hatására az **ügyfelek pszichés állapota javult, a gyermekek tünetei csökkentek**, enyhültek vagy megszűntek, a **szülő-gyermek kapcsolat fejlődött**.

**Mentális tanácsadás**

A szakmai tevékenységet Székely Klára életmód tanácsadó és terapeuta látta el heti 7 óra időtartamban.

A szolgáltatás igénybevételét a család- és gyermekjóléti szolgálat/központ, családsegítői/esetmenedzserei kezdeményezték, akik az ügyfeleik problémáiból kiindulva kérték a speciális szolgáltatást, a problémakezelés érdekében a legjobb megoldást, legmegfelelőbb segítséget keresve.

**2024-ben** **82 fő 336 alkalommal** (2023-ban négy hónap alatt összesen 26 fő, 82 alkalommal) vette igénybe a speciális szolgáltatást.

A szakember az érintett időszak alatt a következő problémák kezelésében nyújtott segítséget:

Hasonlóan az előző évhez, 2024-ben is a legnagyobb létszámban **kamaszok viselkedési problémáival** (dühkitörések, agresszivitás, elutasítás, családon belüli konfliktusok, bezárkózás, bűncselekményekben való részvétel) találkozott, amelyek mögött gyakran a családon belüli meg nem értés, nevelési hiányosságok, a szülői elvárások irracionalitása, családi anomáliák állnak.

Az esetek feltárása során iskolai jelzések, vagy szülői segítségkérés figyelhető meg. A szülőkkel való együttműködés során nem tapasztalt szülői ellenállást, azt viszont igen, hogy a szülők szívesen átadják a felelősséget hivatalos intézmény számára a gyermekük magatartásproblémáit illetően. Eszköztelennek és tehetetlennek vallják magukat jelentős számban.

A kamaszokkal való kooperáció több esetben is sikereket vagy részsikereket hozott, aminek fő oka, hogy ezek a gyerekek elsősorban figyelemre vágynak, s ha azt megkapják, akkor hajlandóak változtatni a magatartásukon.

**A szakember tapasztalata szerint több esetben zajlott pszichológiai, pszichiátriai, neurológiai vizsgálat egyes ügyfelek esetében, de ennek ellenére, sajnálatos módon változatlanul megállapítható, hogy a jelenlegi egészségügyi ellátó rendszer a leterheltsége, valamint a szakemberhiány miatt egyszerűen képtelen megfelelő ellátást nyújtani.**

2024-ben jelentősen **nőtt a** **felnőtt ügyfelek** száma.

Elsősorban **élethelyzeti válság**ban lévők kértek segítséget. **Válás**, egyéb **egészségügyi problémák**, **egzisztenciális gondok** jelentették a fő motivációt. Jellemző az esetekben, hogy az érintettek szívesen jöttek a beszélgetésekre, örömmel vették a törődést és a segítséget.

**Növekedett a férfi ügyfelek száma**, akiknek az esetében házassági válság állt a háttérben, ám ezek mögött gyakori volt a személyiségjegyekhez köthető magatartási anomália is.

A **párkapcsolati problémák** esetében a tapasztalatok azt mutatták, hogy növekedett a segítségkérések száma, ami az egyéni érdekeken túl társadalmi szempontból is nagyon fontos.

Az esetek másik csoportját **fiatal édesanyák** alkották, akik vagy a szülői szerepre való felkészületlenségük, vagy saját életvitelük anomáliái miatt kerültek a család- és gyermekjóléti szolgálat/központ látókörébe. Esetükben nehézkesebb és hosszadalmasabb az együttműködés elérése. Nem jellemző az elutasítás, sokkal inkább az életszervezési nehézségek, az időgazdálkodási képességek hiánya okozta a kapcsolattartási gondokat.

Néhány esetben családterápia jellegű, párkapcsolati, valamint gyász feldolgozási problémák is megjelentek.

Több alkalommal is megfogalmazták az ügyfelek, hogy az együttműködés segítséget, megnyugvást, megkönnyebbülést, az aktuális problémáik csökkenését, szerencsés esetben teljes megoldását eredményezte számukra.

A mentális tanácsadáson túl **két alkalommal interaktív előadás keretében tematikus beszélgetés**re is sor került **szociális szakemberek részvételével**. A fő téma az önsegítés, a munkavégzés következtében történő kimerülés kezelési lehetőségei voltak.

**A terapeuta véleménye szerint az intézmény által nyújtott szolgáltatások a város és az agglomeráció számára létfontosságúak. A szakmai munka példaértékű, rendkívül magas színvonalú.**

**A szakember és az intézmény munkatársai között rendkívül konstruktív, szakmai alapokon nyugvó, az ügyfelek érdekeit szem előtt tartó együttműködés alakult ki.**

**Jogi tanácsadás**

A szakmai tevékenységet Jankovicsné Dr. Jójárt Ágnes jogász látta el.

**2024-ben** **37 fő, 37 alkalommal** (2023-ban 16 fő, 16 alkalommal) vette igénybe a speciális szolgáltatást.

A szakember az érintett időszak alatt a következő problémák kezelésében nyújtott jogi tanácsadást:

Gyermekelhelyezés, szülői felügyelet rendezése, jövedelemből történő letiltás, végrehajtás, öröklési kérdések, lakhatási veszélyeztetettség, haszonélvezet megváltása, beadvány/kérelem megírása, gyermektartásdíj megelőlegezése, távoltartás elrendelése, honosítási eljárás, fiatalkorú személlyel szemben indított büntetőeljárás menete, bérlői jogviszony visszaállítása, társadalombiztosítási ellátás igénylésének menete, zaklatás elleni jogi lépések, ajándékozási szerződés előkészítése.

A fentieken túl a szakember rendszeresen konzultált családsegítőkkel/ esetmenedzserekkel iratbetekintés, iratanyag kikérés, zártan kezelendő jelzések, szakmai anyagok, tájékoztatók elkészítésének tekintetében. Számos alkalommal vett részt a család- és gyermekjóléti szolgálat/központ által szervezett esetkonferencián, ahol észrevételeivel segítette a problémamegoldást elősegítő döntések meghozatalát.

**Utcai és lakótelepi szociális munka**

Az utcai és lakótelepi szociális munka célja: a szabadidejüket az utcán töltő, kallódó, **csellengő gyermekek segítése**, akik magatartásukkal a saját testi, lelki, értelmi, érzelmi fejlődésüket veszélyeztetik; a lakóhelyéről önkényesen eltávozó ellátás és **felügyelet nélkül maradó gyermek lakóhelyére történő visszakerülésének elősegítése,** szükség esetén átmeneti gondozásának vagy gyermekvédelmi gondoskodásban részesítésének kezdeményezése.

Fő cél: olyan **bizalmi viszony** kialakítása a fiatalokkal, amely lehetővé teszi, hogy **megnyíljanak a szakemberek előtt,** felismerjék problémáikat, valamint, hogy **ne féljenek segítséget kérni.**

A tevékenységgel szorosan összefügg az intézmény közösségi tereinek népszerűsítése a célcsoport körében, hogy a fiatalok legyenek tagjai egy összeszokott közösségnek, hasznos, tartalmas és személyiségépítő élményeket éljenek át együtt.

Az intézmény utcai és lakótelepi szociális munkásai alapfeladataik ellátása során felkeresték a megyeszékhely azon területeit, ahol kapcsolatba kerülhettek a szolgáltatással érintett célcsoporttal, vagy ahol gyerekek, fiatalok felügyelet nélkül tartózkodhattak (parkok, bevásárlóközpontok, elhagyatott területek), esetleg deviáns magatartást tanúsíthattak.

A **2024-es évben** **nem érkezett írásos jelzés** az utcai és lakótelepi szociális munkásokhoz, ők **1 esetben tapasztaltak jelzést és intézkedést igénylő esetet**. Az egyik ifjúsági klubot látogató fiatal ügyében éltek jelzéssel az illetékes család- és gyermekjóléti szolgálat felé.

Szükség szerint, egy-egy eset kapcsán **konzultáltak** a családsegítőkkel, esetmenedzserekkel, óvodai és iskolai szociális segítőkkel.

A terepmunka ideje alatt az utcai és lakótelepi szociális munkások egy alkalommal észleltek két, feltehetően csellengő diákot Szombathely belterületén. Amíg az utcai szociális munkások információszerzés céljából telefonon felvették a kapcsolatot a központvezetővel, a kiskorúak elhagyták a helyszínt, ezért a velük való kapcsolatfelvétel meghiúsult.

Az elmúlt évek tapasztalatai azt mutatják, hogy a fiatalok már nem az utcán, hanem többnyire otthonaikban, digitális eszközök használatával töltik idejüket. Emiatt a szakmai tevékenység során a **közösségépítés**, **a** **szabadidő hasznos eltöltését célzó programok** **szervezése, az intézmény közösségi tereinek népszerűsítése** került előtérbe.

A **2024-es évben** az **utcai-lakótelepi szociális munkások összesen 42 fiatallal, 96 alkalommal** (2023-ban 50 fiatallal, 101 alkalommal) **kerültek kapcsolatba** az intézmény keretein belül működő Szabad-tér Ifjúsági Klubban és a Jászai Ifjúsági Klubban végzett tevékenységük során. **A klubok éves forgalma 320 fő volt.**

A **2024-es évben** az utcai szociális munkások **8 fiatal** egyéni iskolai felzárkózását segítették az intézmény 3 telephelyén, heti 1-2 alkalommal. A **korrepetálások** száma az év során **161 alkalom** volt.

**Szabad-tér Ifjúsági Klub**

A Szabad-tér Ifjúsági Klub az intézmény V. számú Szakmai Egység Család- és Gyermekjóléti Szolgálatának épületében fogadja a környéken élő 10-19 éves fiatalokat.

A közösségi térben heti 1 alkalommal, csütörtökön 2 órában tartottak foglalkozást a klubvezetők.

A klub szolgáltatási palettáját szervezett programok színesítették, melyek lehetőséget biztosítottak a klubtagok számára a kötetlen találkozásra, beszélgetésre, közösségépítésre.

A **2024-es évben** az **utcai-lakótelepi szociális munkások összesen 12 fiatallal, 36 alkalommal** (2023-ban 28 fiatallal, 88 alkalommal) **kerültek kapcsolatba** a Szabad-tér Ifjúsági Klubban végzett tevékenységük során.

**A klub éves forgalma 86 fő volt** az alábbiak szerint:

* 2024. január: 10 fő
* 2024. február: 20 fő
* 2024. március: 11 fő
* 2024. április: 12 fő
* 2024. május: 7 fő
* 2024. június: 2 fő
* 2024. július: 4 fő
* 2024. augusztus: 6 fő
* 2024. szeptember: 1 fő
* 2024. október: 4 fő
* 2024. november: 5 fő
* 2024. december: 4 fő.

A Szabad-tér Ifjúsági Klubban 2024-ben megvalósult programok:

* Filmklub

A Szabad-tér Ifjúsági Klub fiataljai közösen megtekintették az Életrevalók című filmet. Az alkotás empátiára ösztönöz, együttérzést vált ki, miközben a különböző társadalmi rétegek egymásra gyakorolt hatását mutatja be egy valós eseményeken alapuló történet alapján.

* Vitakör

Téma: „A közösségi média káros a mentális egészségre?”

A fiatalok megfogalmazták, hogy a közösségi média az életük része, el sem tudnák képzelni életüket internet, közösségi oldalak látogatása nélkül. Egyetértettek abban, hogy a médiatartalmak túlzott használata negatívan hat a mentális és fizikai egészségre egyaránt.

* " Torkos csütörtök"

A farsangi program „torkos csütörtök” napján került megszervezésre. A résztvevők felelevenítették a farsangi hagyományokat. Az esemény zenehallgatással, beszélgetéssel és közös falatozással zárult.

* Iskolai zaklatás, bántalmazás

Interaktív délután az iskolai zaklatás, bántalmazás témakörében. Miután a fiatalok különbséget tettek az iskolai konfliktusok és az iskolai bántalmazás, zaklatás között, saját maguk találtak ki egy történetet, melyet előadva beleélhették magukat a szereplők helyzetébe. A feldolgozás során a gyerekek megosztották egymással tapasztalataikat, érzéseiket.

* Húsvét

A húsvéti program természeti kincsek keresésével indult. Egy adott listán megjelölt természeti kincseket (lila virág, madártoll, fenyőtoboz, pocsolya, stb.) fedezték fel és fotózták a klubtagok. A program ügyességi és logikai vetélkedőkkel folytatódott, majd a gyermekek jutalmazásával (csokoládé tojások) zárult.

**Jászai Ifjúsági Klub**

A Jászai Ifjúsági Klub az intézmény VI. számú Szakmai Egységének épületében várja a környéken élő 10-14 éves fiatalokat.

Az ifjúsági klub 2023. november 13-án nyitott meg. Célja, hogy a KISZ lakótelepen élő fiatalok és a Szombathelyi Dési Huber István Általános Iskola felső tagozatos tanulói számára tartalmas közösségépítő programokkal alternatívát nyújtson a szabadidő hasznos eltöltésére.

A **2024-es évben** az **utcai-lakótelepi szociális munkások összesen 34 fiatallal, 32 alkalommal** (2023-ban 22 fiatallal, 8 alkalommal, éves forgalom 60 fő) **kerültek kapcsolatba** a Jászai Ifjúsági Klubban végzett tevékenységük során.

**A klub éves forgalma 234 fő volt** az alábbiak szerint:

* 2024. január: 35 fő
* 2024. február: 48 fő
* 2024. március: 41 fő
* 2024. április: 44 fő
* 2024. május: 14 fő
* 2024. június: 18 fő
* 2024. július: 3 fő
* 2024. augusztus: 0 fő
* 2024. szeptember: 3 fő
* 2024. október: 7 fő
* 2024. november: 6 fő
* 2024. december: 15 fő.

A Jászai Ifjúsági Klubban 2024-ben megvalósult programok:

* Filmklub

A Jászai Ifjúsági Klub fiataljai közösen tekintették meg az Életrevalók című filmet. A rendkívül humoros és szórakoztató film üzenete, hogy szeressük az életünket, tekintsünk pozitívan előre, még ha vannak is nehézségeink a mindennapokban!

* Vitakör

Téma: „Szigorú vagy az engedékeny szülő a jobb?”

Annak ellenére, hogy a kis kamaszok többsége túlszabályozva érzi magát a szülei által, a beszélgetés során körvonalazódott, hogy a gyermekeknek fontos a rendszeresség, a keretek, szabályok betartása, az értékrend követése. A vita során többen beleképzelték magukat egy szülő helyzetébe, ekkor szembesültek azzal, hogy a túlzott engedékenységnek milyen hátrányai lehetnek. A fiatalok kulturáltan, egymást meghallgatva érveltek nézeteik mellett.

* Farsang

A farsangi programon vidám ügyességi és logikai feladványokkal, közös tánccal telt a délután. A program a farsangi hagyományok felelevenítésével és közös falatozással (farsangi szalagos fánk elfogyasztása) zárult.

* Húsvét

A program az épület udvarán és környékén tojásvadászattal és természeti kincsek keresésével indult. Az udvaron elrejtett színes tojásokat nagy örömmel és lelkesedéssel keresték a gyermekek. Ezt követően a megjelölt természeti kincseket (lila virág, madártoll, fenyőtoboz…), fedezték fel és fotózták a klubtagok. A program ügyességi és logikai vetélkedőkkel folytatódott, majd a gyermekek jutalmazásával (csokoládé tojások) zárult.

* Anyák napja

A gyermekek "Szeretet befőttet" készítettek édesanyjuknak, melybe ajándék kuponokat helyeztek el. A kuponokra kedves felajánlásokat írtak, (egy hétig mosogatás, anya kedvenc süteményének elkészítése...) melyet az édesanya bármikor beválthat.

* Halloween tökfaragás

A gyermekek és fiatalok körében egyre népszerűbb a Halloween ünnepkör, melynek egyik szimbóluma a faragott Halloween tök. Ez alkalomból egyéni ötletek alapján készítettek töklámpásokat a programon részt vevő fiatalok. A közös munkát jókedv és kreativitás jellemezte.

* Adventi koszorúkötés

A program célja a közös hangolódás a karácsony ünnepére. A keresztény hagyományok felelevenítésén túl a fiatalok adventi koszorúkat készítettek. A klub tagjai a közös kreatív munka közben beszélgettek az adventi szimbólumok eredetéről, vallási jelentőségéről.

Egyéb megvalósult programok:

A Szabad-tér Ifjúsági Klub és a Jászai Ifjúsági Klub - SZMJV Kábítószerügyi Egyeztető Fóruma rendelkezésére álló pénzügyi keretből - 175.000,- Ft támogatást kapott olyan szabadidős programok szervezésére, melyek a közösségépítésen és a kikapcsolódáson túl alternatívát nyújtanak a szabadidő hasznos eltöltésére.

A keretösszegből 2024. június-november hónapok között az alábbi programok valósultak meg:

1. Szabadulószoba

A Jászai Utcai Közösségi Térben került megrendezésre a "Ne térj le a helyes útról!" c. programsorozat „Szabadulószoba” programja. A „Függő Játszma” elnevezésű drogprevenciós pályát 5 csapatban játszották végig a fiatalok. 25 perc állt rendelkezésükre, hogy a különböző logikai és ügyességi feladványokon keresztül megmentsék egy drogkartellbe beépült és később megmérgezett tizedes életét. Minden csapat a saját játékát követően röviden beszélgetett egy meghívott addiktológiai konzultánssal a játék során átélt tapasztalatokról és a kábítószerhasználat veszélyeiről.

1. Bowling

Az intézmény „Ne térj le a helyes útról” c. programsorozatának részeként két bowling program került megszervezésre. Egyik a Liget Bowling Clubban, másik a Bellagio Bowling Clubban. A jó hangulatú alkalmakat pizzázással egybekötött beszélgetés zárta, ahol meghívott előadókkal beszélgettek a fiatalok a korosztályukat érintő aktuális bűnügyi kérdésekről, veszélyekről.

**Kórházi szociális munka**

A szolgáltatáscélja a szülészeti-nőgyógyászati osztályon a kórházi védőnővel együttműködve a válsághelyzetben lévő **anyának és gyermekének segítése**, a gyermekosztályon a **gyermekelhanyagolás és bántalmazás észlelése**, majd a szükséges intézkedések megtétele, valamint a **pszichiátriai és a rehabilitációt végző kórházi osztályokkal való együttműködés.**

Az intézmény a Markusovszky Egyetemi Oktatókórházzal kötött együttműködési megállapodás alapján biztosítja a szolgáltatást.

A család- és gyermekjóléti központ kórházi szociális munkát ellátó esetmenedzserének feladata a **tanácsadás, információszolgáltatás és a konzultáció biztosítása** minden érintett fél számára.

2024-ben, csakúgy, mint a megelőző évben, a család- és gyermekjóléti központ kórházi szociális munkával foglalkozó esetmenedzsere **a kórház szociális munkásaival közösen dolgozott** azon, hogy a problémával érintett családok helyzete rendeződjön.

Az elmúlt évek tapasztalatai alapján elmondható, hogy a kórházi szociális munkát végző esetmenedzser által biztosított információnyújtás, tanácsadás segíti az egészségügyi személyzet munkáját azzal, hogy **támpontot nyújt a betegek nem egészségügyi jellegű problémáinak megoldásában, az elhanyagolás és a veszélyeztetettség megszüntetésében.**

A kórházi szociális munka **2024-ben 4 főt (2023-ban 29 főt) érintett**.

**Kapcsolatügyelet**

A speciális szolgáltatás célja és feladata a **válást követően megromlott, vagy egyáltalán nem működő szülő-gyermek kapcsolattartás rendezése,** megállapodás kialakításának segítése, láthatás megszervezése, a kapcsolattartáshoz semleges helyszín biztosítása.

A célcsoport jelentős részét azok a szülők képezik, akik már külön élnek, és **akut konfliktust jelent a különélő gyermekükkel történő kapcsolattartás**.

Esetenként még nincs hatósági döntés a kapcsolattartásról, vagy ha van, az nem annak megfelelően működik. A mediáció módszerével nyugodt körülmények között az igénybe vevőket segíteni tudják a szakemberek a kapcsolattartás szabályainak közös kialakításában.

A Kapcsolatügyelettel **2024-ben 54 család és 75 gyermek** állt kapcsolatban (2023-ban 57 család és 86 gyermek). A megelőző évhez képest a számadatok minimális csökkenést mutatnak az igénybevétel tekintetében.

Az év során 6 olyan család volt, akik információt, időpontot kértek a mediátoroktól, de végül esetükben személyes találkozásra már nem került sor.

**2024-ben 30 család** jelentkezett **új esetként**, amely **40 gyermek**et érintett (2023-ban 31 család, 42 gyermek).

Az **új esetek** tekintetében a családszámban és gyermekszámban **stagnálás** volt tapasztalható a 2023-as évhez képest.

A 30 új igénybe vevő családból **9 hatósági szabályozás** (2 bírósági, 7 gyámhivatali) alapján vette igénybe a kapcsolatügyelet szolgáltatását.

**12 családnál** került sor **15 mediációs ülésre**, ami **38 főt** érintett.

A mediációk során 11 esetben született szóbeli megállapodás, ami jelentős változás az elmúlt évhez képest. A felek nem ragaszkodtak a megállapodás írásba foglalásához. 3 esetben sikertelen volt a mediációs ülés. 2 esetben került sor írásbeli megállapodás megkötésére, melyből 1 esetben az egyik fél még aznap személyesen felmondta a megkötött megállapodást.

A 2024-ben elindult 3 ügyben a mediációs folyamat jelenleg is zajlik.

Az új esetekből 7 igénylőnél nem történt meg a másik féllel közös első interjú, mivel vagy nem jelentkezett, illetve nem vállalta, így a mediációs folyamat megszakadt.

2 esetben a mediációs folyamat elindult, de a felek az intézményen kívül megegyeztek egymással, 1 esetben az igénylő végül visszavonta a kérelmét az első interjút követően, valamint 1 esetben a felek elköltöztek az illetékességi területről.

Az év során 10 érintett család esetében fejeződött be sikeresen a mediációs folyamat.

Egy alkalommal került sor arra, hogy a mediátorok a közvetítést követően jelzéssel éltek az illetékes Család- és Gyermekjóléti Szolgálat felé a családban jelentkező súlyos problémák miatt.

A **mediációt** és **kapcsolatügyeleti szolgáltatást** összesen **54 család** vette igénybe, melyből:

* 30 család önállóan, (ebből 7 család a család- és gyermekjóléti szolgálaton/központon keresztül),
* 18 család a gyámhatóság,
* 6 család a bíróság

közreműködésével kereste meg az intézményt.

A Szombathelyi járás területéről 10 család (13 gyermek) fordult a Kapcsolatügyelethez.

A gyámhatóság által szabályozott kapcsolattartásból 5 család (7 gyermek) került kiszabályozásra az intézmény kapcsolatügyeletéről, annak okán, hogy a felek megegyeztek egymással.

2 család (3 gyermek) esetében az egyik szülő együttműködésének hiánya miatt (eltűnés) szakadt meg a kapcsolattartás. Ebből 1 esetben az eltűnő felet nem tudták többé elérni a munkatársak, sem szóban, sem írásban, sem személyesen nem jelentkezett többé. Egy esetben pedig a szülő a nagy földrajzi távolságra és az utazással együtt járó anyagi terhekre hivatkozva mondta fel a kapcsolattartást.

1 család esetében a súlyos ellentétek miatt a gyámhivatal jelenleg szünetelteti a gyermekekkel történő kapcsolattartást az igazságügyi pszichológiai vizsgálat eredményének idejéig.

A mediátorok 2 család esetében írásban tájékoztatták a gyámhivatalt a kapcsolattartáson felmerülő problémákról, és javasolták a kapcsolattartás szüneteltetését, vagy a kapcsolattartási idő csökkentését. Ezekben az esetekben a 2024. év folyamán nem történt döntés.

1 család esetében nem tudott elkezdődni a kapcsolattartás, mivel a kapcsolattartásra jogosult szülő nem vette fel a kapcsolatügyelettel a kapcsolatot.

1 család esetében a kapcsolattartást az egyik fél (nagyszülő) a külföldi munkavállalása miatt mondta fel.

1 esetben a mediátorok javaslatára a hivatal bővítette a kapcsolattartást, először segített kapcsolattartás, majd átadás-átvétel formájában és végül megszüntette az intézményben történő kapcsolattartást.


A Bíróság által szabályozott kapcsolattartásból:

* 1 család esetében (1 gyermek érintett) a bíróság az intézményben történő átadás megszüntetéséről döntött és azóta a kapcsolattartás intézményen kívül zajlik,
* 1 család esetében az édesapa 2023. augusztus óta nem él a kapcsolattartási jogával és nem jelenik meg a kapcsolatügyeleten.

A korábbi évek tapasztalataihoz képest nagy változást jelent, hogy 2024-ben önkéntesen egy család sem vette igénybe a kapcsolatügyelet szolgáltatását.

A kapcsolatügyelet segítségét **24 család** (36 gyermek**) 214 alkalommal** a hatóság (bíróság, gyámhatóság) javaslatára vette igénybe.

2024-ben a kapcsolatügyeletet és/vagy a mediációt összesen **193 fő** (2023-ban 206 fő) vette igénybe, ennek korosztályos bontását mutatja az alábbi ábra és táblázat.



**2024-ben 70 munkanapon** (kedd és csütörtök), valamint **46 alkalommal szombaton** fogadott családokat az ügyelet, melynek havonkénti alakulását mutatja az alábbi táblázat.

|  |  |  |  |  |  |  |
| --- | --- | --- | --- | --- | --- | --- |
| **Hónap** | **Szombat** | | | **Kedd - Csütörtök** | | |
| **alkalom** | **család-szám** | **gyerek-szám** | **alkalom** | **család-szám** | **gyerek-szám** |
| Január | 3 | 5 | 10 | 5 | 2 | 3 |
| Február | 3 | 7 | 13 | 4 | 2 | 2 |
| Március | 5 | 7 | 13 | 5 | 3 | 4 |
| Április | 4 | 11 | 14 | 3 | 3 | 3 |
| Május | 4 | 20 | 16 | 8 | 6 | 8 |
| Június | 4 | 15 | 14 | 5 | 5 | 5 |
| Július | 4 | 14 | 13 | 7 | 7 | 8 |
| Augusztus | 3 | 13 | 11 | 6 | 5 | 8 |
| Szeptember | 4 | 7 | 9 | 6 | 6 | 7 |
| Október | 4 | 14 | 13 | 10 | 10 | 11 |
| November | 5 | 17 | 13 | 4 | 4 | 5 |
| December | 3 | 5 | 3 | 7 | 7 | 8 |
| **Összesen** | **46** | **135** | **142** | **70** | **60** | **72** |

Az átadás/átvétel megszervezésével 4 családnál 51 alkalommal segítették a szakemberek a kapcsolattartást.

A nagyszülői kapcsolattartásra 7 családnál 46 alkalommal került sor.

Hatóság által elrendelt **felügyelt kapcsolattartás 20 család esetében zajlott.**

Az év során 13 család esetében készült „Kapcsolatügyeleti tapasztalatok” című összefoglaló, összesen 20 alkalommal, amelyekkel a bíróság, gyámhatóság munkáját segítették a mediátorok.

Jellemzővé vált, hogy a felek saját maguk (5 család, 14 alkalommal) kérelmezték a kapcsolatügyeleti tapasztalatok elkészítését.

A 15/1998. (IV. 30.) NM rendelet 22. § (2) bekezdés a) pontja alapján a család- és gyermekjóléti központ **a felügyelt kapcsolattartás elmaradása esetén annak elmaradásáról öt napon belül tájékoztatni köteles a gyámhivatalt**.

A szakemberek minden elmaradt kapcsolattartás esetén írásban tettek jelzést e tekintetben a gyámhivatalnak, továbbá a kapcsolattartáson felmerülő problémák esetén írásban tájékoztatást küldtek a hivatal felé.

A mediátorok **2024-ben 3 család (3 gyermek)** ügyében éltek **írásbeli jelzéssel** az illetékes család- és gyermekjóléti szolgálatok felé a felmerülő súlyos problémák okán.

A mediátorok, valamint a család- és gyermekjóléti szolgálat munkatársai több alkalommal konzultáltak az érintett családokkal kapcsolatban.

A Kapcsolatügyelet munkatársai havonta többször tartottak esetmegbeszélést és az év során **hat alkalommal szupervízión** vettek részt, ahol szupervízor tanácsadása és vezetése mellett beszélték át az eseteket, nehézségeket, csoportdinamikai-szervezeti kérdéseket.

Az elmúlt évek tapasztalatai alapján továbbra is elmondható, hogy **egyre gyakrabban** jelennek meg a Kapcsolatügyeleten és/vagy a mediációban olyan családok, ahol a szülők, ill. a szülők-nagyszülők között **mély családi konfliktus van** a háttérben. Emiatt a hatóság által az ügyeletre szabályozott **esetek kigondozása is nagyobb nehézségekbe** ütközik.

A másik csoportba azok a családok tartoznak, ahol a Bíróság korábban a Kapcsolatügyelet igénybevétele nélkül szabályozta a külön élő szülő kapcsolattartását, de a **kapcsolattartásra jogosult szülőnél valamilyen veszélyeztető helyzet vagy hatás alakult ki, ill. érte a gyermeket**,és ennek következményeként a **gondozó szülő kérte a látogató szülő kapcsolattartásának megvonását vagy korlátozását**.

Ezekben az esetekben a **történtek feltárására** irányuló vizsgálatok (rendőrségi, pszichológiai) **hosszadalmasok**, és bár a korlátozás fél, maximum egy évre szól, a kapcsolatügyeleti munkatársak/mediátorok tapasztalata szerint **egy évet meghaladóan is jelen vannak az ügyeleten a családok**.

Az év során jellemző probléma volt néhány család esetében, hogy a **gondozó szülő nem segítette a látogató szülő gyermekével történő kapcsolattartását**, sőt nehezítette (folyamatosan lemondta a kapcsolattartást, befolyásolta a gyermeket, vitát kezdeményezett a munkatársakkal, nem volt elérhető, nem jelent meg a megállapodás megkötésének időpontjában, stb), ami komoly nehézséget okozott a kapcsolattartás menetében.

Az év során előfordult egy olyan eset is, ahol a **gyermek mindkét szülőjével történő kapcsolattartását** a kapcsolatügyeletre szabályozta a gyámhivatal.

A hosszú éveken át tartó Kapcsolatügyeleten történő találkozás nem erősíti, hanem gyengíti a gyermek és szülő, gyermek és nagyszülő kapcsolatát.

A fokozatosság elvét figyelembe véve **fontos lenne, hogy 1 maximum 2 év alatt kigondozhatóak legyenek a Kapcsolatügyeleti szolgáltatásból az adott családok**. Ez hosszú távon segítené a családok helyzetének rendeződését.

A mély konfliktusok, ellentétek, egymás iránt érzett sérelmek feloldása érdekében több esetben **segítséget nyújthatna a felek terápiás, pszichológus szakember általi kísérése**.A tapasztalatok szerint a Kapcsolatügyeletről való kilépéshez nagyban hozzájárulna, ha az ellentétben álló szülőpárok külön-külön segítséget kérnének sérelmeik feloldása érdekében.

A szülőknek lehetősége van a munkatársakkal, mediátorokkal is kommunikálni, tanácsot kérni, azonban a súlyos lelki terhek feloldására a szakembereknek nincs kompetenciája, ez nem a mediátorok és kapcsolatügyeleti munkatársak feladata, sőt ellehetetlenítené a pártatlanság érzetét.

Mindezek alapján **a** **kapcsolatügyeleti esetek kigondozását a szakemberek komplex, multidiszciplináris együttműködése eredményezné a legsikeresebben**.

A szakmai tevékenység során a szakemberek tudásukkal, jelenlétükkel, kommunikációjukkal arra törekednek, hogy a megromlott szülő-gyermek, nagyszülő-unoka kapcsolat újra épülhessen és új alapokra helyezhetővé váljon.

A mediátorok és kapcsolatügyeleti munkatársak kötelessége, hogy **pártatlanul, elfogulatlanul működjenek közre a munkájuk során**.

Kommunikációjukkal **segíteniük kell a kapcsolattartás menetét**, határozott fellépésükkel biztosítaniuk kell a résztvevők számára a biztonságos légkört.

Jellemző, hogy az ügyfelek többsége stigmatizáltnak érzi magát a kapcsolatügyeleten való részvétel miatt. Többük úgy érzi, hogy a szolgáltatás igénybevétele degradáló rá nézve. Elmondható azonban, hogy a szakemberekkel való találkozást és az első néhány alkalmat követően megtapasztalják, valós segítséget jelenthet számukra a szolgáltatás.

Az előző évekhez hasonlóan, a 2024-es évben is előfordult néhány alkalommal, hogy a kapcsolatügyeleten megjelenő ügyfelek olyan magatartást tanúsítottak, mellyel a kapcsolattartás nyugodt légkörét megzavarták. Ezekben az esetekben a rendzavaró, házirendet megsértő felek írásbeli, illetve szóbeli figyelmeztetésére került sor.

2024-ben a kapcsolatügyelethez és a mediációhoz kapcsolódó szakmai tevékenységet **5 mediátor és 1 kapcsolatügyeleti munkatárs** látta el.

A szombati napokra eső munkanapokon a család - és gyermekjóléti szolgálat szakmai egységeinek munkatársai és a család- és gyermekjóléti központ esetmenedzserei forgó rendszerben segítették az állandó kollégák munkáját.

**Óvodai és iskolai szociális segítő tevékenység**

A szolgáltatás biztosítását az 1997. év XXXI. törvény, valamint a 15/1998. (IV.30.) NM rendelet 2018. szeptember 1-től kötelező feladatként írja elő a család- és gyermekjóléti központok számára, az illetékességi területükhöz tartozó járás valamennyi köznevelési intézményében.

A szolgáltatás célja: a szociális segítő munka eszközeivel **támogatást nyújtani a köznevelési intézménybe járó gyermekeknek, a gyermekek családjainak, a pedagógusoknak, valamint az intézményben megjelenő egyéb szakembereknek**. Az óvodás és iskoláskorú gyermekek, tanulók veszélyeztetettségének megelőzése, szociális kompetenciáinak fejlesztése, sikeres iskolai előmenetelük támogatása, a szociálisan hátrányos helyzetű gyermekek helyzetét javító szolgáltatások nyújtása, lehetőségeik mind szélesebb körű kihasználása érdekében.

A gyermekek, tanulók, szülők, pedagógusok részére **adekvát szakmai segítség** nyújtása, hogy képesek legyenek **felismerni és jelezni** a gyermekeknél észlelt változások alapján a háttérben rejlő **problémákat.**

Az óvodai- és iskolai szociális segítő tevékenység hozzájárul a veszélyeztetettséget észlelő - és jelzőrendszer hatékony működésének elősegítéséhez.

**2024-ben** a család- és gyermekjóléti központ működési területén (Szombathelyi Járás) az együttműködési megállapodások alapján ténylegesen **98 intézményben, tagintézményben és telephelyen** biztosították a szociális segítők az óvodai és iskolai szociális segítő tevékenységet (47 óvoda, 1 óvoda és általános iskola, 26 általános iskola, 3 általános és középiskola, 10 középiskola, 7 középiskola és kollégium, 2 kollégium, valamint 2 speciális intézmény) 61 helyszín Szombathelyen, 37 pedig a járáshoz tartozó településeken található.

A **2024-es év** során az óvodai és iskolai szociális segítést **1070 fő pedagógus, 232 fő egyéb szakember (pl. védőnő), 801 fő szülő és 6264 fő gyermek** (2023-ban 1009 fő pedagógus, 326 fő egyéb szakember (pl. védőnő)**,** 1337 fő szülő és 6781 fő gyermek**) vette igénybe.**




A szakmai tevékenység során:

* 3083 alkalommal (2023-ban 3587) konzultációt,
* 1358 alkalommal (2023-ban 1424) információnyújtást,
* 307 alkalommal (2023-ban 470) óralátogatást,
* 321 alkalommal (2023-ban 296) segítő beszélgetést,
* 77 alkalommal (2023-ban 60) tanácsadást

végeztek a szakemberek.


Az óvodai és iskolai szociális segítők **302** alkalommal (2023-ban 331) biztosítottak a köznevelésiintézmény igényei szerint **csoportfoglalkozást**, **39** (2023-ban 70) alkalommal **esetmegbeszélésen vagy esetkonferencián, 55** (2023-ban 48) alkalommal **szülői értekezleten** vettek részt.



A feladatellátás során a szociális segítők különböző problémák megoldásában nyújtottak segítséget a hozzájuk forduló szakembereknek, szülőknek, gyerekeknek.

A leggyakrabban tapasztalt problémák:

* magatartászavar - beilleszkedési probléma 387 esetben (2023-ban 308),
* tanulási probléma 117 esetben (2023-ban 129),
* életkori változásból adódó lelki nehézségek 152 esetben (2023-ban 127),
* iskolai hiányzások 86 esetben (2023-ban 86),
* iskolán belüli konfliktushelyzetek 104 esetben (2023-ban 96),
* nevelési probléma 93 esetben (2023-ban 82).



A tapasztalatok alapján elmondható, hogy az érintettek életében a problémák komplexen jelentek meg.

A megoldásban fontos szerepe van a szűkebb és tágabb családnak, valamint a mesterséges támogató rendszernek is.

Az iskolai szociális segítők a hatékony és eredményes segítségnyújtás érdekében felvették a kapcsolatot az észlelő- és jelzőrendszeri tagokkal, szükség esetén tovább irányítás történt az illetékes szakemberekhez pl.: családsegítőkhöz, esetmenedzserekhez, pszichológushoz, terapeutához.

A szakmai munka során együttműködtek:

* a család- és gyermekjóléti központ esetmenedzsereivel, pszichológusaival, családterapeutájával, jogászával, mediátoraival;
* a járásban működő család- és gyermekjóléti szolgálatok családsegítőivel;
* a köznevelési intézmények vezetőivel, pedagógusaival, ifjúságvédelmi felelőseivel, iskolapszichológusokkal, iskolai védőnőkkel.

Szükség szerint konzultáltak a Pedagógiai Szakszolgálat szakembereivel, védőnőkkel, fogyatékosságügyi tanácsadókkal, az Áldozatsegítő Központ szakembereivel, gyámhivatali, önkormányzati, kormányhivatali ügyintézőkkel és egyéb szolgáltatókkal, szakemberekkel. Ezen kívül a család- és gyermekjóléti szolgálatok, valamint a család- és gyermekjóléti központ szakemberei által összehívott esetkonferenciákon is rendszeresen részt vettek.

**A szociális segítők által végzett prevenciós csoportfoglalkozások**

*Közösségszervezés, osztályközösség építése, csapatépítés:*

A csoportfoglalkozások segítenek a **csapatszellem kialakításában**, fejlesztik a **kooperációt, a kommunikációt és az önismeretet**.

Elsősorban **interaktív**, személyes élményeken alapuló kommunikációs, szituációs játékok, beszélgetések, csoportos problémamegoldó feladatok képezték a foglalkozásokat.

Ennek eredményeképpen a tanulók személyes kapcsolatai fejlődtek, a kommunikáció hatékonysága nőtt.

Az érintett osztály közössége **sikerélményekkel gazdagodott**, mely fejlesztette az **empátiás készségüket**, valamint az **együttműködésük színvonalát.**

A foglalkozások alkalmat biztosítottak arra, hogy a tanulók közelebbi kapcsolatot alakítsanak ki egymással és egymás olyan tulajdonságait is megismerjék, amelyekkel a tanítási idő alatt még nem találkoztak.

Az alábbi intézményekben folytak csapatépítő tréningek:

1. Oladi Általános Iskola,
2. Szombathelyi Zrínyi Ilona Általános Iskola,
3. Szombathelyi Derkovits Gyula Általános Iskola,
4. Boldog Brenner János Általános Iskola, Gimnázium és Kollégium,
5. Vas Vármegyei SZC Oladi Technikum,
6. Szombathelyi Kanizsai Dorottya Gimnázium,
7. PTE Szent-Györgyi Albert Egészségügyi Technikum és Szakképző Iskola,
8. Vas Vármegyei SZC Savaria Technikum és Kollégium,
9. Vas Vármegyei SZC Horváth Boldizsár Közgazdasági és Informatikai Szakgimnázium,
10. Perintparti Szó-Fogadó, Szombathelyi Waldorf Általános Iskola, Gimnázium és Alapfokú Művészeti Iskola,
11. Vas Vármegyei SZC Hefele Menyhért Szakképző Iskola,
12. Nyitra Utcai Általános Iskola,
13. Rumi Rajki István Általános Iskola,
14. Apáczai Csere János Általános Iskola (Vát),
15. Vas Vármegyei SZC Gépipari és Informatikai Technikum,
16. Vas Vármegyei SZC Kereskedelmi és Vendéglátó Technikum és Kollégium,
17. Berzsenyi Dániel Kollégium,
18. Boldog Salkaházi Sára Technikum és Kollégium,
19. Premontrei Rendi Szent Norbert Gimnázium,
20. Neumann János Általános Iskola,
21. Szombathelyi Nagy Lajos Gimnázium,
22. Gothard Jenő Általános Iskola,
23. Szombathelyi Művészeti Szakgimnázium,
24. Mate Mersic Miloradic Horvát Óvoda és Általános Iskola,
25. Táplánszentkereszti Apáczai Csere János Általános Iskola,
26. Felsőcsatári Nyelvoktató Nemzetiségi Általános Iskola,
27. Dési Huber István Általános Iskola,
28. Szombathelyi Bercsényi Miklós Általános Iskola

A foglalkozásokon tapasztaltakkal kapcsolatban a tanulók és a pedagógusok részéről egyaránt **pozitív visszajelzések érkeztek**.

*Az internet veszélyei:*

A csoportfoglalkozás célja az iskolában, valamint a **közösségi hálón keresztül történő bántalmazás** felismerése, megelőzése és kezelése volt.

A foglalkozások helyszínei:

1. Gothard Jenő Általános Iskola,
2. Vas Vármegyei SZC Hefele Menyhért Szakképző Iskola,
3. Nyitra Utcai Általános Iskola,
4. Apáczai Csere János Általános Iskola (Vát),
5. Neumann János Általános Iskola,
6. Szombathelyi Derkovits Gyula Általános Iskola,
7. Szombathelyi Váci Mihály Általános Iskola és Alapfokú Művészeti Iskola,
8. Szombathelyi Reguly Antal Nyelvoktató Nemzetiségi Általános Iskola

Az általános és középiskolások életében a legjellemzőbb az **internetes zaklatás**. Fontos, hogy a tanulók maguk és a társaik védelme érdekében **tudjanak segítséget kérni**.

Sok esetben ezek a történések a **felszín alatt maradnak**, melyek súlyos **mentális betegségeket okozhatnak**.

Az érintett személyeket, amennyiben szükséges **meg kell tanítani a segítségnyújtás kérésének módjaira**, akár csoportfoglalkozás keretében is. A foglalkozások módszere interaktív előadás, film megtekintése és feldolgozása volt.

Több tanuló a foglalkozásokon keresztül ismerte fel, hogy már **részese volt internetes zaklatásnak és iskolai bántalmazásnak**.

*Iskolai bántalmazás, konfliktuskezelés:*

A csoportfoglalkozás **célja a jelenség felismerése**, következményei és annak kezelése.

A foglalkozások helyszínei:

1. Vas Vármegyei SZC Hefele Menyhért Szakképző Iskola,
2. Nyitra Utcai Általános Iskola,
3. Rumi Rajki István Általános Iskola,
4. Apáczai Csere János Általános Iskola (Vát),
5. Szombathelyi Neumann János Általános Iskola,
6. Szombathelyi Zrínyi Ilona Általános Iskola,
7. Oladi Általános Iskola,
8. Szombathelyi Derkovits Gyula Általános Iskola,
9. Vas Vármegyei SZC Oladi Technikum,
10. Gothard Jenő Általános Iskola,
11. Paragvári Utcai Általános Iskola – Nárai telephely,
12. Dési Huber István Általános Iskola,
13. Táplánszentkereszti Apáczai Csere János Általános Iskola,
14. Kisalföldi ASzC Herman Ottó Környezetvédelmi és Mezőgazdasági Technikum, Szakképző Iskola és Kollégium.

A foglalkozások során a tanulókkal tisztázásra került a **bullying jelenség**, valamint a vele járó következmények veszélyeinek **felismerése, kezelése**.

A bántalmazó és a bántalmazott személyek szerepén kívül fontos, hogy a **közösség felismerje a szemlélők szerepét és reakcióit**.

Az iskolai szociális segítők a foglalkozások során ebben is segítséget nyújtottak.

A tanulók játékos feladatokon keresztül megismerték a bántalmazással kapcsolatos alapfogalmakat, azok típusait, jelentéseit. Segítséget kaptak az **adott élethelyzet felismerésére, annak megelőzésére és kezelésére**.

*Függőség – prevenciós csoportok*

Az intézmény a 2024/2025-ös tanévtől az óvodai és iskolai szociális segítő tevékenység keretén belül új témakörrel bővítette a csoportmunka lehetőségét az oktatási intézményekben.

Az új típusú csoportmunka **célja az addiktológiai vonatkozású problémakörök** (online függőség, viselkedési addikciók, szerfogyasztás és függőség) **prevenciós jellegű, nem edukatív és nem frontális technikával tartott csoportfoglalkozások keretében való megismertetése,** a diákok elköteleződése egy egészséges, józan és függőségektől mentes életmód iránt. A csoportmunka fókuszpontja az addiktológiai problémák és azzal összefüggésben lévő szociális és mentálhigiénés kihívások, devianciák, viselkedési függőségek, a szenvedélybetegségekhez vezető szerek fogyasztásának megelőzése. A foglalkozások alapját olyan interaktív játékok, szemléletformáló beszélgetések adják, melyek a célcsoport (diákok) igényeit, témafelvetéseit, szükségleteit az adott fókusz tekintetében maximálisan figyelembe veszik.

**A célcsoport tagjai** a felső tagozatos 7. és 8. osztályos, valamint a középiskolás diákok.

A foglalkozások időkerete 3x45 perc (összevont órák keretében).

A foglalkozások helyszínei:

1. Vas Vármegyei SZC Hefele Menyhért Szakképző Iskola,
2. Vas Vármegyei SZC Puskás Tivadar Szakképző Iskola és Kollégium,
3. Vas Vármegyei SZC Gépipari és Informatikai Technikum,
4. Szombathelyi Nagy Lajos Gimnázium,
5. Kisalföldi ASzC Vépi Mezőgazdasági Technikum, Szakképző Iskola és Kollégium

*CSÉN - családi életre nevelés:*

Az interaktív csoportfoglalkozások keretén belül a következő témakörök kerültek feldolgozásra: **társas kapcsolatok, kommunikáció, konfliktuskezelés, a család működése, barátság, szerelem, valamint tolerancia és elfogadás.**

A foglalkozások segítséget nyújtottak a fiataloknak abban, hogy olyan gondolkodó viszonyulást alakítsanak ki mindennapi életükben, amely képessé teszi őket a kapcsolati világukban zajló történések jobb megértésére.

A fiatalok ezt az újfajta kezdeményezést nagy örömmel és lelkesedéssel fogadták, melynek folytatása lesz a következő félévben.

A foglalkozások helyszínei:

1. Gothard Jenő Általános Iskola,
2. Reményik Sándor Evangélikus Óvoda, Általános Iskola és Alapfokú Művészeti Iskola.

*LEÓ (Lelki egészség óra)*

Interaktív foglalkozás, melynek középpontjában **a lelki egészség megtartása, elérése** áll. Az óra segít a gyerekeknek abban, hogy ezt a témát kiemelten kezeljék, felismerjék, hogy mit tehetnek ők és hogyan kérhetnek segítséget a szakemberektől.

**A mentális egészség jóléti alapjai** megismertetésre kerülnek, egyszerű, közérthető példákon keresztül.

A foglalkozás módszere: játékos, interaktív csoportmunka.

A foglalkozás helyszínei:

1. Vas Vármegyei SZC Kereskedelmi és Vendéglátó Technikum és Kollégium,
2. Szombathelyi Zrínyi Ilona Általános Iskola,
3. Oladi Általános Iskola

*Érzékenyítő foglalkozás a hallássérült személyek mindennapjainak megismerésére:*

A csoportfoglalkozás a **SINOSZ képviselőivel**, egy tapasztalati szakértővel és - mivel speciális területről van szó, - egy jeltolmáccsal közösen történt.

A tanulók tájékoztatást kaptak a siketek mindennapi életéről, nehézségeikről, az életüket megkönnyítő technikai eszközökről, valamint megismerhették a jelnyelvi abc alapjait.

A foglalkozást mind a pedagógusok, mind a gyermekek örömmel fogadták az Apáczai Waldorf Általános Iskola és Alapfokú Művészeti Iskolában.

*Érzékenyítő foglalkozás a fogyatékkal élő személyek mindennapjainak megismerésére:*

A csoportfoglalkozás célja: saját élmény és tapasztalatszerzés annak érdekében, hogy a fiatalok minél jobban **megismerjék és elfogadják a környezetükben élő, akadályokkal küzdő embereket.**

A csoportfoglalkozások a **fogyatékosságügyi tanácsadókkal közösen** történtek összesen **15 intézményben**.

Az ismeretek hiteles átadása érdekében a foglalkozásokon részt vettek a fogyatékkal élő személyeket segítő civil szervezet érintett tagjai is (Látássérültek Vas Vármegyei Egyesülete).

Ezt az **új kezdeményezést** a gyerekek és a pedagógusok is nagy **örömmel és aktivitással fogadták**.

A nagy érdeklődésnek köszönhetően a foglalkozások a következő évben is **folytatódnak**. Cél, hogy minél több intézménybe, minél több gyermekhez eljusson a program.

*Szociometria felmérés:*

Egy intézmény 1 osztályában, a Vas Vármegyei SZC Savaria Technikum és Kollégiumában került sor az **osztályközösség, a kapcsolati háló feltérképezésére** szolgáló felmérés elkészítésére.

A cél az volt, hogy feltárásra kerüljenek a közösségen belül kialakult **társas kapcsolatok, az egyes tanulók helye és szerepe az osztályközösségen belül**.

*Nyári napközis tábor:*

A 2023/2024-es tanév nyári szünetében az óvodai és iskolai szociális segítők Szombathely Megyei Jogú Város Önkormányzata és a Szombathelyi Tankerületi Központ együttműködésében szervezett és megvalósult **napközis táborban vettek részt, heti váltásban, összesen 9 héten keresztül.**

A szakemberek biztosították a gyermekek **napközbeni felügyeletét, az étkeztetésben** segítettek, **játékos foglalkozásokat** szerveztek, és a **külső helyszíneken megvalósuló programok** lebonyolításában nyújtottak segítséget.

**Fogyatékosságügyi tanácsadás**

A Pálos Károly Szociális Szolgáltató Központ és Gyermekjóléti Szolgálat a szociálpolitikáért felelős **miniszter kijelölése alapján 2022. január 1-jétől** működteti a fogyatékosságügyi tanácsadást.

A szolgáltatás célja és feladata a közvetlen ügyintézésen és tanácsadáson túl a **Vas vármegye közigazgatási területén fogyatékkal élő személyek és családtagjaik,** valamint az őket ellátó **állami, önkormányzati és civil szervezetek** **együttműködésének erősítése**, egy innovatív, fejlődőképes, és a fogyatékkal élők valós igényeihez igazodó **hálózat kiépítése és működtetése érdekében**.

A család- és gyermekjóléti központ Vas vármegye területén a felmerülő igényeknek megfelelően minőségi ellátást biztosított a fogyatékosságügyi tanácsadói szolgáltatás keretében.

A szakmai tevékenységet **2 fő** **fogyatékosságügyi tanácsadó** látta el.

Munkavégzésük során részt vettek a fogyatékkal élő személyek által igényelhető **ellátások intézésének** folyamatában, szükség esetén **tovább delegálták** az ügyfelet egyéb segítő szervezetekhez, hivatalos szervekhez.

**Folyamatos kapcsolatot**tartottak fenn szociális intézményekkel, települési önkormányzatokkal és civil szervezetekkel.

A **tanácsadás személyesen** - heti egy alkalommal ügyfélfogadás keretében, - valamint **telefonon és elektronikus úton** is elérhető volt.

2024-ben **10 fő** (2023-ban 11 fő) **vette igénybe a szolgáltatást** a megyeszékhelyről, valamint a Kőszegi, Sárvári, Celldömölki járásból. A szakmai tevékenységek száma 23 volt.

Az igénybe vevők számára **tanácsadás, információnyújtás történt** ellátásokkal, munkalehetőségekkel, közoktatási, szakképzési lehetőséggel kapcsolatban.

|  |  |  |
| --- | --- | --- |
| Járások | Ellátottak száma/fő | Szakmai tevékenység száma |
| Szombathelyi | 3 | 6 |
| Kőszegi | 3 | 8 |
| Celldömölki | 2 | 2 |
| Sárvári | 1 | 5 |
| Szentgotthárdi | 1 | 2 |
| **Összes** | **10** | **23** |

A szakmai munkavégzés során a **tanácsadók feltárták az egyént és a családot érintő** problémákatés hozzárendelték ezekhez a **megoldási alternatívákat.** A kompetenciahatárokat figyelembe véve szükség esetén az ügyfelet tovább delegálták a megfelelő intézménybe.

Ebben az évben vidéken, a Sárvári járáshoz tartozó **Simaságon**, a Polgármesteri Hivatallal együttműködve, **több alkalommal is ügyfélfogadást tartottak**. Mindez rámutat arra az igényre, hogy nagy szükség van a járásokban is a személyes jelenlétükre, ügyfélfogadásra.

A **tanácsadók** - együttműködve a **Látássérültek Vas Vármegyei Egyesületével** (LÁTVASE) és **Csiszár Tamás** tapasztalati szakértővel, valamint az intézmény óvodai és iskolai szociális segítőivel - **rendszeresen csoportos érzékenyítő foglalkozásokat szerveztek óvodás, ill. iskoláskorú gyermekek/fiatalok számára**.

Az **óvodákban** a középső és nagycsoportos korosztálynak összevontan, az **iskolákban** osztály szinten zajlottak a foglalkozások.

Ennek célja, hogy **pozitív irányú formálódást érjenek el vele**, **amely felerősíti a társadalmi felelősségvállalás gondolatát**, a méltányossági kifejezések tudatosabb használatát, a fogyatékossággal kapcsolatos témák iránti alapvető érdeklődést. További várható hatásai közé sorolhatjuk a fogyatékossággal élő emberektől való tartózkodás, idegenkedés arányának, a velük kapcsolatos szánakozás, sajnálat jelentős csökkenését**.**

**Célja**, **hogy a fogyatékossággal élő személyek és a többségi** **társadalom tagjai közelebb kerülhessenek egymáshoz**, amely egy hosszú távú kölcsönös elfogadást eredményezhet.

A szemléletformáló, érzékenyítő foglalkozások **elsődleges várható hatása, hogy az előzetes negatív attitűdöket alapjaiban formálja** **pozitív irányba**, amely hatására a gyermekek később képesek és elkötelezettek lesznek egy, a fogyatékossággal élő személyeket befogadó szociális közeg kialakítására. **Fontos** cél az is, hogy a szemléletformálás **nem csak a** **gyermekekhez jut el,** hanem a gyermekek szüleihez, nagyszüleihez, barátaihoz és a pedagógusokhoz is.

Az **életkori sajátosságokat figyelembe véve**, valamennyi korosztály számára tematikus program keretén belül, interaktív módon adtak hiteles tájékoztatást a sérült, fogyatékkal élő emberek életéről, nehézségeiről. Ismertették az ebből eredő akadályokat leküzdő, kompenzáló technikákat, eszközöket.

A program résztvevői **játékos formában próbálhatták ki a különböző élethelyzeteket**, saját élménnyel tapasztalhatták meg azokat a **nehézségeket,** amelyekkel minden nap szembesülnek a fogyatékkal élő személyek.

A foglalkozások során megismerhették a **társadalmi felelősségvállalás alapjait, a segítségnyújtás technikáit**.

A program időbeli kereteit a résztvevők száma nagymértékben befolyásolta.

A munka során figyelembe vették a köznevelési intézmények napirendjét.

A program több helyszínen valósult meg, ahol a résztvevők forgószínpadszerűen mozogtak. Az egyik helyszínen segítő kutyás bemutató és a **fehér bot, kerekesszék** használatának kipróbálása zajlott.

Tájékoztatást kaptak a kutyák kiképzéséről, hogyan kell viselkedni a **segítő kutyák** közelében, illetve, valójában miben tudnak segíteni a vak vagy mozgáskorlátozott embereknek.

A másik helyszínen csoportbontásban játékos foglalkozások zajlottak.

A program tartalmazott előadás, játék, feladat, szemléltetés, alkotás, érzékelés elemeket.

Nagyon népszerű játék volt a **„Látványrajz”**, mely során a játékvezető által diktált képet, rajzot kellett bekötött szemmel lerajzolni.

Az idősebb korosztály **szimulációs szemüvegeken** keresztül megtapasztalhatta a különböző szembetegségekkel járó látáscsökkenés mértékét. Próbára tehették ügyességüket az ilyen szemüvegben játszott puzzle képek kirakása során.

A **Braille írásról** is kaptak információt, megismerhették a Braille írógéphasználatát, és mindenki kapott egy Braille írással készült névjegykártyát.

**Ez a program nagy sikert aratott mind a gyermekek, mind a pedagógusok körében.**

Az eddigi pozitív visszajelzések alapján igény van ezekre a foglalkozásokra**, több intézmény szeretné folyamatosan beépíteni az éves programjába**.

A **2024-es évben** **24 intézményben** (2023-ban 43), összesen **1757 fő** (2023-ban 3001 fő) vett részt érzékenyítő, szemléletformáló foglalkozáson, **összesen 39** (2023-ban 67) **alkalommal.**

Az **5 óvoda, 8 általános iskola és 3 középiskola** mellett az idei évben az interaktív érzékenyítő foglalkozások eljutottak többek között a **Rotary Klub rendezvényére**, illetve nyári táborokba, **Gencsapátiba,** **Rumba, Jákra, Hegyhátsálra, Körmendre és Vasvárra,** valamint kétSzombathelyen működő **Ifjúsági klubba is.**

|  |  |  |
| --- | --- | --- |
| Érzékenyítő foglalkozáson résztvevők | | |
|  | Csoport száma | Fő |
| Óvoda | 34 | 443 |
| Általános iskola | 42 | 747 |
| Középiskola | 11 | 220 |
| Főiskola, egyetem | 0 | 0 |
| Egyéb | 28 | 347 |
| **Összesen:** | **117** | **1757** |

Mivel az intézmény elkötelezett a szemléletformáló programok szervezését illetően, a tanácsadók kidolgozták és összeállították **„A szemléletformálás módszertana”** című módszertani összefoglalót mely segítséget nyújt a szervezési folyamatokban, a tartalmi rész összeállításában, illetve lebonyolításában.

Az érintettek számára nagyon fontos, hogy a **szükségleteiknek megfelelő** ellátások és szolgáltatások eléréséhez nélkülözhetetlen aktuális **információk, ismeretek** hozzáférhetők legyenek. Ezek megszerzése érdekében a tanácsadók 2024-ben rendszeres kapcsolatot tartottak a fogyatékkal élőkkel kapcsolatban álló állami, egyházi és önkormányzati intézményekkel, valamint civil szervezetekkel, több közös programon is részt vettek.

A fogyatékosságügyi tanácsadók - ismereteik bővítése céljából - rendszeresen részt vettek különböző szakmai rendezvényeken, programokon:

* a **Slachta Margit Nemzeti Szociálpolitikai Intézet** szervezésében 1 alkalommal személyesen Budapesten, 2 alkalommal online szakmai fórumon, illetve negyedévente online szemléletformáló workshopon;
* a **FÉHE** „Támogatott lakhatás”, valamint „Tájékoztató a megváltozott munkaképességűek foglalkoztatásáról” témájú szakmai műhelyén;
* az **Agora Savaria** és a **LÁTVASE** közös, „VakokHete” elnevezésű programján;
* a **Civil Szolgáltató Központ** „Szociosétáján”;
* a **Fogyatékosságügyi Tanácsadók Országos Hálózata** által szervezett „Csoportszervezés” szakmai műhelyeken;
* a **RIROSZ** által szervezett „Ritka betegséggel élők világnapja” rendezvényen;
* a **Down-szindróma alapítvány** által szervezett érzékenyítő programon;
* a **Rumi EGYMI** által szervezett szakmai napon;
* a **Jászai Ifjúsági Klub** bűnmegelőzési programja keretében a **Szombathelyi Országos Büntetés-végrehajtási Intézet** nyílt napján, ahol információkat kaptak az intézmény akadálymentesítésével kapcsolatban.

2024-ben a **„Szociális hét” programjaként a RIROSZ-szal együttműködve** kiállítást szerveztek **„Ritka betegek boldog pillanatai”** címmel, mely a Pécsi Tudományegyetem Egészségtudományi Kar Szombathelyi Képzési Központjában került kiállításra.

A különféle előadások, rendezvények tudásuk, kapcsolataik szinten tartására, bővítésére szolgáltak, hozzájárulva ezzel az érzékenyítő, szemléletformáló foglalkozásaik sikerességéhez is.

**Szociális diagnózis készítése**

A szociális diagnózis készítés szükségességének eseteit az **1993. évi III. törvény 64/A. § 1-3. bekezdése** foglalja magában.

Ennek alapján a család- és gyermekjóléti központ szociális diagnózist készít:

a) a család- és gyermekjóléti szolgálat kezdeményezésére, ha olyan szociális szolgáltatás vagy gyermekjóléti alapellátás – ide nem értve a gyermekek napközbeni ellátását – igénybevétele válik szükségessé, amelyben az ellátott vagy a család nem részesül, vagy azt a szolgálat más okból szükségesnek tartja,

b) a család- és gyermekjóléti szolgálatnál gondozásban nem álló ellátott esetén akkor, ha az nem speciális szolgáltatást kíván igénybe venni, illetve, ha nem gyermekvédelmi gondoskodás keretébe tartozó hatósági intézkedés által érintett gyermeke van.

A diagnózis felvételét az Sztv-ben meghatározott jelzőrendszeri tagok is kezdeményezhetik.

A szociális diagnózis készítésének feltétele, hogy az elkészítéséhez **valamennyi érintett hozzájáruljon**.

A szociális diagnózis az **egyén/család szociális helyzetének átfogó vizsgálata**, mely kiterjed az egyén, valamint családja családi kapcsolataira, lakhatási körülményeire, egészségi állapotára és esetleges fogyatékosságára, mindennapi életvitelére, az egyes képességek hiányából adódó nehézségeire, kommunikációjára, személyes kapcsolataira, munkaerő-piaci státuszára, a krízishelyzetek kezelésére vonatkozó képességére.

A szociális diagnózist készítő **esetmenedzser feltérképezi, beazonosítja az érintett problémáit, szükségleteit és mellérendeli** az ezek megoldására, kielégítésére alkalmas **szolgáltatásokat**. Ezzel egyidejűleg megvizsgálja azt is, hogy a feltérképezett szolgáltatások elérhetőek-e, és melyik intézményben, valamint azok igénybevételére jogosult-e az érintett. A jogosultsági feltételek fennállása esetén a szociális diagnózis kötelezi a szociális, gyermekjóléti szolgáltatókat és intézményeket arra, hogy a szolgáltatásra vonatkozó igényt nyilvántartásba vegyék.

A **szociális diagnózist készítő** esetmenedzser feladata továbbá **a** **járás területén elérhető szociális szolgáltatások, gyermekjóléti alapellátások, egészségügyi, munkaerő-piaci, karitatív és egyéb szolgáltatások feltérképezése és a rájuk vonatkozó információk aktualizálása**.

**2024-ben összesen 3** (2023-ban 16) felkérés érkezett a szombathelyi család- és gyermekjóléti szolgálatoktól.

A járásban működő többi (Vép, Ják, Táplánszentkereszt, Bük) család- és gyermekjóléti szolgálattól és más jelzőrendszeri tagtól felkérés nem érkezett.

2024-ben 3 (2023-ban 2) diagnózis készült el, amely 11 főt (2023-ban 6 főt) érintett.

A **leggyakrabban kiajánlott a család- és gyermekjóléti szolgáltatás** volt, a nem szociális szolgáltatások közül pedig a pénzbeli vagy természetbeni ellátás és az egészségügyi szolgáltatás (háziorvosi, szakorvosi ellátás).

Tapasztalatok szerint a felkérésben érintett **ügyfelek szinte minden esetben hozzájárultak a diagnózis elkészítéséhez**, a család- és gyermekjóléti szolgálattal való együttműködés részének tekintették.

A felvétel megvalósulását jelentős mértékben segítette, hogy az **esetmenedzser rugalmasan tudott alkalmazkodni az ügyfelek időbeosztásához, elfoglaltságaihoz és az ügyfélnek megfelelő helyszínhez**.

**Gyermekvédelmi jelzőrendszeri készenléti szolgálat**

Célja a **család- és gyermekjóléti központ nyitvatartási idején kívül felmerülő krízishelyzetekben történő azonnali segítség, tanácsadás vagy tájékoztatás nyújtása**. A problémamegoldáshoz igazítva a természetes és mesterséges erőforrások mobilizálása, az esetkezelésről, illetve a hívásokról nyilvántartások vezetése.

A szolgáltatás elérésének megkönnyítése érdekében **ingyenesen hívható, zöld számot biztosít az intézmény**. **A szolgáltatás elérhetősége: 06-80/204-574.**

Erre a számra **2024-ben 7 hívás** (2023-ban 21 hívás) érkezett.

3 esetben a Családok Átmeneti Otthonában elérhető férőhely után érdeklődtek, 2 téves hívás volt, 1 esetben adományt ajánlott fel a telefonáló, 1 esetben az NSZI ellenőrizte a krízistelefonszám valódiságát.

**Krízishelyzet, azonnali beavatkozás szükségességének jelzésére nem vették igénybe a készenléti telefonszámot.**

**10. Gyermekek átmeneti gondozása**

**Családok Átmeneti Otthona**

A Családok Átmeneti Otthona az intézményen belül, mint önálló szakmai egység működik, önálló telephelyen, **40 férőhely kialakításával.**

A folyamatos munkarend szerint működő **bentlakásos intézményben** **az otthontalanná vált szülő kérelmére együttesen helyezhető el a gyermek és szülője**, valamint legfeljebb 21. életévének betöltéséig vagy – ha tanulói jogviszonyban, hallgatói jogviszonyban vagy felnőttképzési jogviszonyban áll – legfeljebb 24. életévének betöltéséig a gyermek nagykorú testvére, feltéve, hogy elhelyezés hiányában lakhatásuk nem lenne biztosított, és a gyermeket emiatt el kellene választani szülőjétől, családjától. A nagykorú testvér tanulói, hallgatói vagy felnőttképzési jogviszonyának fennállását fél évente igazolni kell. Ha a tanulói jogviszonyban álló gyermek az átmeneti gondozás időtartama alatt tölti be a 18. életévét, kérelemre szükség esetén az átmeneti gondozás időtartama meghosszabbítható a tanítási év végéig. Az otthon befogadja a krízishelyzetben lévő bántalmazott vagy várandós anyákat is, és a szülészetről kikerülő anyát és gyermekét, valamint a várandós anya kérelmére az anya élettársát vagy férjét.

A családok átmeneti otthona szolgáltatásainak igénybevétele **maximum 12 hónap, amely indokolt esetben 6 hónappal, illetve a tanév végéig meghosszabbítható.**

Az otthonban folyó gondozás célja

* az ellátásra szoruló családok lakhatásának biztosítása,
* segítségnyújtás a család otthontalanságának megszüntetéséhez,
* segítség krízishelyzet kezeléséhez, a jövő tervezéséhez,
* a társadalomba történő visszailleszkedés elősegítése,
* az otthonban töltött idő alatt a gyermeki jogok minél teljesebb érvényesülése.

Az ellátásban részesülők 2024. évi induló száma: 31 fő

Tárgyévben felvettek száma: 15 fő

**Tárgyévben ellátottak száma: 46 fő**

Tárgyévben megszűntek száma: 28 fő

Az ellátást igénybe vevők száma tárgyév december 31-én: 18 fő

A 2024-es évben **16 kérelem érkezett az átmeneti otthonba**, ebből **3 család/13 fő/8 gyermek felvételére került sor**,emellett két már bentlakó családhoz költözött új családtag.

**Az új felvételek száma összesen 15 fő volt.** Ezek a számok a korábbi évekhez viszonyítva csökkenést mutattak.

A 2024-es évben az átmeneti otthonba két éven belül ismételten bekerülő család nem volt.

A **kérelmezők számában** – az elmúlt évhez hasonlóan – **változás** **nem volt** tapasztalható, mely indokolható azzal, hogy az átmeneti otthonnak helyet adó épület és annak környezete rendkívül elhanyagolt, leromlott állapotú. A bérlakásokban élők közti – általában médiavisszhangot is keltő – konfliktusok **negatív megítélés alá helyezik az átmeneti otthont és az intézményt is**. Emiatt több esetben előfordult, hogy a **lakhatási problémákkal küzdő családok csak a legvégső esetben nyújtották be elhelyezés iránt kérelmüket**.

**2024 második félévében több lakás felújítása, korszerűsítése valósult meg, de ezek a munkálatok a nagyfokú vizesedések, beázások és egyéb műszaki problémák miatt jelentősen elhúzódtak.** A további lakrészek felújítása várhatóan folytatódik.

Az otthonba érkező kérelmek esetében az elmúlt évek tapasztalataihoz hasonlóan körültekintően kellett megvizsgálni, mely családok problémájára jelent valóban megoldást az átmenti otthon által nyújtott szolgáltatás, illetve mennyi a realitása a családok majdani kiléptetésének.

A Családok Átmeneti Otthonába **a családok jellemzően jelentkezés alapján kerültek be**. 2 család önként jelentkezett, 1 család pedig a család- és gyermekjóléti szolgálat javaslatára nyújtotta be felvételi kérelmét.

A 2024-es évben a 3 beköltöző család közül:

* 1 család albérletből érkezett,
* 1 család volt bérlő vagy bérlő családtagja,
* 1 család pedig a munkásszállóról érkezett.

Az albérletből költöző család a felvételi kérelem indokaként a magánszemélytől történő lakásbérlés költségei fedezésének nehézségét, valamint a lakások tulajdonos általi használatbavételi tervét jelölték meg.

Az otthonban történő gondozást megelőzően rokonoknál élő családok a felvételi kérelmekben indokként a több generációs együttélésekből származó konfliktusokat, valamint az élettér szűkösségét jelölték meg.

A kiköltözők száma az előző évhez képest jelentős emelkedést mutatott.

Összesen 9 család költözött ki, ez 28 fő/13 gyermeket jelentett, ebből 2 felnőtt kérte ellátása megszüntetését, illetve 1 család (1 felnőtt és 1 gyermek) ellátása súlyos házirendsértés miatt került megszüntetésre.

A családok átlagban 17,5 hónapot töltöttek az átmeneti otthonban.

Az otthonban eltöltött idő az előző évekhez viszonyítva jelentősen megemelkedett.

A kiköltöző családok közül:

* 8 család krízislakást kapott,
* 1 család rokonokhoz költözött.


Az átmenti otthonban az elmúlt évben **a kihasználtság 72,55%-os volt**. Ez az előző évhez képest jelentős csökkenést mutatott, oka elsősorban az, hogy a lakrészek felújítási munkálatai ugyan elkezdődtek, de a munkálatok közben felmerült műszaki problémák miatt jelentősen elhúzódtak.

A havi kihasználtság nagyon széles skálán mozgott, a százalékos ingadozás 45%-88,27% közötti volt.

Az otthonban kezelt problémák közel azonos arányban és rangsorban fogalmazódtak meg a családgondozók és a kliensek által.

A problémák tipizálása a kliensek szerint:


* 1177 esetben, 96,95%-ban az életviteli probléma,
* 21 esetben, 1,72%-ban az anyagi probléma,
* 6 esetben, 0,49%-ban a gyermeknevelési probléma,
* 8 esetben, 0,65%-ban a családi konfliktus,
* 1-1 esetben, 0,08%-ban pedig fogyatékosság, retardáció, illetve gyermekintézménybe történő beilleszkedési nehézség jelent meg.



A szociális munkásoknál a problématípusokat vizsgálva ugyanez a tipizálás volt található hasonló arányszámban:

* életviteli 1172 (95,98%),
* gyermeknevelési 7 (0,57%),
* anyagi 24 (1,96%),
* családi konfliktus 12 (0,98%),
* szülői elhanyagolás 8 (0,43%),
* magatartás- és teljesítményzavar 3 (0,16%),
* fogyatékosság, retardáció 3 (0,24%),
* gyermekintézménybe történő beilleszkedési nehézség 2 (0,16%),
* magatartás-, teljesítményzavar 1 (0,081%)


A probléma kezelése így mind a kliens, mind a szociális munkás részéről azonos szintről indult, mely elősegítette a hatékony segítségnyújtást.

****

2024-ben az elmúlt évekhez hasonlóan legjellemzőbb szakmai tevékenységek:

* információnyújtás 64,7%-ban (922 esetben),
* tanácsadás 20,31%-ban (295 esetben),
* családlátogatás 14,73%-ban (214 esetben).

A hivatalos ügyek intézésében való közreműködés, az esetmegbeszélés, az egyéni és családi gondozási-nevelési terv megbeszélése kisebb esetszámokban jelentkezett.



Az otthonban ellátott gyermekek nemek szerinti megoszlása tekintetében bekerüléskor minimális eltérés volt a fiúk és a lányok között (10 fő fiú, 14 fő lány).

A gyermekek életkora vonatkozásában az előző évhez képest csökkent a 0-2 évesek száma, ez 25%-ot, 6 főt jelentett. A 3-5 évesek ennél magasabb arányban 9 fővel (37,5%), a 6-13 éves korosztály 7 fővel (29,1%) a 14-18 évesek 2 fővel (8,33%) képviseltették magukat a korcsoportos bontásban.

A szakmai munkavégzés során az elmúlt évekhez hasonlóan továbbra is kiemelt feladatként szerepelt annak hangsúlyozása, hogy az **otthon lakói megtanulják** annak fontosságát, hogy **az igénybe vett szolgáltatás ellenértékét a meghatározott időben meg kell téríteniük**. Felismerjék, hogy kiadásaik tervezésénél prioritást kell élveznie a lakhatásért fizetendő személyi térítési díj kiegyenlítésének. A következetes munka eredményeképpen – az elmúlt évekhez hasonlóan – **jó volt a lakók fizetési morálja, késedelmes fizetés elenyésző számban mutatkozott**.

Az átmeneti otthonban a családgondozás során a munkatársak részéről **intenzív szociális munka** **folyt** a hatékony együttműködés és a problémák megoldása érdekében.

A család- és gyermekjóléti szolgálattal, illetve központtal közösen elkészített egyéni gondozási tervek során a lakókkal együtt kerültek megfogalmazásra az átmeneti gondozás igénybevételéhez vezető okok, a megoldáshoz vezető utak, illetve a célok eléréshez szükséges feladatok, tennivalók, valamint az intézmény által biztosított segítségnyújtási formák.

A **munkatársak aktív segítséget nyújtottak** a szülőknek a gyermekekkel kapcsolatos napi gondozási, nevelési teendők ellátásában.

A munkaviszonnyal nem rendelkező új lakóknál 2024-ben is **kiemelt helyen szerepelt a munkaerőpiacon való elhelyezkedés**.

Az átmeneti otthon munkatársai önéletrajz elkészítésével és telefonálási lehetőségek biztosításával segítették a lakókat. **2024-ben az átmeneti gondozás ideje alatt 4 főnek sikerült munkaviszonyt létesítenie**, illetve magasabb jövedelmet biztosító munkahelyre váltania.

A családgondozók kiemelt figyelmet fordítottak arra, hogy a bizonytalan alkalmi munkavállalás helyett a lakók bejelentett munkaviszonyt létesítsenek.

Az átmeneti otthonban minden családdal előtakarékossági megállapodás került megkötésre, figyelembe véve a lakók tényleges bevételeit, a család terhelhetőségét. A lakók által vállalt előtakarékossági összegek: 5-30 ezer forint között mozogtak. Több család esetében a benntartózkodás ideje alatt **sikerült emelni az előtakarékosság összegét**.

A havi rendszerességgel befizetett összeg azt a célt szolgálja, hogy a **család rendelkezzen megtakarítással**, mikor az otthont el kell hagynia. A személyi térítési díjak fizetéséhez hasonlóan **az előtakarékossági összeg befizetései is rendben történtek**.

Az átmeneti otthonban lakók számára biztosított komplex segítségnyújtás érdekében az otthon munkatársai jó szakmai kapcsolatot ápoltak a szociális és egészségügyi ellátórendszer intézményeivel, így a család- és gyermekjóléti központtal és szolgálattal, a Fogyatékkal Élőket és Hajléktalanokat Ellátó Közhasznú Nonprofit Kft. munkatársaival, a házi gyermekorvosokkal, illetve a területileg illetékes védőnővel, a Polgármesteri Hivatal Szociális és Lakás Irodájának és a Szombathelyi Járási Hivatal Gyámügyi Osztályának ügyintézőivel, valamint a városban működő karitatív szervezetekkel.

### Az otthonban élő várandós édesanyák és gyermekek egészséges fejlődése, táplálkozása érdekében a területileg illetékes védőnő heti, illetve kétheti rendszerességgel látogatott el az átmeneti otthonba.

Az előző évekhez viszonyítva **2024-ben a kiköltözők magasabb száma miatt nehézségeket** okozott az ellátottak átmeneti gondozását követő lakhatásának megoldása. Az ellátást igénybe vevők beköltözéskor céljaik közt önkormányzati bérlakás-, illetve krízislakás igénylését fogalmazták meg lakhatásuk hosszú távú megoldásaként. Az önkormányzati bérlakások és krízislakások, illetve átmeneti szállások folyamatosan csökkenő száma miatt 2024-ben ez már problémaként jelentkezett, emiatt is emelkedett az átmeneti gondozásban eltöltött idő.

Az átmeneti otthonban elhelyezett, gyermeküket egyedül nevelő anyák, illetve a kétszülős, gyermeket/gyermekeket nevelő családoknál az anyák általában inaktívak (GYES). Az aktív korú szülők alacsony iskolai végzettségük miatt többnyire csak egyszerűsített foglalkoztatással rendelkeznek, esetleg minimálbéresek, vagy azt csak néhány ezer forinttal meghaladó munkabért képesek realizálni, emiatt az egy főre jutó jövedelem alacsony.

A bérlakások másik típusa, a felújításra szoruló bérlemények pedig a magas felújítási költségek miatt kiesnek a lehetséges megoldások közül. Az elmúlt évben a lakóknak nem volt lehetősége pályázatot benyújtani.

Amelyik családnak nincsenek támaszt nyújtó rokoni kapcsolatai, az albérletbe költözés jelenthetne megoldást.

Az utóbbi évekhez hasonlóan **kevés albérleti lehetőség volt** Szombathelyen. A sajtóban és az internetes felületeken meghirdetett kiadó ingatlanok jelentős részénél a tulajdonos **magas albérleti díjat** (90-120 ezer Ft/hó felett) és két, esetenként háromhavi **kauciót kért**, ami szinte lehetetlenné teszi a lakások bérbevételét a lakók számára.

A **következő akadályt az ingatlanbérlésben általában a gyermek/gyermekek megléte jelentik**. A lakást bérbe adók azon túl, hogy egy gyermekes család esetleg **jobban elhasználja az ingatlant**, még attól is tartanak, hogy ha a későbbiekben a család anyagi krízisbe kerül, **nem tudják kiegyenlíteni a lakhatás költségeit**, nehéz őket az ingatlan elhagyására kényszeríteni.

A lakásukat kiadni szándékozók részéről sajnos még számolni kell az **előítéletességgel** is, akár a lakók nem ritkán cigány **származása**, a gyermekeik száma, vagy akár **jelenlegi lakhelyükkel** (átmeneti otthon) kapcsolatban.

A Családok Átmeneti Otthona 2020. március 1-től az **ideiglenes távoltartás elrendelése** esetei vonatkozásában az alábbi feladatokat kapta:

1. Munkaszüneti napokon, illetve a munkaszüneti napot megelőző munkanapon 12.00 órát követően az átmeneti otthon hivatalos email címére a rendőrségtől az ideiglenes távoltartás ügyében érkezett levelek fogadása, majd telefonon történő kapcsolatfelvétel a bántalmazottal, illetve a bántalmazóval.
2. Sikertelen hívás esetén a telefonhívási kísérletekről képernyőfotó készítése.
3. Sikeres hívás esetén az erre rendszeresített nyomtatványok kitöltése, valamint a hívott felek tájékoztatása.
4. A munkaszüneti napot követő munkanapon az otthon vezetője a kitöltött nyomtatványokat továbbítja a területileg illetékes család- és gyermekjóléti szolgálathoz.

**2024-ben ideiglenes távoltartással kapcsolatos ügyintézésre nem került sor.**

### 2024-ben is több alkalommal - főként az év végi ünnepek alkalmával - kaptak az otthon lakói magánszemélyektől ruha-, játék-, karitatív szervezetektől pedig élelmiszer adományokat.

A közösségi programok közül az Anyák napja és a Mikulás ünnepség került megszervezésre az otthonban.

**Helyettes szülői szolgáltatás**

2024-ben szolgáltatást igénybe vevő nem volt.

Az év folyamán a férőhelyek és a helyettes szülők száma nem változott, 9 engedélyezett férőhellyel, 6 fő helyettes szülővel rendelkezett az intézmény.

A család- és gyermekjóléti szolgáltatások családsegítői és esetmenedzserei folyamatosan nagyon komoly nyomás alatt dolgoznak, az egyes esetek kapcsán az érintett felek gyakran ügyvédekkel képviseltetve magukat vesznek részt az esetmegbeszéléseken, esetkonferenciákon, egyeztető megbeszéléseken, sőt gyakran fenyegetésekkel próbálják érdekeiket érvényesíteni.

Egyre több az extrém eset, mely próbára teszi a legfelkészültebb szakember problémamegoldó képességét is.

Folyamatosan nő a kapcsolattartási ügyelet esetszáma, különösen a hatóság által szabályozott eseteké.

Radikálisan emelkedik a szolgálatok látókörébe kerülő, súlyos konfliktusokkal terhelt családi kapcsolatok száma, melyek tünethordozója és elszenvedője a családban nevelkedő gyermek, aki ezzel egyidejűleg nagy eséllyel egy rossz családi minta követőjévé is válhat.

### Élelmiszerbank

A Magyar Élelmiszerbank Egyesület olyan non-profit szervezet, melynek célja, hogy az információgyűjtés és publicitás eszközeivel kapcsolatot teremtsen az országunkban felhalmozódó élelmiszerfeleslegek és az arra rászorulók között, ezzel elősegítse a szegénység és az éhezés csökkenését. Az Élelmiszerbank közvetlenül nem oszt élelmiszert, hanem kizárólag a szegénység elleni küzdelemben résztvevő szervezeteken keresztül juttatja el azt a rászorulókhoz.

Az Élelmiszerbank természetbeni adományokat gyűjt, valamint felkutatja a kereskedelmi forgalomba valamiért nem hozható, de még tökéletesen fogyasztható állapotban lévő alap- és feldolgozott élelmiszereket, majd gondoskodik az így összegyűjtött élelmiszerkészletek szállításáról, biztonságos tárolásáról és szétosztásáról.

Az Élelmiszerbankon keresztül a szombathelyi METRO Áruház biztosított az intézmény részére adományt. Az elszállítás napján vagy esetenként (például hosszú hétvégéken) 1-2 nap múlva lejáró élelmiszer termékeket adott. Az összes adományozott terméket ki kellett osztani a szavatossági idő lejárta előtt.

METRO Áruház által biztosított élelmiszeradomány

Az intézmény a 2024. évben szerdai és pénteki napokon kapott adományt az áruháztól, melyet még aznap kiosztott a rászoruló családoknak.

Adományok kiosztására összesen 97 alkalommal került sor.



3 szakmai egységnél 81 család / 322 fő részesült élelmiszeradományban.



2024. évben az intézmény által gondozott családok közül 81 család részére (322 fő családtagot érintett) 657 esetben került élelmiszeradomány kiosztásra.

* 64 család (261 fő) 1-10 esetben,
* 8 család (31 fő) 11-20 esetben,
* 6 család (19 fő) 21-30 esetben,
* 1 család (2 fő) 31-40 esetben, illetve
* 2 család (9 fő) 51-60 esetben részesült

a Metro Áruház által biztosított adományban.

Felajánlott élelmiszer összesen:

* 7230 kg (csemegeáru, hús, hentesáru, zöldség, pékáru, konzerv, szárazáru, édesség, ital).

|  |  |
| --- | --- |
| **Szakmai egység** | **Mennyiség** |
| I. számú Szakmai Egység Család- és Gyermekjóléti Szolgálata | 1467 kg |
| II. számú Szakmai Egység Család- és Gyermekjóléti Szolgálata/ Család- és Gyermekjóléti Központja | 3043 kg |
| VIII. számú Szakmai Egység Családok Átmeneti Otthona | 2720 kg |
| **Összesen:** | **7230 kg** |

1. **Adományok közvetítése**

Az év során több szervezet és magánszemély gyűjtött és juttatott el adományt az intézmény részére, melyek a rászoruló egyének, családok számára kerültek kiosztásra.

* Magánszemélyek tartós élelmiszerekkel, játékokkal, ruhaadománnyal, valamint ajándékutalványokkal ajándékoztak meg családokat.

Adományban részesülők száma: 27 család, 101 fő (43 felnőtt és 58 gyermek).

* Egy szombathelyi házaspár az előző évekhez hasonlóan 2024-ben is élelmiszer-, illatszer- és játékutalvánnyal, valamint élelmiszercsomaggal ajándékozott meg rászoruló családokat.

Adományban részesülők száma: 30 család, 143 fő (53 felnőtt és 90 gyermek).

* 2024. szeptember hónapban az Alpokalja Nagycsaládos Egyesület házi készítésű szörpöket, befőtteket ajánlott fel, melyek a család- és gyermekjóléti szolgáltatásban részesülő, rászoruló családok részére kerültek átadásra.

Adományban részesülők száma: 30 család, 72 fő (46 felnőtt és 26 gyermek).

* 2024. november hónapban a Parti Kertészet adománygyűjtést szervezett. Az összegyűjtött játékokat, könyveket, tisztálkodási szereket és tartós élelmiszereket eljuttatták az intézmény részére, melyek kiosztásra kerültek az ellátásban lévő családok számára.

Adományban részesülők száma: 17 család, 55 fő (31 felnőtt és 24 gyerek).

* 2024. november hónapban a Szombathelyi Benczúr Gyula Utcai Óvoda adománygyűjtést szervezett. Az összegyűjtött tartós élelmiszereket eljuttatták az intézmény részére, melyek kiosztásra kerültek az ellátásban lévő családok számára.

Adományban részesülők száma: 10 család, 37 fő (16 felnőtt és 21 gyerek).

* A Fogyatékkal Élőket és Hajléktalanokat Ellátó Közhasznú Nonprofit Kft. az intézmény részére 1190 kg brikettet biztosított. Az előző évből megmaradt, valamint a 2024-ben kapott brikettből a rászoruló családok számára, 25 alkalommal, 2107 kg brikett került kiosztásra.
* A Szombathelyi Maci Pékség hétfőtől péntekig minden reggel péksütemény adománnyal segíti az intézménnyel kapcsolatban álló, rászoruló ügyfeleket. A tavalyi évben összesen 242 alkalommal került sor adomány átvételére.
* A Magyar Vöröskereszt Vas Vármegyei Szervezetének LIDL Élelmiszermentés programja keretén belül az intézmény péntekenként péksütemény, zöldség és gyümölcsadományban részesül, mely az idősek nappali ellátását, valamint a család- és gyermekjóléti szolgáltatást igénybe vevők körében kerül kiosztásra. A 2024-es évben összesen 49 alkalommal került sor adomány átvételére.
* Az Aptiv Services Hungary Kft. 2024. december hónapban használt, de még jó állapotban lévő számítógépekkel, laptopokkal ajándékozott meg rászoruló családokat. Adományban részesülők száma: 10 család.
* 2024. december 06-án a Mikulás rászoruló gyermekeket keresett fel otthonaikban és mikulás csomaggal lepte meg őket.

Adományban részesülők száma: 3 család (6 gyermek).

* 2024 decemberében a L’odoro Di Napoli Ristorante étterem tulajdonosának felajánlásával egyszülős, hátrányos helyzetű családok kaptak ajándékutalványt, mely december hónapban egy alkalommal a család éttermi fogyasztását fedezte.

Adományban részesülők száma: 10 család (10 szülő, 21 gyermek).

* A szombathelyi Kondor Szalon felhívására jelentkező adományozók – a család- és gyermekjóléti központ, illetve a család- és gyermekjóléti szolgálat által gondozott gyerekek körében összegyűjtött kívánságlista alapján – játékokkal, könyvekkel, elektronikai eszközökkel, illatszerekkel tették szebbé a gyerekek karácsonyát.

Adományban részesülők száma: 51 család (100 gyermek).

* A Movement Academy TSE adománygyűjtést szervezett. Az összegyűjtött játékokat, könyveket, tisztálkodási szereket és tartós élelmiszereket eljuttatták intézmény részére, melyek kiosztásra kerültek az ellátásban lévő családok számára.

**13. Perlátorok igénylésében segítségnyújtás**

Az Ace Service Kft. víz- és energiahatékonysági programja keretében a város lakosságának lehetősége volt perlátorokat igényelni, melyek hozzájárulnak a háztartások vízfogyasztásának csökkentéséhez.

Az **intézmény 5 telephelyén** kerültek kijelölésre regisztrációs pontok, ahol a személyi és tárgyi feltételek biztosítása mellett a **munkatársak segítséget nyújtottak** az érdeklődők számára **információnyújtással és konkrét ügyintézéssel**.

**A 2024-es évben 331 fő kérte az intézmény segítségét a programba való regisztrációhoz.**

**14. Szent Márton Esélyegyenlőségi Támogatás Program**

Szombathely MJV Város Önkormányzata Közgyűlésének 1/2018. (II.21.) önkormányzati rendelete döntött a Szent Márton Esélyegyenlőségi Támogatási Program működtetéséről.

Szombathely MJV Önkormányzata a Program rendszerén keresztül **támogatást nyújt a tehetséges, szociálisan hátrányos helyzetben lévő** – a Programba pályázat útján bekerült– **gyermekek számára**.

A Támogatási Programban résztvevő **8 gyermek mellé a 2024-es évben további 5 fő csatlakozott.**

**1 fő hozzáállása, tanulmányi eredményének romlása miatt a támogatási programból kikerült.**

2024-ben **12 fő részesült** támogatásban.

A kiválasztott gyermekek **kiemelkedő tehetségek**, zene/hegedű, sport (atlétika, labdarúgás, vízilabda, teqball, ökölvívás), valamint társastánc és break-tánc terén nyújtottak kimagasló teljesítményt.

Az újonnan bekerülő gyermekek mindegyike kiemelkedő sporttevékenysége révén került kiválasztásra.

**A Programban részt vevő gyermekek/fiatalok közül**

* 1 fő a Paragvári Utcai Általános Iskola,
* 4 fő a Szombathelyi Derkovits Gyula Általános Iskola,
* 1 fő a Nyitra Utcai Általános Iskola,
* 1 fő a Szombathelyi Reguly Antal Nyelvoktató Nemzetiségi Általános Iskola,
* 2 fő a Váci Mihály Általános Iskola és Alapfokú Művészeti Iskola,
* 1 fő a Vas Vármegyei SZC Kereskedelmi és Vendéglátó Technikum és Kollégium,
* 1 fő a Vas Vármegyei SzC Gépipari és Informatikai Technikum,
* 1 fő pedig a Szombathelyi Művészeti Szakgimnázium tanulója.

A gyermekek képzési szükségleteinek kielégítése érdekében fontos szempont, hogy lehetőséget kapjanak **olyan szemlélet és olyan gyakorlati tudás elsajátítására**, melyek segítségével **képességeik fejlődnek**.

Tehetségük folyamatos fejlesztése a hátrányos helyzetű fiatalok számára **mással nem pótolható kitörési, érvényesülési esélyt jelenthet**.

A **mentorok** a gyermekek számára **motivációt erősítő impulzusok alkalmazását biztosították,** önismeretükre, tanuláshoz való viszonyukra, viselkedési kultúrájukra, érzelmeikre, kommunikációjukra, életpálya-elképzelésükre építő jellegű tanácsokat adtak, valamint erősítették a gyermekekben a társadalmi felelősségvállalás fontosságát.

Szombathely Megyei Jogú Város Önkormányzata a Támogatási Program keretén belül **tanévenként 500.000 Ft/fő támogatást nyújt, melynek felhasználása az egyéni fejlesztési tervben foglaltakkal összhangban, a mentorok döntése alapján történt**.

A folyamatos közös munkának köszönhetően a gyermekek önbizalma fejlődött, bizalmi kapcsolatot építettek ki a mentorukkal.

**15. Egyesületi tevékenységek**

Az intézmény dolgozói által alapított **Szociális Szolgáltatók Közhasznú Egyesülete** vezető tisztségviselőinek mandátuma 2023-ban lejárt, az éves közgyűlésen megválasztott új elnökség az alapszabály szerint 3 évig látja el feladatát.

**Az egyesület taglétszáma a 2023-as évhez képest nem változott jelentősen és a tagok többségét továbbra is a Pálos Károly Szociális Szolgáltató Központ és Gyermekjóléti Szolgálat munkatársai teszik ki.**

**Működésének célja a Nyugat-dunántúli régióban élők szociális helyzetének és életminőségének figyelemmel kísérése és javítása.**

Ennek érdekében:

* **információkat közvetít** a szociális- és gyermekvédelmi ellátásokról, igénybevételük módjáról szórólapok, kiadványok, az internet, illetve személyes kapcsolat útján;
* az egyesülethez forduló személyeket, családokat információkkal, **tanácsokkal segíti** szociális, mentálhigiénés, családi, foglalkoztatási, lakhatási, egészségügyi, életvezetési problémáik esetén;
* **feltérképezi** a működési területen élők szociális helyzetét, **jellemző problémáit** - különös tekintettel a hátrányos helyzetű, etnikai, illetve más okból hátrányosan megkülönböztetett, szegregált, peremhelyzetben élő csoportokra, - ezen ismeretek birtokában **javaslatot tesz** az együttműködő szociális és gyermekvédelmi intézmények számára újszerű ellátási formák, módszerek bevezetésére;
* **együttműködést alakít ki** a működési területen működő szociális és gyermekvédelmi intézményekkel, indokolt esetben a hozzá fordulókat az illetékes intézményhez irányítja;
* egyéni, csoportos, és közösségi **programok előkészítését, szervezését, lebonyolítását végzi**;
* **elősegíti, végzi a szociális és gyermekvédelmi ágazatban dolgozó szakemberek számára** programok, képzések, szakmai továbbképzések szervezését, lebonyolítását:
* igény esetén **önkéntesek munkavégzését segítő szervező feladatok ellátását** is vállalja az egyesület, valamint esetlegesen a mindenkori jogszabályi keretek között **önkénteseket is foglalkoztat**;
* vállalja a **felajánlások szétosztását**, **adományok eljuttatását** a szociális nehézséggel küzdő, hátrányos helyzetű családok, személyek részére;
* végzi az egyesület illetékességi területén élők **szabadidős tevékenységének szervezését, lebonyolítását a megelőzés, a közösségépítés és a rekreáció céljából**;
* **támogatja** a hátrányos helyzetű családok **gyermekeinek tanulmányaik végzését**, korrepetálás szervezését, tehetséggondozását, táboroztatását;
* **támogatja** a szociális és gyermekvédelmi ágazatban dolgozó **szakemberek szakmai továbbfejlődését**, hazai és nemzetközi képzéseken való részvételét, a kiégés megelőzése érdekében a szupervízió igénybevételét;
* **támogatja a hazai és nemzetközi kutatásokat**, a szakmai tapasztalatcseréket a szociális és gyermekvédelmi **ágazatban dolgozó szakemberek** részére.

**Jelentősebb programok, tevékenységek a 2024. évben:**

1. **„Szent Márton Esélyegyenlőségi Támogatási Program”** keretében SZMJV Önkormányzata 2023. szeptember 1. - 2024. augusztus 31. között kilenc tehetséges fiatalt támogatott, fejenként 500.000,- Ft értékben tárgyi eszközökkel és fejlesztéssel.

A pályázaton nyertes gyerekek mentorok szakmai segítségével vettek részt a programban, akik együttműködve az egyesülettel támogatták a fiatalokat. Egy gyermek támogatása költözés miatt még a 2023-as évben szűnt meg, egy másik fiatal esetében pedig a romló tanulmányi eredményei miatt került megvonásra a támogatás.

2024 szeptemberétől a program öt újabb gyermekkel bővült, így jelenleg 12 fő vesz részt a támogatási programban. Ezzel együtt a mentorok száma is emelkedett. Jelenleg 4 mentor szakmai irányításával zajlik a gyermekek támogatása.

Az egyesület a támogatás pénzügyi lebonyolítását végzi.

1. Az egyesület SZMJV Önkormányzata **Kulturális és Civil Alap** pályázata keretének terhére 350.000,- Ft támogatást igényelt **működési költségei fedezésére**.Ezt az összeget a banki folyószámla vezetés díjára, a banki átutalásokkal és készpénzfelvételekkel kapcsolatos díjakra, a könyvelői és ügyvédi munkadíjak kifizetésére, valamint irodaszerek beszerzésére fordította volna.

A pályázaton **200.000 Ft-ot támogatást nyert az egyesület**, mely összeg nem fedezte a működési költségeket, így ezeket más forrásból kellett pótolni.

2023-ban a költségek fedezésére benyújtott nyertes pályázaton elnyert 150.000,- Ft összegű támogatás 2023. évben megmaradt részét szintén a 2024-es működési költségekre fordította az egyesület.

2024-ben a magánszemélyek adójából felajánlott 1% 113.001 Ft bevételt jelentett az egyesület számára.

1. Az egyesület 2024. július 01. és 2024. július 05. között egy héten át integrált formában **hátrányos helyzetű, rászoruló gyermekek nyári napközis jellegű táboroztatásához** járult hozzá, együttműködve a Pálos Károly Szociális Szolgáltató Központ és Gyermekjóléti Szolgálattal.

A programon részt vehettek az egyesület tagjainak, illetve a Pálos Károly Szociális Szolgáltató Központ és Gyermekjóléti Szolgálat dolgozóinak gyermekei is.

**21 fiatal táboroztatása valósult meg** kézműves és kulturális programok kíséretében.

A felmerülő költségek egy részét az egyesület számára **az adó 1 százalékából befolyt támogatások fedezték.**

1. **SZMJV Közgyűlésének Szociális és Lakás Bizottsága 236/2024. (X.21.) SZLB sz. határozatában foglalt javaslat alapján a Szociális ágazat kiadásai „Kariatida tanulmányi támogatási rendszerének működtetése - „Segély önkormányzati támogatásból”** tételsor terhére egyszeri támogatásként 2.000.000,- Ft összeget biztosított az egyesület részére Szombathelyen lakóhellyel rendelkező, kiskorú gyermeket nevelő családok év végi karácsonyi ajándékozására.

Az egyesület a Polgármesteri Hivatal Egészségügyi és Közszolgálati Osztálya dolgozóinak és a Pálos Károly Szociális Szolgáltató Központ és Gyermekjóléti Szolgálat dolgozóinak közreműködésével vette fel a kapcsolatot a szombathelyi lakóhellyel rendelkező, hátrányos helyzetű gyermekek szüleivel.

A családok (215 háztartás) az önkormányzati támogatásból egyenértékben vehettek át tartós élelmiszercsomagot.

A csomagok átadásában segítséget nyújtottak SzMJV Polgármesteri Hivatala Egészségügyi és Közszolgálati Osztályának és a Pálos Károly Szociális Szolgáltató Központ és Gyermekjóléti Szolgálatnak a dolgozói, valamint az egyesület tagjai.

1. Az egyesület a **„Szombathely Szent Márton városa” Gyebrovszki János Alapítványtól** nyert 70 db tartós élelmiszercsomagot, melyet a Pálos Károly Szociális Szolgáltató Központ és Gyermekjóléti Szolgálat segítségével adott át 70 családnak.

A családok között volt egyszemélyes, kétszemélyes és 3 vagy több személyes háztartás. Az érintettek között voltak idősek, illetve 18 év alatti gyermeket nevelő felnőttek, valamint rászoruló, gyermektelen felnőtt személyek, többgenerációs családok is.

1. Az egyesület elnöke a Szombathely Megyei Jogú Város által működtetett Civil Fórum tagja.
2. Az egyesület 2024. 08. 28-án adományozási szerződést kötött Szakály Balázs egyéni vállalkozóval, aki 500.000 Ft összeggel támogatást nyújtott egy tehetséges hátrányos helyzetű fiatal megsegítésére.
3. 2024-ben két magánszemély támogatta az egyesületet 20.000 Ft, illetve 30.000 Ft összeggel.
4. Az egyesület részt vett a Savaria Karnevál Atrium Civile et Modus Vivendi - Civil és Életmód Udvar rendezvényén, ahol a tagok az érdeklődő gyermekek számára kézműves programokkal készültek és lehetőség volt az egyesület tevékenységének népszerűsítésére is.
5. Magányszemély felajánlótól 5 zsák kislány gyermekruha adományt kapott az egyesület, melyet 7 rászoruló család számára osztottak ki a tagok.
6. Az egyesület 2024. december 06-án adományozási szerződést kötött az Ace Service Kft-vel.

A városban víz- és energiahatékonysági program zajlik, amelynek célja, hogy a végső energia-felhasználók (lakosság, vállalatok, intézmények) számára energiahatékonysági projektek, korszerűsítések és egyéb intézkedések révén csökkentsék az energiafogyasztást.

A programon belül az Adományozó tevékeny közreműködésével motiválja a felhasználókat energiahatékonysági beruházások végrehajtására.

Az Adományozó bruttó 2000 Ft, azaz Kettőezer forint támogatást biztosít a Támogatottnak minden olyan Szombathely közigazgatási határán belül található beszerelési ingatlan (helyrajzi szám) után, ahol az Adományozó által e program keretein belül biztosított ingyenes víztakarékossági csomag (perlátorok) megrendelése a Támogatott közreműködésével valósult meg.

Az adatok alapján Szombathely területén a 1887 perlátor került kihelyezésre. Az adományozó az általa nyújtott adományt 2025. 03. 31-ig egy összegben fogja átutalni.

A 2024-es év során az egyesület vezetősége jó kapcsolatot ápolt a városi Civil Kerekasztallal, Szombathely MJV Önkormányzatával és Polgármesteri Hivatalával, valamint a Pálos Károly Szociális Szolgáltató Központ és Gyermekjóléti Szolgálattal.

**Az egyesület eddigi működése során és a jövőben is fontosnak tartja azt, hogy bárki bekapcsolódhasson a munkájába és tevékenysége minél szélesebb kört érjen el.**

**V. Ellenőrzések**

**2024. január 11. és 2024. február 14. között** SzMJV Polgármesteri Hivatala Belső Ellenőrzési Irodája az intézménynél **„A 2020-2022. gazdasági évekre vonatkozó költségvetési gazdálkodás szabályszerűségének vizsgálata”** című szabályszerűségi és pénzügyi ellenőrzést végezte el.

Az ellenőrzés intézkedési javaslatot tett az Iratkezelési szabályzatban foglaltak betartására, valamint arra, hogy a külső ellenőrzések nyilvántartása a jogszabályban foglaltaknak megfelelően történjen.

**2024. január 18-án** a Vas Vármegyei Kormányhivatal Szombathelyi Járási Hivatal Élelmiszerlánc-biztonsági és Állategészségügyi Osztálya hatósági ellenőrzést végzett a **IV. sz. Szakmai Egység Idősek Klubja** (9700 Szombathely, Gagarin út 24.) **tálalókonyháján**.

Az ellenőrzés során a hatóság hiányosságot, szabálytalanságot nem tapasztalt.

**2024. május 13-án** a Vas Vármegyei Kormányhivatal Szombathelyi Járási Hivatal Népegészségügyi Osztálya az **I. sz. Szakmai Egység** (9700 Szombathely, Szőllősi stny. 36.) által biztosított **házi segítségnyújtás** vonatkozásábanvégezte el az **ápolás szakfelügyeleti ellenőrzést**.

A helyszíni ellenőrzés során a hatóság hibát, hiányosságot nem tapasztalt.

**2024. május 14-én** a Vas Vármegyei Kormányhivatal Hatósági Főosztály Szociális és Gyámügyi Osztálya hatósági ellenőrzést végzett az **I. sz. Szakmai Egység** (9700 Szombathely, Szőllősi stny. 36.) által nyújtott **étkeztetés** szolgáltatás vonatkozásában.

Az ellenőrzés megállapításai: A szolgáltatás magas szakmai színvonalon működik, az intézmény vezetése és dolgozói a jogszabályok előírásait szem előtt tartva, az ellátottak érdekeinek figyelembevételével végzik tevékenységüket.

**2024. május 14-én** a Vas Vármegyei Kormányhivatal Hatósági Főosztály Szociális és Gyámügyi Osztálya hatósági ellenőrzést végzett az **I. sz. Szakmai Egység** (9700 Szombathely, Szőllősi stny. 36.) által nyújtott **házi segítségnyújtás** szolgáltatás vonatkozásában.

Az ellenőrzés megállapításai: A szolgáltatás magas szakmai színvonalon működik, az intézmény vezetése és dolgozói a jogszabályok előírásait szem előtt tartva, az ellátottak érdekeinek figyelembevételével végzik tevékenységüket.

**2024. május 16-án** a Vas Vármegyei Kormányhivatal Szombathelyi Járási Hivatal Népegészségügyi Osztálya a **III. sz. Szakmai Egység** (9700 Szombathely, Karmelita u. 2/C.) által biztosított **időskorúak nappali ellátása** vonatkozásábanvégezte el az **ápolás szakfelügyeleti ellenőrzést**.

A helyszíni ellenőrzés során a hatóság hibát, hiányosságot nem tapasztalt.

**2024. május 16-án** a Vas Vármegyei Kormányhivatal Szombathelyi Járási Hivatal Népegészségügyi Osztálya a **IV. sz. Szakmai Egység** (9700 Szombathely, Gagarin út 24.) által biztosított **időskorúak nappali ellátása** vonatkozásábanvégezte el az **ápolás szakfelügyeleti ellenőrzést**.

A helyszíni ellenőrzés során a hatóság hibát, hiányosságot nem tapasztalt.

**2024. május 21-én** a Vas Vármegyei Kormányhivatal Hatósági Főosztály Szociális és Gyámügyi Osztálya hatósági ellenőrzést végzett a **IV. sz. Szakmai Egység** (9700 Szombathely, Gagarin u. 24.) által nyújtott **étkeztetés** szolgáltatás vonatkozásában.

Az ellenőrzés megállapításai: A szolgáltatás magas szakmai színvonalon működik, az intézmény vezetése és dolgozói a jogszabályok előírásait szem előtt tartva, az ellátottak érdekeinek figyelembevételével végzik tevékenységüket.

**2024. május 21-én** a Vas Vármegyei Kormányhivatal Hatósági Főosztály Szociális és Gyámügyi Osztálya hatósági ellenőrzést végzett a **IV. sz. Szakmai Egység** (9700 Szombathely, Gagarin u. 24.) által nyújtott **házi segítségnyújtás** szolgáltatás vonatkozásában.

Az ellenőrzés megállapításai: Az ellenőrzés során a hatóság működést veszélyeztető hiányosságot nem tapasztalt, az intézmény az ellátottak szükségleteinek, valamint a jogszabályok figyelembevételével végzi az ellátást.

**2024. május 21-én** a Vas Vármegyei Kormányhivatal Hatósági Főosztály Szociális és Gyámügyi Osztálya hatósági ellenőrzést végzett a **IV. sz. Szakmai Egység** (9700 Szombathely, Gagarin u. 24.) által nyújtott **időskorúak nappali ellátása** szolgáltatás vonatkozásában.

Az ellenőrzés megállapításai: A szolgáltatás magas szakmai színvonalon működik, az intézmény vezetése és dolgozói a jogszabályok előírásait szem előtt tartva, az ellátottak érdekeinek figyelembevételével végzik tevékenységüket.

**2024. május 21-én** a Vas Vármegyei Kormányhivatal Hatósági Főosztály Szociális és Gyámügyi Osztálya megkeresése alapján az **intézményi** **központban** (9700 Szombathely, Széll Kálmán u. 4.) a Vas Vármegyei Kormányhivatal Szombathelyi Járási Hivatal Népegészségügyi Osztálya tartott hatósági ellenőrzést az intézmény által biztosított szociális **étkeztetés** szolgáltatás vonatkozásában.

A helyszíni ellenőrzés során a hatóság hibát, hiányosságot nem tapasztalt.

**2024. május 22-én** a Vas Vármegyei Kormányhivatal Szombathelyi Járási Hivatal Népegészségügyi Osztálya a **VII. sz. Szakmai Egység** (9700 Szombathely, Váci Mihály u. 1-3.) által nyújtott **időskorúak nappali ellátása** vonatkozásábanvégezte el az **ápolás szakfelügyeleti ellenőrzés**t.

A helyszíni ellenőrzés során a hatóság hibát, hiányosságot nem tapasztalt.

**2024. május 23-án** a Vas Vármegyei Kormányhivatal Hatósági Főosztály Szociális és Gyámügyi Osztálya hatósági ellenőrzést végzett a **VII. sz. Szakmai Egység** (9700 Szombathely, Váci Mihály u. 1-3.). által nyújtott **időskorúak nappali ellátása** szolgáltatás vonatkozásában.

Az ellenőrzés megállapításai: A helyszíni ellenőrzés során a hatóság működést akadályozó hiányosságot nem tapasztalt. A szakmai egység dolgozói a jogszabályok előírásait szem előtt tartva, az ellátottak érdekeit figyelembe véve, elkötelezetten végzik tevékenységüket.

**2024. május 23-án** a Vas Vármegyei Kormányhivatal Szombathelyi Járási Hivatal Népegészségügyi Osztálya a **IX. sz. Szakmai Egység** (9700 Szombathely, Pozsony u. 47.) által nyújtott **időskorúak nappali ellátása** vonatkozásábanvégezte el az **ápolás szakfelügyeleti ellenőrzés**t.

A helyszíni ellenőrzés során a hatóság hibát, hiányosságot nem tapasztalt.

**2024. május 23-án** a Vas Vármegyei Kormányhivatal Hatósági Főosztály Szociális és Gyámügyi Osztálya hatósági ellenőrzést végzett a **IX. sz. Szakmai Egység** (9700 Szombathely, Pozsony u. 47.). által nyújtott **időskorúak nappali ellátása** szolgáltatás vonatkozásában.

Az ellenőrzés megállapítása: Az ellenőrzés során a hatóság működést akadályozó hiányosságot nem tapasztalt. A Szakmai Egység dolgozói a jogszabályok előírásait szem előtt tartva, az ellátottak érdekeit figyelembe véve, lelkiismeretesen végzik tevékenységüket.

**2024. május 23-án** a Vas Vármegyei Kormányhivatal Szombathelyi Járási Hivatal Népegészségügyi Osztálya a **X. sz. Szakmai Egység** (9700 Szombathely, Barátság u. 22.) által nyújtott **időskorúak nappali ellátása** vonatkozásábanvégezte el az **ápolás szakfelügyeleti ellenőrzés**t.

A helyszíni ellenőrzés során a hatóság hibát, hiányosságot nem tapasztalt.

**2024. május 23-án** a Vas Vármegyei Kormányhivatal Hatósági Főosztály Szociális és Gyámügyi Osztálya hatósági ellenőrzést végzett a **X. sz. Szakmai Egység** (9700 Szombathely, Barátság u. 22.). által nyújtott **időskorúak nappali ellátása** szolgáltatás vonatkozásában.

Az ellenőrzés megállapításai: A helyszíni ellenőrzés során a hatóság működést akadályozó hiányosságot nem tapasztalt. A szakmai egység dolgozói a jogszabályok előírásait szem előtt tartva, az ellátottak érdekeit figyelembe véve, lelkiismeretesen végzik tevékenységüket.

**2024. május 27-én** a Vas Vármegyei Kormányhivatal Hatósági Főosztály Szociális és Gyámügyi Osztálya hatósági ellenőrzést végzett a **III. sz. Szakmai Egység** (9700 Szombathely, Karmelita u. 2/C.). által nyújtott **étkeztetés** szolgáltatás vonatkozásában.

Az ellenőrzés megállapításai: A helyszíni ellenőrzés során a hatóság működést veszélyeztető hiányosságot nem tapasztalt. A szolgáltatás szakmai színvonala kiemelkedő.

**2024. május 27-én** a Vas Vármegyei Kormányhivatal Hatósági Főosztály Szociális és Gyámügyi Osztálya hatósági ellenőrzést végzett a **III. sz. Szakmai Egység** (9700 Szombathely, Karmelita u. 2/C.). által nyújtott **házi segítségnyújtás** szolgáltatás vonatkozásában.

Az ellenőrzés megállapításai: Az ellenőrzés során a hatóság működést veszélyeztető hiányosságot nem tapasztalt, az intézmény az ellátottak szükségleteinek, valamint a

jogszabályok figyelembevételével végzi az ellátást.

**2024. május 27-én** a Vas Vármegyei Kormányhivatal Hatósági Főosztály Szociális és Gyámügyi Osztálya hatósági ellenőrzést végzett a **III. sz. Szakmai Egység** (9700 Szombathely, Karmelita u. 2/C.). által nyújtott **jelzőrendszeres házi segítségnyújtás** szolgáltatás vonatkozásában.

Az ellenőrzés megállapítása: A helyszíni ellenőrzés során a hatóság működést veszélyeztető hiányosságot nem tapasztalt, az intézmény az ellátottak szükségleteinek, valamint a jogszabályok figyelembevételével végzi az ellátást.

**2024. május 27-én** a Vas Vármegyei Kormányhivatal Hatósági Főosztály Szociális és Gyámügyi Osztálya hatósági ellenőrzést végzett a **III. sz. Szakmai Egység** (9700 Szombathely, Karmelita u. 2/C.). által nyújtott **időskorúak nappali ellátása** szolgáltatás vonatkozásában.

Az ellenőrzés megállapításai: A helyszíni ellenőrzés során a hatóság működést veszélyeztető hiányosságokat nem tapasztalt. A szolgáltatás szakmai színvonala kiemelkedő, az intézmény vezetése és dolgozói a jogszabályok előírásait szem előtt tartva, az ellátottak érdekeinek figyelembevételével végzik tevékenységüket.

**2024. május 29-én** a Vas Vármegyei Kormányhivatal Hatósági Főosztály Szociális és Gyámügyi Osztálya hatósági ellenőrzést végzett a **II. sz. Szakmai Egység** (9700 Szombathely, Domonkos u. 5.) által nyújtott **étkeztetés** szolgáltatás vonatkozásában. Az ellenőrzés megállapításai: Az ellenőrzés során a hatóság működést veszélyeztető hiányosságot nem tapasztalt. A szolgáltatás szakmai színvonala kiemelkedő.

**2024. május 29-én** a Vas Vármegyei Kormányhivatal Hatósági Főosztály Szociális és Gyámügyi Osztálya hatósági ellenőrzést végzett a **II. sz. Szakmai Egység** (9700 Szombathely, Domonkos u. 5.) által nyújtott **házi segítségnyújtás** szolgáltatás vonatkozásában.

Az ellenőrzés megállapításai: Az ellenőrzés során a hatóság működést veszélyeztető hiányosságokat nem tapasztalt. A szolgáltatást magas színvonalon biztosítják az igénybe vevők részére, a dolgozók lelkiismeretesen, az ellátottak érdekeit figyelembe véve végzik tevékenységüket, melyet az ellátottak részéről történő pozitív visszajelzések is alátámasztanak.

**VI. A belső ellenőrzés rendszere**

A megfelelő színvonalú szakmai munkavégzés és a hatékony gazdálkodás érdekében szükséges az intézményen belüli controlling rendszer kialakítása és működtetése, valamint az Integrált Kockázatkezelési Szabályzat alkalmazása.

A Pálos Károly Szociális Szolgáltató Központ és Gyermekjóléti Szolgálat által biztosított szolgáltatások belső ellenőrzési rendszere az intézmény közép- és felsővezetőire épülve működik.

A középvezetői szintet a három telephelyen működő család- és gyermekjóléti szolgálat vezetői, a család- és gyermekjóléti központ vezetője, valamint az ugyancsak három telephelyen működő étkeztetés, házi segítségnyújtás szakmai vezetői látják el a hozzájuk rendelt további szolgáltatásokra (jelzőrendszeres házi segítségnyújtás, idősek nappali ellátása, demens személyek nappali ellátása és idősek átmeneti elhelyezése) kiterjesztve.

A család- és gyermekjóléti szolgáltatások vonatkozásában a szakmai kontrollt a szakmai vezetők látják el, egyrészt előzetes, másrészt utólagos ellenőrzéssel. Ennek során figyelemmel kísérik az esetkezeléseket, továbbá a szakmai adminisztrációt, szükség esetén családlátogatásra, egyéb ügyintézésre is elkísérik a családsegítőket, esetmenedzsereket.

Az idősek számára nyújtott szociális szolgáltatások tekintetében első szinten a szakmai vezetők ellenőrzik az étkeztetés biztosítására megkötött szolgáltatói szerződésben foglaltak teljesülését: így a kiszolgált étel minőségét és mennyiségét az ételkiosztó helyiségekben, kiszállítás esetén az igénybevevő lakásán, az éthordók állapotát, az étel házhozszállításának időben és megfelelő módon történő teljesítését, valamint a szolgáltatási dokumentáció vezetését.

A házi segítségnyújtás tekintetében felkeresik a szolgáltatásban részesülőt és ellenőrzik a gondozó által elvégzett tevékenységet és a dokumentációt.

Az idősek nappali ellátása tekintetében az idősek klubjaiban végeznek ellenőrzést, mely kiterjed a szolgáltatások minőségére, a tárgyi és személyi feltételekre, a takarékos gazdálkodásra, valamint a szolgáltatás dokumentációjára.

A havi rendszerességű ellenőrzésekről az intézményvezető számára feljegyzés készül, szükség esetén további intézkedés megtétele céljából.

A szakmai ellenőrzés fontos részét képezi évente egy alkalommal az ellátást igénybe vevők körében lefolytatott elégedettségi vizsgálat, melyet az Intézményi csoport szervez meg és bonyolít le. Ennek összegzése az éves intézményi beszámoló részét képezi, így az ellátást igénybe vevők értékelése és elégedettsége a biztosított szolgáltatások vonatkozásában a fenntartó számára is fontos információt nyújt a szakmai munka színvonaláról.

Az intézménybe érkező panasz kivizsgálását minden esetben felső vezető, intézményvezető végzi.

A gazdálkodás tekintetében egyrészt a gazdasági vezető havi rendszerességgel, illetve szükség szerint beszámol az intézményvezetőnek a kiadások és bevételek alakulásáról, továbbá az intézmény belső ellenőrének kontrollja nyújt biztosítékot a hatékonyság, biztonság és szabályszerűség elvének érvényesülésére.

Rendkívül fontos az intézményben a pénzügyi gazdálkodás mellett az emberi erőforrásokkal történő hatékony gazdálkodás, azaz a humán stratégia.

A „Megfelelő embert a megfelelő helyre!” elvének követése hatékonnyá teszi a munkavégzést és pozitív hatást gyakorol a szakmai munka színvonalára. A szervezeti integráció lehetőséget teremt arra, hogy a munkavállalók a számukra legmegfelelőbb területen munkát végezve, a tőlük elvárható legmagasabb szinten teljesítsenek.

A különböző munkaterületek igen eltérő fizikai és szellemi teljesítményt, igénybevételt kívánnak meg, az egyes munkavállalók pedig eltérő személyiséggel, terhelhetőséggel, képességgel és felkészültséggel rendelkeznek.

Annak érdekében, hogy az intézményen belüli munkamegosztás közelítsen a lehető legoptimálisabbhoz, egyfajta humán controlling nyújt segítséget.

A középvezetők havonta készítenek kimutatást az általuk irányított munkatársak leterheltségéről, mely egyrészt iránymutatást ad számukra a megfelelő, hatékony munkaszervezéshez, szükség esetén pedig megalapoz munkáltatói döntéseket.

A házi segítségnyújtásban dolgozó munkavállalók napi munkavégzésének dokumentálására számítógépes program készült, melynek pontos vezetése segítséget nyújt a hatékony munkaszervezésben.

Az intézmény a jogszabályi előírásoknak megfelelően függetlenített belső ellenőrt alkalmaz.

**VII. Képzések**

2024-ben az intézmény munkavállalói az alábbi képzéseken vettek részt:

* A Slachta Margit Nemzeti Szociálpolitikai Intézet és a Debreceni Egyetem Egészségügyi Karának közös szervezésében óvodai és iskolai szociális segítő képzésen 5 fő vett részt, 10 alkalommal.
* Fer GHR Szolgáltató Betéti Társaság Felnőttképző szervezésében az intézmény munkavédelmi képviselői (3 fő) vettek részt a feladatkörükhöz kapcsolódó megújító képzésen, 1 alkalommal.
* Szociális Klaszter Egyesület szervezésében „Egymást értő szakemberek” című képzésen 2 fő vett részt, 1 alkalommal.
* A Semmelweis Egyetem Egészségügyi Menedzserképző Központ szervezésében „Szociális ágazati alap vezetőképzés megújító képzés, Asszertív technikák a konfliktusok mentén” képzésen 3 fő vett részt, 1 alkalommal.

A képzéseken való részvételt és a kimeneti követelmények teljesítését követően a munkavállalók kreditpontot kaptak, mely hozzájárult a jogszabály által előírt időszakon belüli **továbbképzési kötelezettségük teljesítéséhez**.

# VIII. Pályázati tevékenységek, projektek

1. Az intézmény konzorciumi partnerként vesz részt a **„Területi szakmatámogatási rendszer létrehozása, szakmatámogatási feladatok ellátása-2021”** (TSZR2021) című pályázatban.

Gesztorszervezet:

Magyar Máltai Szeretetszolgálat Egyesület Gondviselés Háza Domb Otthon Zalaapáti – közösségi ellátások, pszichiátriai betegek nappali ellátása, pszichiátriai betegek otthona, szenvedélybetegek otthona, támogatott lakhatás.

Konzorciumi tagok:

**Zalaegerszegi Gondozási Központ** – étkeztetés, házi segítségnyújtás, jelzőrendszeres házi segítségnyújtás, idősek nappali ellátása (Zala vármegye) időskorúak gondozóháza, idősek otthona (Vas és Zala vármegye).

**Zalaegerszegi Család- és Gyermekjóléti Központ** – családsegítés, gyermekjóléti szolgáltatás (Zala vármegye).

**Magyar Vöröskereszt Zala Megyei Szervezet Hajléktalanok Átmeneti Gondozási Központja** – utcai szociális munka, éjjeli menedékhely; hajléktalan személyek átmeneti szállása, hajléktalanok nappali melegedője, népkonyha (Zala és Vas vármegye).

**Pálos Károly Szociális Szolgáltató Központ és Gyermekjóléti Szolgálat –**családsegítés, gyermekjóléti szolgálat, étkeztetés, házi segítségnyújtás, jelzőrendszeres házi segítségnyújtás, idős személyek nappali ellátása (Vas vármegye), gyermekek átmeneti gondozása (Vas és Zala vármegye).

**Gondviselés Háza Fogyatékosok és Időskorúak Otthona Ivánc** – fogyatékos személyek otthona, fogyatékos személyek ápoló-, gondozó célú lakóotthona (Vas és Zala vármegye).

**Fogyatékkal Élőket és Hajléktalanokat Ellátó Közhasznú Nonprofit Kft.** – fogyatékos személyek nappali ellátása (Vas és Zala vármegye).

**Zalai Falvakért Egyesület** – falu-és tanyagondnoki szolgáltatások ellátása (Vas és Zala vármegye).

**Magyar Máltai Szeretetszolgálat Gondviselés Háza Sorstárs Támogató Szolgálat Nagykanizsa** – támogató szolgáltatás (Vas és Zala vármegye).

A pályázat területi szinten kijelölt szakmatámogatási és szakmafejlesztési hálózat kialakítását szolgálja olyan területi szociális alap- és szakosított ellátási, továbbá gyermekjóléti alapellátási szakmatámogató hálózat létrehozásával, amely mind területi, mind szakterületi vonatkozásban lefedi az adott területi egység teljes szociális és gyermekjóléti alapellátási szolgáltatás spektrumát.

A területi szinten kijelölt szolgáltatástámogatási és szakmafejlesztési hálózat kialakításának célkitűzései:

* területi szakmatámogatási hálózat létrehozása,
* területi együttműködési struktúrák kialakítása,
* az NSZI szakmatámogatási, módszertani feladatainak támogatása,
* a szakmapolitikai törekvések megismertetése, elfogadtatása,
* közreműködés a BM felméréseinek elvégzésében,
* a szolgáltatók, intézmények körében felmerülő kérdések, problémák, javaslatok Szociális Ügyekért Felelős Államtitkárság felé történő becsatornázása.

A megvalósítási időszakok:

* 2021. szeptember 1. – 2022. december 31.
* 2023. január 1. – 2023. december 31.
* 2024. január 1. – 2024. december 31.

**A pályázat által lefedett terület Vas és Zala vármegye, az éves támogatás összege: 22.000.000,- Ft.**

Támogatás formája: **vissza nem térítendő támogatás**.

Támogatás intenzitása: 100,00%.

**Saját forrást nem kellett biztosítani.**

**A konzorcium kötelező vállalásai:**

* **információt gyűjt a működési terület ellátórendszerének sajátosságairól, az alkalmazott módszerekről, az információkat összesíti, kiértékeli, a beérkezett adatokat és az azokból készült elemzéseket az NSZI által működtetett Szociális Ágazati Portál területi szakmatámogató alpontjában közzéteszi,**
* **negyedévente az ágazatot érintő, az adott terület egységre vonatkozó hírekről, változásokról, egyéb információkról összefoglaló dokumentumot (hírlevelet) közöl,**
* **a BM és/vagy NSZI megkeresésére a szociális szolgáltatásokról, illetve a szociális szolgáltatások humánerőforrás helyzetéről adatot gyűjt és szolgáltat,**
* **az NSZI felkérésére részt vesz a működés engedélyezését végző kormányhivatal kirendelése alapján a bejegyzési eljárás keretében végzendő szakmai program véleményezésében, továbbá az engedélyesek működésének ellenőrzésében és szakmai célvizsgálatban,**
* **a BM és az NSZI iránymutatása alapján javaslatot tesz a fenntartók felé a szociális ellátórendszer fejlesztésére, és felkérésre részt vesz az ellátórendszer fejlesztéséhez szükséges források tervezésében,**
* **a szociális szolgáltatások és gyermekjóléti alapellátások működése során figyelemmel kíséri a jogszabályokban előírt feltételek teljesítését, szakmai szabályok érvényesülését és a tapasztalatokról tájékoztatja a BM-et és az   
  NSZI-t,**
* **a szociális szolgáltatóknak és a fenntartóknak szakmai segítséget nyújt a szociális szolgáltatások megszervezéséhez, szakmai módszerek bevezetéséhez és alkalmazásához, valamint más szakmai kérdésekben szakmai ajánlásokat, útmutatókat készít, melyet felterjeszt jóváhagyásra az NSZI és a BM részére,**
* **segítséget nyújt a szolgáltatástervezési koncepciók kidolgozásához,**
* **az új szakmai módszereket és az új szolgáltatási formákat folyamatosan megismerteti a szociális és gyermekjóléti alapellátási szolgáltatókkal, intézményekkel,**
* **tájékoztatja a hozzá forduló, az ellátást igénybe vevő személyeket a szociális ellátások igénybevételének feltételeiről, az eljárásról.**

A 2024-es év folyamán a Vas vármegyei család- és gyermekjóléti szolgáltatás, idősellátás és gyermekek átmeneti gondozása területén dolgozó szakemberek részére folyamatos volt az információnyújtás jogszabály-változásokról, szakmai tevékenységet támogató eljárásrendről, módszertani útmutatóról, szakmai folyóirat megjelenéséről, továbbképzési lehetőségekről, felhívásokról, szakmai programokról, szakmai műhelyről és egyéb, a napi munkavégzést támogató információkról.

A napi munkavégzés során felmerülő dilemmák, nehézségek kezelésének segítése érdekében a szakmatámogatási feladatokat ellátó munkatársak az év folyamán 6 **szakmai műhelyt** szerveztek: az idősellátás területén dolgozó szakemberek részére 2, a család- és gyermekjóléti szolgáltatás területén dolgozó szakemberek részére 2, a gyermekek átmenet gondozását támogató munkatársak és a család- és gyermekjóléti szolgáltatás területén dolgozó szakemberek részére szintén 2 alkalommal.

A család- és gyermekjóléti szolgáltatást biztosítók számára szervezett szakmai műhelyek:

* 2024. április 12-én **„Az óvodai és iskolai szociális segítő tevékenység biztosítása során szerzett tapasztalatok ismertetése, a vezetett dokumentációval kapcsolatos tapasztalatcsere”** című szakmai műhely került megrendezésre, melyen Vas vármegye család- és gyermekjóléti szolgáltatás területén dolgozó óvodai és iskolai szociális segítő tevékenységet végző szakemberei vettek részt. A jelenlévő szakemberek megosztották egymással a munkavégzésük során szerzett tapasztalataikat és a vezetett dokumentációról is tájékoztatták egymást. A program zárásakor a szakemberek megfogalmazták igényüket egy újabb szakmai műhely megtartására, melyre a jó gyakorlatok, programjavaslatok megosztását javasolták témaként.
* 2024. október 25-én **„Az óvodai és iskolai szociális segítő tevékenység biztosítása során végzett jó gyakorlatok, programjavaslatok megosztása”** című szakmai műhely került megrendezésre a Pálos Károly Szociális Szolgáltató Központ és Gyermekjóléti Szolgálat szervezésében. A szakmai műhelyen az óvodai és iskolai szociális segítő munkakörben dolgozó szakemberek vettek részt.

Az idősellátás területén dolgozók számára szervezett szakmai műhelyek:

* 2024. május 31-én **„Időskorú személyek ellen elkövetett bűncselekmények: vagyonvédelem és kiberbiztonság”** címmel került sor műhely megrendezésére.

A program azon szociális szakemberek részére került megszervezésre, akik időskorú személyek gondozását végzik Vas vármegyében.

A meghívott intézmények közül a Pálos Károly Szociális Szolgáltató Központ és Gyermekjóléti Szolgálat munkatársai (szakmai egység vezetők, vezető gondozók és szociális gondozók) vettek részt. A további meghívott intézmények munkatársai munkaszervezési nehézségek és létszámhiány miatt nem tudtak megjelenni.

Darabosné Karba Katalin rendőr alezredes előadása első felében a Vagyonvédelemről, második felében a Kiberbiztonság: Online térben elkövetett bűncselekményekről adott tájékoztatást.

* 2024. november 7-én **„A gondnokság alá helyezés folyamata, nehézségei”** című szakmai műhely került megszervezésre. A szakmai műhelyen a család- és gyermekjóléti alapellátásban dolgozó szakemberek is részt vettek.

Dr. Vida Krisztina, a Vas Vármegyei Kormányhivatal Szombathelyi Járási Hivatal Gyámügyi Osztály osztályvezetője ismertette a gondnokság alá helyezés folyamatát, tájékoztatást adott a gondnok személyéről, tisztázta a fogalmakat, és ismertette a támogatott döntéshozatali intézkedést.

Dr. Jójárt Ágnes, a Pálos Károly Szociális Szolgáltató Központ és Gyermekjóléti Szolgálat jogásza kiemelte a területen dolgozó szakemberek felelősségét és szerepét az eljárás elindításában, és tanácsokkal látta el a programon részt vevő szakembereket.

A gyermekek átmeneti gondozása és a család- és gyermekjóléti szolgáltatás területén dolgozó szakemberek számára szervezett szakmai műhely:

* 2024. június 6-án **„A szenvedélybeteg szülők gyermekeinek támogatási lehetőségei”** című szakmai műhely került megtartásra a Zalaegerszegi Család- és Gyermekjóléti Központban. A program a Zalaegerszegi Család- és Gyermekjóléti Központ, valamint a Pálos Károly Szociális Szolgáltató Központ és Gyermekjóléti Szolgálat közös szervezésében valósult meg.

A szakmai műhelyen a Vas és Zala vármegyében működő család- és gyermekjóléti alapellátás, valamint a gyermekek átmeneti ellátása területén dolgozó szakemberek vettek részt.

A Magyar Máltai Szeretetszolgálat Fogadó Pszichoszociális Szolgálat két munkatársa bemutatta az „Apa Anya Pia” programot, majd kerekasztal beszélgetés során a szakemberek megoszthatták egymással a programmal és a témával kapcsolatos gondolataikat, szakmai véleményüket.

* 2024. november 24-én **„Jogszabályváltozások a gyakorlatban”** című szakmai műhely került megtartásra a Zalaegerszegi Család- és Gyermekjóléti Központban. A program a Zalaegerszegi Család- és Gyermekjóléti Központ, valamint a Pálos Károly Szociális Szolgáltató Központ és Gyermekjóléti Szolgálat közös szervezésében valósult meg.

A szakmai műhelyen a Zala vármegyei család- és gyermekjóléti alapellátás, valamint a Vas és Zala vármegyei gyermekek átmeneti ellátása területén dolgozó szakemberek vettek részt.

Dr. Józsa Csaba, a Zalaegerszegi Család- és Gyermekjóléti Központ jogásza ismertette a gyermekek védelméről és a gyámügyi igazgatásról szóló 1997. évi XXXI. törvény, a személyes gondoskodást nyújtó gyermekjóléti, gyermekvédelmi intézmények, valamint személyek szakmai feladatairól és működésük feltételeiről szóló 15/1998. (IV.30.) NM rendelet, a gyámhatóságokról, valamint a gyermekvédelmi és gyámügyi eljárásról szóló 149/1997. (IX. 10.) Korm. rendelet fontosabb elemeit.

A program résztvevői kerekasztal beszélgetés során konzultáltak a jogszabályi változások gyakorlati tapasztalatairól.

A szakmatámogatási feladatokat ellátó munkatársak a 2024-es évben az alábbi feladatokat végezték:

1. Folyamatosan biztosították a szakmai munka támogatására irányuló konzultációk lehetőségét, melyek személyesen és telefonon valósultak meg.
2. A szakmafejlesztési és szakmatámogatási feladatok ellátása mellett a projekten belül működő országos család- és gyermekjóléti munkacsoportban, valamint az átmeneti gondozás országos munkacsoportban szakértői tevékenységet végeztek.
3. Szakmai programokon való részvétel:

* 2024. április 24-én a Slachta Margit Nemzeti Szociálpolitikai Intézet Módszertani Igazgatósága **területi jelzőrendszeri egyeztetést** tartott az érintett kormányhivatalok, a Területi Szakmatámogatási Rendszer konzorciumai képviseletében a család- és gyermekjóléti szakmatámogatási feladatokat ellátó család- és gyermekjóléti központok, a szaktárca, valamint az NSZI Módszertani Igazgatóságának munkatársai részvételével.

Az első alkalomra Győr-Moson-Sopron, Vas, Veszprém és Zala vármegyék bevonásával került sor.

A programnak a Magyar Máltai Szeretetszolgálat Egyesület Gondviselés Háza Idősek Otthona adott helyet.

Az egyeztetés célja a jelzőrendszer harmadik és negyedik szintjén szerzett tapasztalatok megismerése, továbbá az adott vármegyék vonatkozásában a kormányhivatalok és a TSZR konzorciumok közötti együttműködés erősítése volt.

* Fülöp Attila gondoskodáspolitikáért felelős államtitkár úr kezdeményezésére **a gyermekvédelmi rendszer, valamint a gyámhatósági tevékenység helyi és területi szintű feladatellátásának, a jó gyakorlatoknak, a szakterület egyedi nehézségeinek a megismerése érdekében valamennyi vármegyére kiterjedően, az egyes vármegyékkel ütemezetten, egyeztetésre került sor.** A megbeszélésen az illetékes kormányhivatalok, a gyermekvédelmi szakellátás területén kijelölt egyházi módszertani intézmények, a Szociális és Gyermekvédelmi Főigazgatóság, a Magyar Családsegítő és Gyermekjóléti Szolgálatok Országos Egyesülete képviselői, valamint a vármegyei TSZR munkatárs vettek részt.

2024. július 24-én a Belügyminisztériumban Vas vármegye tekintetében zajlott az egyeztető megbeszélés az érintett szakemberek részvételével, akik megosztották egymással a területről szerzett tapasztalataikat.

* A Vas Vármegyei Kormányhivatal VA/HF-SZGYO/00365-3/2023., valamint a VA/HF-SZGYO/00366-3/2023. számú végzéseiben megkereste a Slachta Margit Nemzeti Szociálpolitikai Intézetet, hogy a Kőszeg Város Önkormányzata által fenntartott Kőszegi Család- és Gyermekvédelmi Központ engedélyes család- és gyermekjóléti szolgálat, valamint család- és gyermekjóléti központ szolgáltatások szakmai megfelelőségének kérdésében szakértőként járjon el.

A Nemzeti Szociálpolitikai Intézetről szóló 610/2020. (XII.10.) Korm. rendelet 5 §. (2) bekezdésére hivatkozással, valamint a területi szakmatámogatási konzorciumok vállalásaira, feladataira tekintettel, kérték a vizsgálat elvégzésében történő konzorciumi együttműködést. A vizsgálatba Somlai Nikoletta szakmatámogatási feladatokat ellátó munkatársat vonták be, mint az érintett szolgáltatások módszertani és szakmatámogatási feladatait ellátó szakértőt. A helyszíni vizsgálatra 2024. augusztus 07-én került sor a Kőszegi Család- és Gyermekvédelmi Központban. Az NSZI részéről Daka-Szabó Tünde referens és Mihalik Zsolt szakértő vett részt.

Az országos munkacsoportokban Vas és Zala vármegye konzorciumának delegált munkatársaiként folytattak tevékenységeket, melyek között az év folyamán az alábbi feladatokat látták el:

1. A Belügyminisztériumtól, valamint a Slachta Margit Nemzeti Szociálpolitikai Intézettől érkező információkat, szakmai ajánlásokat, útmutatókat továbbították a területen működő szolgáltatóknak, valamint a minisztérium felkérésére adatgyűjtést, információgyűjtést végeztek.
2. Részt vettek az országos munkacsoportok megbeszélésein, melyek 6 alkalommal személyes, 6 alkalommal online formában valósultak meg.

**2024. december 10-én** a konzorciumi intézmények vezetői és delegált munkatársai részvételével a TSZR 2021 „Szakmafejlesztési és szakmatámogatási rendszer kialakítása Vas és Zala megyében” projekt záró rendezvénye zajlott a Szombathelyen. A programot a Győr-Moson-Sopron és Veszprém vármegyei Területi Szakmafejlesztési és Szakmatámogatási Központtal közösen szervezte meg a Vas és Zala vármegyei konzorcium. A programon a 2021. szeptember 1. – 2024. december 31. terjedő pályázati időszak eredményei és tapasztalatai kerültek ismertetésre.

2. Az intézmény együttműködő partnerként vesz részt a TOP Plusz-3.2.1-23 **Fenntartható humán fejlesztések (ESZA)** című pályázat előkészítésében. A pályázat elbírálása folyamatban van.

**IX. Programok, rendezvények**

Az Idősek Klubjainak tagjai 2024-ben is számos, változatos programon vehettek részt.

**1. Egészségügyi előadások**

Az idős korosztály számára nagyon fontosak az egészséges életmódról szóló előadások, melyeken szakember osztja meg a tagokkal a megfelelő táplálkozás, stresszkezelés és a prevenció fontosságát. A **Szombathelyi Egészségfejlesztő Iroda** munkatársai: Sákovics-Varga Ildikó egészség-fejlesztő, táplálkozástudományi szakember és Sümeghy Csillag Virág pszichológus több alkalommal is felkeresték a klubokat szakmai előadásaikkal.

Az idősek tanácsokat kaphattak arról, milyen táplálkozás lenne számukra ideális, mire kell figyelniük az étrend kialakításánál, mi a helyes táplálkozás módja.

Előadás szólt arról, mi a gyógyszer és mi a táplálék-kiegészítő közötti különbség. Melyiket mikor érdemes használni, hogyan hatnak egymásra a vitaminok és az egészségügyi készítmények.

Pszichológus beszélt az időseknek a lelki egészség megőrzésének mikéntjéről, a klubtagok számos kérdést tettek fel a szakembernek, aki hasznos tanácsokkal látta el őket.

A fizikai fittség megőrzésére ösztönözve a túrázást segítő nordic walkig botok helyes használatára tanították meg az időseket az egészségfejlesztő iroda szakemberei.

**2. Ismeretterjesztő előadások**

A klubtagok számos meghívott előadót hallgathattak meg. Koncert, előadás, filmnézés egyaránt szerepelt a kínálatban. Ezek a programok a tartalmas időtöltés mellett lehetőséget adtak az ismeretek bővítésére is.

Vetítéssel egybekötött úti beszámolót hallhattak Izlandról, Egyiptomról, Krk szigetről. Az előadók sok érdekességet meséltek a különböző népek életéről, kultúrájáról.

Fontos felvilágosító előadással járták végig az idősek klubjait a **Vas Vármegyei Rendőr-főkapitányság** munkatársai. **Darabosné Karba Katalin** rendőr alezredes a számítógépes csalások kapcsán - megyei eseteket ismertetve - hívta fel a nyugdíjasok figyelmét azokra a veszélyekre, melyek leginkább a korosztályukat érinthetik.

A számítógépet, okostelefont használók sok hasznos tanácsot kaptak, a legfontosabb információkat játékos keretek között sajátíthatták el a klubtagok. A kibervédelemmel kapcsolatban városi vetélkedőt rendezett a Vas Vármegyei Rendőr-főkapitányság, melyen minden klub egy-egy csapattal képviseltette magát.

Az első színházak és mozgószínházak születéséről, működéséről mesélt az időseknek **Szalainé Bodor Edit**, a **Berzsenyi Dániel Könyvtár** igazgatóhelyettese. A klubtagok sok érdekességet hallhattak Szombathely első színházairól, és a városi mozik működéséről. Színészek, filmek, sztorik - erről szólt az előadás, mely nagy tetszést aratott.

A **Savaria Filmszemle** díjnyertes alkotásait is megismerhették a klubtagok. A fiatalok alkotásai - melyek az idős korosztályról is szóltak, - felkeltették az érdeklődők figyelmét. Láthattak portréfilmet a neves szombathelyi orvosról, Dr. Széll Kálmánról, akiről Boros Ferenc és Horváth Zoltán független filmesek készítettek érdekes összeállítást. A vetítést követően több résztvevő az orvossal való személyes találkozásáról mesélt.

**3. Zenés programok**

**Az Idősek Világnapján** a klubokban zenés műsorral köszöntötték a tagokat. Az ünnep részeként óvodás gyerekek szereplésével lepték meg a nyugdíjasokat, majd meghívott zenészek, énekesek fellépését tekinthették meg az idősek. A jeles alkalomból **Tóth Dániel** zenész-énekes, a **Capito Gitár Klub** fiatal zenészei és **Bujtás Ervin** zenész örvendeztette meg a közönséget.

Zenés előadásával vendégszerepelt a klubokban a **Rudraksha duó**. Wagner András és Holdosi Szabina saját dalokkal és feldolgozásokkal lepték meg a nyugdíjasokat. A fiatalok szeretetről, imákról és az életről szóló összeállítása nagy sikert aratott a klubtagok körében.

**4. Városi programok**

Mivel az idősek számára nagyon fontos a szellemi frissesség fenntartása, számos kulturális programon vehettek részt a klubtagok, például színházi előadáson, koncerteken, múzeumlátogatáson.

A **Smidt Múzeum** gyűjteményében különleges időmérő eszközöket láthattak az érdeklődők. Az érdekes tárlatvezetést dr. Hollerné dr. Mecséri Annamária intézményvezető tartotta, aki az időmérés történetéről is mesélt.

A **Szombathelyi Hivatásos Tűzoltóparancsnokság** látogatását nagy érdeklődés kísérte, a résztvevőket Egyed László tűzoltóparancsnok vezette végig az épületben, miközben sok érdekesség hangzott el az intézmény múltjáról és működéséről.

A **Derkovits Gyula** születésének 130. évfordulójára nyitott **életmű kiállítást** a klubtagok is meglátogatták. A programot **Bihary-Bakody Szilvia** tárlatvezetése gazdagította.

**Nagy Gergely** ismeretterjesztő kiállítását a Váci Mihály Általános Iskolában tekintették meg az érdeklődők.

A **Vasi Múzeumfalu** felújított malomépületében berendezett tárlatot, a tájházakat és a kápolnát nézték meg a klubtagok, akik a szakmai vezetéssel egybekötött program végén kicsi agyagdíszeket is készíthettek.

Különleges program volt a szombathelyi **zsidó temető** látogatása. A nem hétköznapi sétán szép számmal vettek részt az érdeklődők. Spiegler Tibor helytörténész először a zsidó temetkezési hagyományokról beszélt, majd egy-egy sírkőnél megállva emlékezett meg a temetőben nyugvó ismert emberekről, családokról.

Rendhagyó múzeumlátogatás zajlott az **Iseum Savariensis**-ben, ahol a tárlatvezető Kósi Anita múzeumpedagógus „Ki kicsoda?” címmel ismeretterjesztő játékot játszott a látogatókkal.

A városi programok mellett számos kiránduláson vehettek részt az idősek. Bel- és külföldre egyaránt utaztak csoportok busszal vagy vonattal. Jártak pl. a Balaton partján, ahol a program részeként sétahajózás várta őket. A klubtagok közül sokan Szlovéniába is eljutottak. Mariborban városnézés, majd egy cseppkőbarlangba szervezett túra nyújtott felejthetetlen élményt számukra.

**5. Kézműves foglalkozások, kvízjáték**

A kézműves foglalkozásokkal a kreatív és szórakozásra vágyó tagokat lehet megmozgatni. Ezek a programok nemcsak a kézügyességet fejlesztik, hanem a közös alkotás örömét is adják.

A foglalkozások tematikáját általában az aktuális ünnepkörhöz, évszakokhoz választják. Ősszel kukoricacsuhéból készültek virágok, húsvétkor tojásfestési technikákat sajátítottak el az idősek, karácsony előtt pedig dekorációs eszközöket készítettek. A foglalkozásoknak ünnepre hangoló szerepe is van.

Az aktuális eseményekhez kapcsolódva rendszeresen játszottak kvízjátékokat az idősek, melyek összeállításában fontos szempont volt, hogy ne csak szórakoztassa a résztvevőket, hanem ismeretterjesztő jellegük is legyen.

A szellemi frissesség megőrzését segítő, társas kapcsolatokat is erősítő programok mindig nagyon népszerűek, hiszen ilyenkor az ismeretek felidézésén túl személyes élményeikről is mesélnek az idősek.

Vas vármegye városairól, nevezetességeiről, híres szülötteiről, tájszavakról szóltak azok a kérdések, melyekből a Berzsenyi Dániel Megyei Könyvtár helytörténeti részlegének vezetője, **Szalainé Bodor Edit** állított össze egy kvízt. A klubokban tartott vetélkedőkön csapatmunkában oldották meg a feladatokat az idősek.

Múltidéző vetélkedőn való részvétellel idézhették fel a klubtagok a fiatalkori emlékeiket. A játékos feladatok között a 60-as évek filmjei, zenéi, ikonikus tárgyai, ételei mind-mind szerepeltek. A klasszikus gyerekkori játékokból összeállított vetélkedő különösen sikeres volt.

A Ki Mit Tud? vetélkedőre egyéni és csoportos produkciókkal érkeztek fellépők, vers, színdarab, dalcsokor egyaránt műsorra került. Az előadások nagyon színvonalasok voltak, a zsűrinek nem volt könnyű döntenie az első helyezettekről.

**6. Ünnepek**

A hagyományos ünnepi rendezvényeket 2024-ben is megtartották a klubokban. Az idősek az ünnepre készülve kézműves alkotásokat készítettek, műsorokat állítottak össze.

A farsangi vigasságon a klubtagok és gondozók ötletes jelmezekbe bújtak, a talpalávalót zenészek szolgáltatták.

Nőnap alkalmából a férfiak virággal köszöntötték a hölgyeket. Különleges ajándékként műsorral is kedveskedtek nekik.

Húsvétra a klubokban gyönyörű hímes tojások készültek.

A majális sem maradt el, vidám felvonulás, virsli és játékos verseny garantálta a jókedvet.

A Könyvhét alkalmából Németh Krisztina érkezett az idősekhez. A szombathelyi író a Hazara című irodalmi díjjal is kitüntetett regényéről beszélt. Karácsonyra hangolódva mesékkel, adventi történetekkel lepte meg a klubtagokat Fülöp Katalin, a Népmese Kincstár foglalkozásvezetője.

A nagy ünnepek mellett természetesen a kisebb köszöntések sem maradtak el. A tagoknak név- és születésnapi, a férfiaknak Ivó-napi köszöntés járt, volt sportnap, nagy kártyacsata és főzőverseny is.

Összességében a klubokban lezajlott programok széles választéka lehetőséget nyújtott az idősek számára a szórakozásra, társas kapcsolataik erősítésére, aktív életmódjuk támogatására és az önképzésre egyaránt.

**7. Idősek Világnapja**

Az Idősek Világnapja alkalmából bölcsődések és óvodások látogattak el a klubokba, hogy figyelmes, lélekemelő műsorral kedveskedjenek az időseknek.

**8. Szociális Hét - 2024. november 13-15.**

Szombathely Megyei Jogú Városban 1996 óta kerül megrendezésre a Szociális Hét rendezvénysorozata, melynek koordinálását, szervezését 2024-ben a Pálos Károly Szociális Szolgáltató Központ és Gyermekjóléti Szolgálat végezte.

A Szociális Héten a Szociális Munka Napjának megünneplése, a segítő szakma, a szociális és a gyermekvédelem területén dolgozó szakemberek hivatása kerül a figyelem középpontjába. A rendezvény ideje alatt az érdeklődők megismerhetik az ágazati intézmények, az ott dolgozók munkáját, bepillantást nyerhetnek azok innovatív törekvéseibe, új irányokat fedezhetnek fel.

A Szociális Hét **2024. november 13-án** 9.00 órakor a Városházán vette kezdetét.

A díszteremben elsőként **Szabó Tibor színművész**, a Weöres Sándor Színház igazgatója előadásában *Reményik Sándor: Amit az élettől akarok* című verse hangzott el. Az ünnepélyes megnyitón **dr. Nemény András polgármester** köszöntötte a résztvevőket és **Kulcsár Lászlóné intézményvezető** emlékezett meg a Szociális Munka Napjáról.

*Célok logikája. Hová tart az életem?* címmel **Limpár Imre tanácsadó szakpszichológus**, *Tudatosság a 21. században, az egyensúlyok megtalálása /munka, magánélet egyensúlya/* címmel **Princz Andrea pszichológus, tanácsadó, tréner** és *Így használd a testbeszéd erejét!* címmel **Bíró Nóra testbeszédszakértő** tartott rendkívül színvonalas előadást.

Résztvevők száma: 153 fő volt.

Az előadásokkal egy időben zajlott a szociális foglalkoztatás során előállított termékek **kiállítása és vására** a Városháza földszinti fogadójában, melyre olyan együttműködő partnereket hívott meg a Fogyatékkal Élőket és Hajléktalanokat Ellátó Közhasznú Nonprofit Kft., akik a szervezetükhöz hasonlóan szociális foglalkoztatás során készítenek különféle termékeket, kézműves alkotásokat.

Kiállítók létszáma: 16 fő volt.

A délutáni programnak a PTE Egészségtudományi Kar, Szombathelyi Képzési Központja adta a helyszínt, ahol *Ritka betegségekben szenvedők boldog pillanatai* címmel nyílt **fotókiállítás**.

A folytatásban ugyanitt **Kiss Zsoltné**, a Vas Vármegyei Kormányhivatal Népegészségügyi Főosztály vármegyei vezető védőnője, a PTE Szombathelyi Képzési Központ óraadó oktatója, **a Primer Immunhiányos Betegek Egyesülete elnöke** beszélt a ritka betegséggel élőkhöz kapcsolódó betegszervezetek támogató szerepéről, továbbá ismertette a szociodemográfiai jellemzőket és a betegutak összefüggéseit.

Résztvevők száma: 34 fő volt.

**2024. november 14-én** 9.00 órakor a Városháza Koccintójában **Horváth Soma alpolgármester** nyitotta meg a szociális- és gyermekjóléti intézmények dolgozóinak munkáiból összeállított **kiállítást**, mely *A segítés a hivatásunk, az alkotás a hobbink!* címet kapta.

A kiállítás apropóját az adta, hogy a segítő tevékenységet végző szakemberek munkájuk során folyamatosan találkoznak olyan kihívásokkal, melyek gyakran érzelmi megterheléssel járnak.

A nehézségek ellenére sokan közülük szabadidejükben kreatívan alkotnak, hogy ily módon fejezzék ki érzéseiket, gondolataikat. A kreatív tevékenységek - mint a festés, kötés-horgolás, ékszerkészítés, vagy egyéb népszerű kézművesség - lehetőséget adnak számukra, hogy elengedjék a stresszt és az alkotó munkával feltöltődjenek.

A Pálos Károly Szociális Szolgáltató Központ és Gyermekjóléti Szolgálat dolgozói közül

***Dr. Buzásné Zubor Eszter*** *festményekkel,*

***Fonyó Tiborné*** *kötés-horgolással,*

***Horváth Tamásné*** *festményekkel, makraméval,*

***Koroknai Péterné*** *patchworkkel,*

***Lőrincz Bernadett*** *paverpollal,*

***Nagy Lívia*** *mandala pontozó festéssel és amigurumival,*

***Rácsik Mária*** *extilfigura készítéssel,*

***Tihanyi Károlyné*** *kőfestéssel,*

***Tóth Réka*** *gyöngy ékszerekkel;*

a FÉHE Közhasznú Nonprofit Kft. dolgozói közül

***Oláh Annamária*** *gyöngy ékszerekkel,*

a Szombathelyi Egyesített Bölcsődei Intézmény dolgozói közül

***Faragó Tamásné*** *horgolással*

mutatkozott be.

A kiállított alkotások számukra nemcsak személyes kifejezésmódot jelentenek, hanem olyan eszközök is, amelyek segítenek a gyógyulásban, a feltöltődésben, az önértékelés növelésében és a közösséghez való kapcsolódásban.

A segítő szakemberek mindennapi tevékenységeik során nem csupán a rászorulókat támogatják, hanem saját érzéseiket, tapasztalataikat és gondolataikat is kifejezik. Az általuk létrehozott alkotások mások számára is inspirálóak lehetnek, hiszen tükrözik az emberi érzések sokszínűségét és a szolidaritás fontosságát. Erősítik a közösségi érzést, és ösztönöznek másokat is arra, hogy kreatív tevékenységeken keresztül találjanak megoldásokat saját és mások problémáira.

A szabadidős alkotás nemcsak a szórakozásról szól, hanem arról is, hogy a szociális és gyermekjóléti tevékenységet végző szakemberek saját maguk is folyamatosan fejlődjenek és megújuljanak, miközben inspirálnak másokat a szeretet, a megértés és a közösség erejével.

A Szociális Hét rendezvénysorozatának ezen a különleges eseményén nemcsak a művészet és az önkifejezés találkozott, hanem a szociális munka értéke és fontossága is reflektorfénybe került.

A kiállítás célja az volt, hogy megmutassa, milyen mély hatással van a kreativitás a segítő hivatásban dolgozók közösségére és az általuk támogatott emberek életére. A bemutatott alkotások különböző formákban, technikákban és stílusokban tükrözték az alkotók egyedi élményeit és érzéseit.

Minden egyes műalkotás mögött egy-egy történet áll, amely emlékezteti a látogatókat arra, hogy a segítő szakemberek hivatása nemcsak a kihívásokról, hanem a reményről és a változásról is szól.

Az I. sz. Szakmai Egység Család- és Gyermekjóléti Szolgálatának több kollégája a sütésben tehetséges, abban tud kiteljesedni. Ők saját sütésű, vadkovásszal készített **pékárukkal** (pogácsa, pizzás csiga) készültek, amit a látogatók a kiállítás megtekintése közben fogyaszthattak el.

A Városháza nagytermében 10.00 órától **Dr. Mosonyi Tamás tréner** tartott kommunikációs tréninget az intézmények munkavállalói részére *Asszertív kommunikációs megközelítések a munkahelyen és a magánéletben* címmel.

Résztvevők száma: 61 fő volt.

Külső helyszínen, Körmendi u. 2. sz. alatt 9.00 órától zajlott a Szombathelyi Egyesített Bölcsődei Intézmény komplex fejlesztő pedagógia intézményi továbbképzése *Így tedd rá!* elnevezéssel, melyet **Kassai Anita** **foglalkozásvezető, módszertani előadó** tartott.

Résztvevők száma: 31 fő volt.

13.00 órától a 11-es Huszár út 116. szám alatt *Közösségépítés a self-care mentén* címmel csapatépítő közösségi rendezvény, stresszkezelő tréning zajlott a Fogyatékkal Élőket és Hajléktalanokat Ellátó Közhasznú Nonprofit Kft. munkavállalói részére **Wawrzsák Zsolt** **szupervízor** vezetésével. A tréning célja az volt, hogy a résztvevők könnyedén be tudják azonosítani az őket érő stresszfaktorokat, és ez által tudatosítsák azok rájuk, az egészségükre, vagy éppen a munkájukra gyakorolt hatását.

Résztvevők száma: 33 fő volt.

A rendezvénysorozathoz a Vas Vármegyei Civil Közösségi Szolgáltató Központ - Hegypásztor Kör Szocio-Sétával csatlakozott, mely a Civil Központ belvárosi irodájából, Kőszegi u. 9. sz. alól indult.

Az érdeklődők és a diákok három civil szervezet:

* a Látássérültek Vas Vármegyei Egyesülete,
* a SINOSZ Vas Megyei Szervezete és
* a Karitász - Rév Szenvedélybeteg-segítő Szolgálat

életébe nyerhettek betekintést.

A délutáni program 14.00 órától **Székely Klára egyetemi adjunktus, terapeuta** előadásával folytatódott a Jászai Mari u. 4. sz. alatti Jászai Utcai Közösségi Térben *Szociális „önmenedzselés” tanítása, tanulása - segítségnyújtás mellett az önsegítésre való odafigyelés* címmel.

Résztvevők száma: 28 fő volt.

**2024. november 15-én** 9.00 órától került sor a Szombathelyi Egyesített Bölcsődei Intézmény második komplex fejlesztő pedagógia intézményi továbbképzésére *Így tedd rá!* elnevezéssel, melyet **Kassai Anita foglalkozásvezető, módszertani előadó** tartott.

Résztvevők száma: 28 fő volt.

A Szociális Hét zárásaként kerültek átadásra a szociális és gyermekvédelem területén kimagasló munkát végző szakemberek számára megalapított elismerések.

Szombathely Megyei Jogú Város Önkormányzata a Városháza Házasságkötő termében /Eszter terem/ rendezte meg 11.00 órától a **díjátadó ünnepséget**.

2024-ben az intézmény két dolgozója részesült elismerésben: **Szucsányiné Szabó Anikó gazdasági vezető** Szociális Ellátás Segítéséért-díjban, **Devecseryné Danka Andrea vezető gondozó** a „Pálos Károly-díj” II. fokozatában részesült.

**9. Jászai Utcai Közösségi Tér**

A 2024-es évben a Jászai Utcai Közösségi Térsikeresen teljesítette azt a célkitűzést, mely életre hívta, vagyis a körzetben élő emberek kapcsolatainak erősítését, összetartását. A közösségi tér feladata kulturális, oktatási és szabadidős programok révén a különböző társadalmi csoportok, generációk számára igényes kikapcsolódási lehetőséget nyújtani. A sikert jól mutatja, hogy több, heti rendszerességű program a 2024-es évben is folytatódott, számuk új foglalkozásokkal bővült.

**Testedzés**

A testedzés lehetőségét különböző korosztályok vehetik igénybe. Ez azért is fontos, mert a sportfoglalkozások az egészségmegőrzés mellett társas élményt is jelentenek. Erre kínált lehetőséget a közösségi tér az **Etka jóga**, a **Körtánc** és az **Örömtánc** foglalkozásokkal.

Az Etka jóga **Kondicsné Kalocsai Katalin** vezetésével, az Örömtánc **Markóné Kovács Márta** irányításával változatlanul sikeres. A foglalkozásokra már nem csak az idősek jártak, a testedzés ezen lehetőségeit egyre több fiatal is igénybe vette.

Körtáncot - ahogy másként nevezik **Népek Táncát** - is tanulhattak az érdeklődők, ami 2024-ben újonnan indult. A foglalkozás a mozgás mellett különböző népek kultúrájába is betekintést nyújt a résztvevőknek.

Az iskolásoknak **gyermekjógát** indított **Norcel Noémi**. A testtartást javító, koordinációt segítő mozgásforma erősíti az immunrendszert, csökkenti a stresszt, javítja a vitalitást.

Az újonnan indított **Meditációs** **foglalkozással** a közösségi tér a testi-lelki felfrissülés lehetőségét kínálja. A foglalkozást vezető **Málovics Beáta** a mentális és fizikai egészség megőrzését tanítja. Olyan technikákat sajátíthatnak el a résztvevők, melyek használatával a mindennapi élet minőségének javítását érhetik el.

**Foglalkozások kisgyermekes családoknak**

A közösségi tér 2024-ben is kínált a kisgyermekek és szüleik számára többfajta foglalkozást, melyek a mozgásra, játékra és zenére alapozva fejlesztik a kicsik képességeit. Ilyen például az évek óta működő **Ringató** Lezsákné Szekszárdi Zsuzsanna vezetésével, aki a nagyobbakra gondolva 2024-ben **Zene-ovit** is indított.

Szintén ennek a korosztálynak szól Kővári Réka irányításával a **Kerekítő**, mely továbbra is népszerű az anyukák és kisgyermekek körében. A mesét az énekléssel összefűző módszer szórakoztat és egyben a kicsik érzelmi és társas kötődését fejleszti.

Megszületett a hiánypótló jellegű **Baba-Mama klub** Koltai Zsuzsanna irányításával. A csoportos foglalkozásokon az édesanyák kicserélhetik tapasztalataikat, és elsajátíthatnak olyan módszereket, melyek a baba nevelésében segítséget nyújthatnak nekik, miközben a kicsik egymással játszanak.

Koltai Zsuzsanna **Szülésfelkészítő** tanfolyamot is indított, ezen a foglalkozáson a kismamák segítséget kapnak szorongásaik feloldásában, gyakorlatokat sajátítanak el és tanácsot kapnak a szülést követő időszak nehézségeinek megoldásához.

Összességében ezek a foglalkozások: a Ringató, a Kerekítő, a Zene-ovi, a Baba-Mama Klub a kicsi gyerekek fejlődésére és egyúttal a szülők mentális, szociális jólétére is pozitív hatással voltak.

**Kreatív programok**

Az iskolások számára indított **Tehetséggondozó Műhely** 2024-ben is folytatta munkáját. A foglalkozás különleges lehetőséget biztosít a gyerekeknek, hogy fejlesszék kreativitásukat, képességeiket, technikai tudásukat. A foglalkozásvezető, Rónaszéki Linda csoportos feladatok révén fejleszti a közös munkát, együttműködést, kommunikációt, és a gyerekek művészeti alapismereteit bővíti. A műhely diákjai 2024-ben ismét egy kiállítás keretében mutatták be alkotásaikat.

A kicsiket Saly Rita várta a **Tapicskoló** foglalkozásokra. A kreatív alkotóműhelyben zenehallgatás közben nagy felületekre szabadon festettek, rajzoltak, nyomtattak a gyerekek, és az érzékszerv fejlesztő programot is nagyon élvezték.

**Kulturális programok**

A tanfolyamok és állandó foglalkozások mellett számos kulturális esemény, kiállítás, koncert, előadás, filmvetítés, kreatív foglalkozás várta az érdeklődőket 2024-ben. A programok szervezése kapcsán fontos szempont volt, hogy minden korosztály, műfaj képviseltesse magát a fellépők és a megszólított közönség soraiban egyaránt.

Koncertet adott a diákokból álló **X-CUSE**, és a **Grabarics tesók**, az idősek napján **Korponai Zsófi** énekelt **Peltzer Géza** kíséretével, bemutatkozott a **Rudraksha duó,** a **Tarisznyások Együttes** pedig a legkisebbeket mozgatta meg.

A zenéről előadás is szólt, **Horváth Imre karnagy** beszélt az Állatok Farsangja című műről, illetve a telet idéző komolyzenei darabokról.

Az előadók sorában Szombathely értékeiről **Mátis Barna építész**, Vas vármegye védett növényeiről **Balogh Lajos muzeológus** beszélt, útiélményeiről pedig többször beszámolt **Pék Tibor.**

A kisgyermekes családokra gondolva **tavaszi mesedélutánra** hívta a közösségi tér az érdeklődőket. A látogatókat kézműves foglalkozás, **Kassai Anita** **papírszínháza**, **Fülöp Kató** **meséi** és a **Tarisznyások Együttes koncertje** várta.

Az ünnepekhez kapcsolódóan volt farsangi bál az **UNIQ** fellépésével, a húsvéti hagyományokról **Horváth Sándor néprajzkutató** mesélt, a hímes tojás pedig agyagból készült **Pais-Horváth Szilvia kerámia oktató** irányításával és a Mikulás is ellátogatott a közösségi térbe.

A látogatók rendszeresen tesztelték tudásukat és ügyességüket különböző **kvízeken** és játékdélutánokon, és a **Savaria Filmszemle** nyertes alkotásait is megnézték az érdeklődők.

Bűnmegelőzési és egészségügyi előadásokkal többször is jártak a közösségi térben a **Szombathelyi Egészségfejlesztő Iroda** és a **Vas Vármegyei Rendőr-főkapitányság** munkatársai is.

A **Jászai Baráti Kör** - mely 2023-ban még csak formálódott, - 2024-ben már valódi nyugdíjasklubként működött. A tagok szerdánként találkoztak, ünnepekhez kapcsolódóan kézműves alkotásokat készítettek, játszottak, múzeumban, színházban jártak, több alkalommal kirándultak, egyszóval példaértékű közösség vált a barátokból.

**Összességében elmondható, hogy a Jászai Utcai Közösségi Tér olyan hellyé formálódott, melyben minden korosztály talál érdeklődésének megfelelő elfoglaltságot. Foglalkozásai sokrétűek, egyebek mellett a mozgás, a fejlesztés, az ismeretterjesztés, a tehetséggondozás lehetőségét is kínálja, így a hét napjain sokan megfordulnak az épületben.**

**A 2024-ben újonnan indított foglalkozások népszerűek, és a különböző rendezvényeknek nagy volt a látogatottsága.**

**Az egykori KISZ-lakótelep nyugdíjasai, fiataljai megkedvelték a helyet, követik a programkínálatot és rendszeresen látogatják a rendezvényeket.**

**A körzetben élők aktivitása emelkedett, a visszajelzések alapján a programok pozitív hatással voltak a helyi közösség életére**

Szombathely, 2025. január 30.

/: Kulcsár Lászlóné :/

intézményvezető

**MELLÉKLETEK**